DORIN ŞTEFĂNESCU 


LITERATURĂ COMPARATĂ 


POETICI ROMANTICE 


„Puterea poetică este capabilă de a gândi contradictoriul şi de a-i opera sinteza” 

„Adevărata poezie, poezia completă, se află în armonia contrariilor” 

DESPRE CUM E ARTA CU PUTINȚĂ 
(AUGUST WILHELM SCHLEGEL) 


I. Prelegeri despre artă şi literatură dramatică (1809 — 1811) 


l. Originea şi esenţa romantismului (Prelegerea I) 


1. Contradicţia aparentă se rezolvă în unitatea de adâncime a naturii 

2. Spiritul plastic al artei antice şi pitorescul artei romantice 

3. Factorii înnoitori ai artei (creştinismul, specificul german, cavalerismul, 
melancolia) 


4. Melancolia este o nostalgie după unitatea pierdută 


1. Încercând să concilieze poziţii ce păreau ireductibile (şi care au dus, în 
secolele al XVII-lea şi al XVIII-lea, la celebra “dispută dintre antici şi moderni”), 
gândirea începutului de secol XIX pare că află în sfârşit soluția unei înțelegeri 
corecte a acestui fals conflict. Conflict care şi lui A. W. Schlegel îi părea “o 
contradicție aparentă” , din moment ce ia naştere după modelul oferit de natura 
însăşi. Natura umană, spune Schlegel, este simplă la temelia ei, dar, pe de altă 
parte, această simplitate nu este una absolută, întrucât se află în adâncul ei forțe 
antagonice, mişcări contradictorii care nu îi pun însă în pericol unitatea „ci, 


dimpotrivă, i-o asigură prin ceea ce s-a numit, începând încă de la Cusanus, 


coincidentia oppositorum : “Intregul joc al mişcării vii se bazează pe concordanță 


şi opoziţie”. Schlegel se întreabă pe bună dreptate de ce acest fenomen nu s-ar 
repeta, la alt nivel, şi în istoria omenirii, şi mai cu seamă în istoria artei şia 
poeziei, unde poate este cel mai bine repetabilă această dialectică a spiritului. Intră, 
ca atare, în jocul acestei dialectici două forțe ce par a se opune: modernismul 
romantic şi clasicismul antic. De precizat că pentru  A.W.Schlegel (ca de altfel 
pentru toată şcoala romantică) participă la “clasicitate” atât arta propriu-zis antică 
(greco-latină), cât şi acele tendinţe care şi-au propus să-i reactualizeze doctrina 
poetică (umanism renascentist, clasicism francez, iluminism). 

2. Pornind de la o afirmație a lui Hemsterhuis, Schlegel distinge între 
sculpturalitatea veche şi picturalitatea cea nouă, atribuind spiritului antic plasticitate 
iar spiritului modern pitoresc: “spiritul întregii arte şi poezii antice este plastic, pe 
când al celor moderne este pitoresc “. Ce înțelege A.W.Schlegel prin spiritul 
plastic al culturii antice (clasiciste) ? În primul rând, faptul că întreaga artă şi 
poezie au fost expresia conştiinţei unei armonii existenţiale, a unui cadru spiritual 
privilegiat în care toate forțele concurau la proslăvirea aceleiaşi unităţi. Anticii “au 
conceput poetica bucuriei”, şi în primul rând a bucuriei dea preamări frumuseţea 
vieţii care, purificată şi înnobilată, a devenit frumuseţea artei. În al doilea rând, este 
vorba de importanța covârşitoare a religiei greceşti care diviniza forțele naturii şi 
ale vieţii pământeşti şi, astfel, hrănea arta care o împodobea. 

3. Religie însă care s-a dovedit la un moment dat insuficientă pentru a 
răspunde la noile întrebări ale omului ce se năştea într-o lume nouă. Este şi cauza 
principală, după A.W.Schlegel, a apariţiei unei mutații în mentalitatea şi, în general, 
în spiritualitatea europeană. lar acest lucru s-a petrecut odată cu apariția 
creştinismului, devenit “principiu conducător în istoria popoarelor mai noi”. Alături 
de creştinism, un alt factor înnoitor este “specificul german” al națiunilor nordice 
care au adus un nou impuls de viaţă. Împletirea celor doi factori, creştinismul şi 
spiritul germanic, a creat predispoziția unei noi sensibilități artistice, cu adânci 
repercursiuni în cultura europeană. Un al treilea factor este cava/erismul, virtute 
hrănită cu un spirit nou, cel al iubirii concepute ca adorație entuziastă a 
feminităţii autentice (ca rezultat, din nou, al împletirii cu creştinismul, în ceea ce 


priveşte slăvirea maternității virgine - “imaculata concepțiune” ). Astfel că cei trei 


factori menţionaţi au solicitat omul lăuntric, trezindu-i sentimentul independenţei 
morale. “Cavalerismul, iubirea şi onoarea sunt, alături de religie, însăşi obiectele 
poeziei naturale”, rădăcinile acesteia aflându-se în evul mediu, în acea epocă 
miraculoasă şi eroică redescoperită cu admiraţie de întregul romantism. 

4. Un ultim factor, poate cel mai important în explicarea resorturilor 
lăuntrice ale ivirii noii mişcări, este melancolia, văzută ca “esență a poeziei 
nordice”. Dacă la greci, firea era mulțumită cu ea însăşi, în acord cu marea 
armonie cosmică, în concepția creştină “contemplarea infinitului a distrus finitul “. 
Nu mai este un finit în acord cu infinitul, ci un finit zdrobit de măreția unui 
infinit al cărui foşnet macină sufletul. Experienţă existențială ce naşte melancolia 
sau nostalgia după o lume promisă în care se speră. În acest sens, “poezia anticilor 
era o poezie a posesiunii, poezia noastră este una a nostalgiei; prima stă înfiptă 
solid în pământul prezentului, cealaltă oscilează între amintire şi intuiție “. Chiar 
dacă seninătatea grecească “suporta” şi tragedia amară (dar ca pe un corectiv 
existențial - acel “hybris” al lipsei de măsură), poezia romantică poate ajunge şi 
la expresia bucuriei, dar, spune Schlegel, “va purta totdeauna în sine, într-un ce fără 
nume, urmele propriei sale surse”, şi anume acea conştiinţă a scindării interioare, pe 
de-o parte mărginită în condiția materială iar, pe de altă parte, tânjind mereu spre 
condiția spirituală. Poate că, prin contrast, niciodată până în epoca romantică, 
apăsarea materiei nu a fost resimțită cu atâta acuitate. De aceea, conchide Schlegel, 
“în arta şi poezia grecească există o unitate inițială inconştientă a formei şi a 
subiectului; în arta şi poezia mai nouă (...) se urmăreşte o întrepătrundere mai 
intimă a celor două, considerate ca două aspecte opuse”. Forma artei greceşti a 
ajuns la desăvârşire datorită unui subiect desăvârşit, al acelui infinit armonic; forma 
artei moderne este fatalmente imperfectă în aparență, dar însăşi această 


“imperfecţiune” exprimă esenţa autentică a condiției umane. 


2. Despre spiritul dramei romantice (Prelegerea a XII-a) 


1. Problema imitaţiei şi deosebirea între forma mecanică şi forma organică 
2. Necesitatea noilor forme de expresie; apariția dramei 
3. Tragedia antică — un grupaj sculptural; drama romantică — un mare tablou 


dinamic 


1. A.W.Schlegel îşi continuă investigația cu referire la “contradicția aparentă 
“ între antici şi moderni în zona creaţiei dramatice. Calea imitării (teoria mimesis- 
ului care a dominat estetica de la Aristotel până în secolul al XVIII-lea) îi pare o 
cale a constrângerii creativității. Fireşte, recunoaşte el, “că spiritul poetic are nevoie 
de o delimitare, pentru a evolua în cadrul ei cu o libertate frumoasă “, are nevoie 
deci de anumite reguli şi legi ce decurg din propria sa esenţă , ceea ce nu 
împietează însă asupra originalității. Orice spirit creator plăsmuieşte în cadrele unei 
anumite forme, dar “forma este mecanică atunci când se aplică unui subiect 
oarecare ca un adaos întâmplător, fără legătură cu textura lui “. În schimb, “forma 
organică este înnăscută: ea modelează dinlăuntru spre afară şi atinge stadiul 
conturării definitive odată cu dezvoltarea deplină a embrionului”. Se distinge astfel 
forma exterioară (care într-adevăr este constrângătoare) şi forma interioară, cea 
autentică, adică determinată de însuşi conţinutul operei artistice. Chiar dacă orice 
formă este o manifestare vizibilă a unui conținut, ea este “un exterior semnificativ 
“căci exprimă esența ascunsă a lucrului. Doar lucrul îşi poate alege propria sa 
formă, ca semnificare elocventă a adevărului ce îl locuieşte. 

2. Ceea ce înseamnă că, odată cu schimbarea epocilor culturale, spiritul 
poetic trebuie să-şi plăsmuiască o nouă formă de expresie, în conformitate cu 
reorientarea sensului sensibilităţii artistice. Formele vechi nu pot fi adaptate noilor 
cerinţe (de aici, dispariția sau degradarea unor specii literare precum epopeea, 
poemul eroic, tragedia) ; vremurile noi cer forme noi de manifestare, şi astfel se 
explică apariția dramei romantice. Spre deosebire de arta antică ce opera o 


separare strictă între aspecte eterogene, arta romantică topeşte cât se poate de intim 


toate contrastele, înlocuind teoria purității genurilor cu aceea a amestecului lor. 
Dacă arta antică reflectă frumusețea nealterată a lucrurilor în armonie cu 
principiile universale considerate în puritatea lor, arta romantică înlocuieşte acest 
cosmos static şi steril cu un haos fertil, “haosul ascuns în mijlocul creaţiei, ba 
Chiar în sânul ei“ (este aceeaşi concepţie a contradicţiei ce pune în mişcare, ca 
izvor al creativității şi înnoirii). Arta antică beneficiază de claritate în virtutea 
asemănării cu natura, dar e o claritate autonomă, specifică fiecărei opere în sine, pe 
când arta romantică este mai aproape de misterul universului, căci nu mai clarifică 
fragmente, ci înfăţişează un tot indivizibil, în care toate se întrepătrund de cele mai 
multe ori în mod inexplicabil. Este misiunea artei de a aduce la expresivitatea 
limbajului tocmai acest inexplicabil, misterul în care toate se contrazic, dar care le 
ține pe toate în aceeaşi zicere. 

3. În acest context, tragedia antică este comparată cu “un grupaj sculptural 
“în timp ce drama romantică cu “un mare tablou“ în plină mişcare (a se vedea 
diferenţa semnalată între plasticitate şi pitoresc ), totul plutind într-o “lumină 
magică “, lumină care învăluie şi dezvăluie totodată (este un prim indiciu referitor 
la atmosfera operei artistice). Chiar dacă tabloul va fi mai imperfect conturat 
decât grupajul sculptural, el dă glas nu materiei, ci vieții înseşi în ceea ce are ea 
mai puţin material, şi anume “un spectacol pestriț “, cel al realităţii care vorbeşte 
fanteziei. Nu oferă ca atare totul de-a gata, ci ne cheamă la gândire. Procedeele 
sunt multiple: de la schimbarea timpului şi locului acțiunii (distrugerea celebrei 
unități clasice ), până la contrastul dintre glumă şi seriozitate şi amestecul de părți 
dialogate şi lirice. Totul în vederea trezirii acelor semnificaţii ascunse care 


alcătuiesc, abia în unitatea aspectelor divergente, adevărata frumuseţe. 


II. Prelegeri despre artă şi literatură frumoasă (1801 — 1804) 


l. Esenţa artei (Prelegerea a Il-a ) 


1. Raportul dintre finit şi infinit 

2. Procesul reprezentării infinitului în finit (3 trepte) — un proces de simbolizare 
3. Cele trei trepte: expresie, convenție, reprezentare (ultima treaptă creează din 
limbajul comun limbajul poetic) 


4. Cele trei etape ale procesului de figurare 


1. Dar ce este frumusețea ? După Schelling, “infinitul reprezentat finit “. 
Frumosul apare astfel ca reprezentare simbolică a infinitului, reprezentare prin care 
infinitul pare să fie finit, adică ni se dă ca posibilitate de înţelegere şi apreciere. 
Finitul îi apare lui A.W.Schlegel ca alcătuire de suprafață a existenţei naturii (0 
existență determinată ), pe când infinitul este temeiul oricărei realități. Infinitul nu 
e, ca atare, o ficțiune, un transcendent, ci însuşi fundamentul a ceea ce este. “Cum 
poate fi redus infinitul la suprafaţă, la înfăţişare concretă ? “ se întreabă Schlegel. 
Şi tot el răspunde: “doar simbolic, în imagini şi semne “. Este chiar ceea ce se 
înțelege prin concepție poetică; trecând dincolo de datele simţurilor, ea percepe 
figurativ ceea ce se sustrage raționalizării, act prin care realitatea este însuflețită de 
o nouă viață. “A scrie poezie (...) nu înseamnă altceva decât o veşnică 
simbolizare”, adică stabilirea unui raport între un aspect exterior şi unul interior, 
între manifestant şi manifestat. Este o dublă mişcare aici: pe de-o parte, revelarea 
spiritului în material, iar, pe de alta, recunoaşterea în material a spiritului. Dublă 
mişcare întemeiată pe un “act absolut“ ce reface “caracterul inițial unitar al 
spiritului şi materiei”. Revelarea şi recunoaşterea sensului țin de planul expresiei: 
“conținutul lăuntric este presat spre exterior parcă de o forță străină nouă; sau 
expresia este o variantă a exteriorului care iese forțat la iveală din interior “. Dar 


limbajul nu este atât expresie cât reprezentare. Înseamnă că în ceea ce ajunge la 


expresie recunoaştem ceea ce se reprezintă ca manifestare simbolică a unui 
reprezentat. 

2. Schlegel explică acest proces în trei trepte: 1. Corelaţia dintre anumite 
sunete şi anumite emoţii lăuntrice, ca semne nemijlocite ale acestora; 2. Aceste 
semne  nemijlocite (directe, deci  nemotivate ) devin semne ale semnelor, 
transformându-se unul într-altul; 3. Rezultă o re-prezentare care slujeşte din nou 
ca imagine sau semn pentru altă reprezentare. Este vorba de un proces de 
“simbolizare sau metaforizare “ care merită o atenție specială. 

3. În primul rând, avem emoţiile ce se exteriorizează prin sunetele limbii, 
sunete ce au rolul de semne ale stărilor sufleteşti pe care le exprimă în limbaj. În 
al doilea rând, semnele acestea folosite în limbaj nu sunt decât elemente ale unui 
cod convenţional, semne nemotivate (sau arbitrare) ale unor semne directe. În al 
treilea rând, aceste semne lingvistice desemnează o realitate pe care o semnifică, 
adică o re-prezintă, dar care, la rândul lor, joacă rolul de simple semne reprezentate 
într-o altă reprezentare (de gradul doi). Sau, în cuvintele lui Schlegel: “limba 
porneşte de la simpla expresie, trece prin folosirea convenţională şi ajunge la 
reprezentare “. Din această constatare, el desprinde două concluzii : 1. Dacă semnele 
arbitrare devin dominante, adică în cazul în care limbajul convenţional nu mai e 
în stare să fie suportul altor reprezentări, nu avem decât “o colecţie de simboluri 
logice “, de ordin mental. Este situaţia în care dominantă este denotaţia cuvintelor, în 
care nu mai avem raport direct între semn şi lucrul desemnat (sau denotat ). 
Semnul duce singur o existenţă abstractă subordonată univocităţii. 2. Pentru a 
reda limbii caracterul poetic, trebuie restabilită funcția ei metaforică, adică a treia 
treaptă a reprezentării care este, de data aceasta, o re-prezentare simbolică. Acest 
proces de figurare, bazat pe polisemie şi deci pe ambiguitate, favorizează recrearea 
limbii în poezie, concluzie ce priveşte aşadar crearea din limbajul comun a 
limbajului poetic. 

4. Act văzut de Schlegel în trei etape: a. “Fiecare lucru se reprezintă în 
primul rând pe sine însuşi, adică revelează aspectul său interior prin exteriorul său, 
esența prin aparenţă (este aşadar simbol pentru sine însuși )”. În această primă 


fază, lucrul cuvântat în poezie ajunge la propria sa reprezentare de sine, căci esența 


sa se manifestă prin aparență (ceea ce este semnificat întemeiază semnificantul, ca 
mod de dezvăluire simbolică ); b. “mai apoi ceva cu care stă în corelație mai 
strânsă şi ale cărui influenţe le suferă“. Reprezentarea de sine a lucrului, ca semn 
semnificant în şi prin cuvânt, intră în relații cu alte reprezentări contextuale ce 
interacționează în câmp poetic; c. “în sfârşit, este o oglindă a universului”. 
Reprezentarea simbolică la scara poemului este o replică a simbolurilor universale, 
o reflectare “speculativă “ (şi speculară ) a logos-ului. Are loc, prin urmare, o 
transpunere creatoare ce nu modifică datele realului ci, dimpotrivă, îi revelează 
adevărul conform căruia “unul este totul şi totul este unul “. Realitatea nu e decât 
aparența pe care fantezia poetică o înlătură, sau mai degrabă o străpunge, o 
transparentizează, scoțând la lumină unitatea şi frumuseţea creaţiei. Unitate şi 
frumuseţe revelate de “misterul poeziei” , singurul mijloc al omului de a re-prezenta 
adevărul. Ceea ce e frumos nu poate fi decât unitar în esență, în ciuda 
contradicțiilor de aparenţă. lar dacă “frumosul trebuie să fie în mod necesar un 


ec 


fenomen semnificativ “, aceasta pentru că ceea ce el semnifică este însăşi 


capacitatea creatorului dea vorbi despre adevăr în chiar limbajul adevărului. 


2. Raportul dintre artă şi natură (Prelegerea a VIl-a) 


1. Natura există în afara artei; imitaţia este o copiere; adevărul e doar verosimil 
2. Natura ca fire umană; principiul naturaleței şi imperativul artistic 


3. Natura ca esenţă a lucrurilor; imitând natura, arta o reprezintă ca altceva 


În Poetica, Aristotel a enunțat premisele conceptului de mimesis : artele 
frumoase sunt imitative. A.W.Schlegel consideră acest postulat sub un dublu aspect 
în ceea ce are el adevărat (arta este o reflectare imitativă a realităţii de care nu poate 
face abstracţie) şi neadevărat (imitaţia reprezintă esenţa artei). Ceea ce filosofia modernă 
(romantică, dar nu numai) a adăugat a fost noţiunea de natură: “arta trebuie să imite 

natura”. Dar ce este natura? 
1. Dacă înțelegem prin ea tot ceea ce există în afara artei, obținem o 


noțiune negativă (arta, raportându-se la ceea ce nu este artă, imită ceva deja 

existent ). S-ar ivi astfel un raport pasiv care exprimă o simplă copiere sau 
repetare a unui dat considerat ca model; arta n-ar fi decât o copie, cât mai fidelă 
cu putință, a acestui model. Principiul imitaţiei, înţeles şi aplicat în acest mod 
primar, nu duce decât la confuzia, bazată pe o perfectă asemănare, între obiectul 
reprodus artistic şi cel real. Dar în acest caz, principiul imitației s-ar întemeia pe o 
iluzie căreia îi dăm numele de “adevăr “ al artei. Se confundă aici, după Schlegel, 
“iluzia “ cu “aparența jucăuşă “ a artei autentice. Dacă aceasta din urmă înseamnă 
desprindere de natura imitată, în sensul în care înțelegem o reprezentare artistică 
drept conştientizare a ficționalității, iluzia nu e decât rezultatul erorii de a crede că 
în artă realitatea (natura ) apare ca o esenţă, ca un ceva imuabil identic cu sine. S- 
ar anula ca atare dintr-odată funcția creatoare a artei, care nu constă în copierea 
servilă a unui model (“care ar răpi spiritului orice libertate a contemplării “), ci în 
re-prezentarea naturii care se înfăţişează ca aparenţă, ca ceea ce apare într-un alt 
mod de a fi (şi “căreia i se dăruieşte în mod liber sufletul încântat *). Avem deci 
pe de-o parte libertatea autentică a contemplării, iar pe de altă parte constrângerea 
pe care o exercită imitația brută a naturii. 

Iluzia specifică acestui mod de înţelegere a imitației nu este străină de 
ceea ce s-a numit dezideratul verosimilității. Verosimilitatea, spune Schlegel, “se 
întemeiază pe calculele raţiunii, care nu pot fi aplicate la o operă de artă 
frumoasă; în poezie nu poate fi vorba de altă verosimilitate decât de faptul ca un 
lucru să pară adevărat “. Spre deosebire de adevăr care semnifică însăşi esența 
lucrurilor prin care ele sunt în existenţă, verosimiliatea este o aparenţă , ceea ce 
pare să fie adevărat, asemănându-se cu adevărul. Prost înţeleasă, verosimilitatea este 
o adeverire mentală, ceea ce rațiunea demonstrează a fi în conformitate cu 
adevărul. Arta nu are a face cu această verosimilitate, căci ea nu-şi propune să 
demonstreze nimic. Şi totuşi, arta face “ca un lucru să pară adevărat” (s.n.). Ceea 
ce înseamnă că ea nu are pretenţia iluzorie de a înfățişa ca atare o esență a 
naturii ca fiind purul ei adevăr (ceea ce ne-ar readuce la dezideratul imitației-ca- 
iluzie ), ci de a re-prezenta natura “într-o lume străină “, de a o trans-pune nu 


într-un “alt “ adevăr, ci într-o altă formă de re-prezentare a adevărului. Arta are 

propriul ei adevăr, pentru că ea re-prezintă adevărul; făcând ca un lucru să pară 
adevărat, ea îl face totodată să a-pară cu adevărat, în şi ca adevăr. 

2. În afară de accepţia naturii ca dat existent în afara lumii artei, natura 
este şi numele interiorității umane, firea sau specificitatea ce ne defineşte condiția: 
“Într-un alt sens, se mai numeşte natură şi ceea ce iese la iveală în om, spontan 
şi fără efort, prin contrast cu lucrurile plăsmuite artistic “. Arta se raportează la 
această natură în două feluri: “cu privire la oamenii reprezentați şi cu privire la 
persoana artistului “. Dar şi aici putem vorbi de două aspecte opuse, unul fiind 
principiul naturaleţei iar altul imperativul artistic. Dacă cel dintâi permite o 
libertate fără control, doar de dragul “firescului “ pe care îl exprimă cel ce se lasă 
orbeşte în voia naturii sale, cel de-al doilea impune în mod artificial obstacole şi 
reguli care încorsetează libertatea artei. În primul caz, naturalul uzurpă arta, în cel 
de-al doilea artefactul asfixiază natura, ambele tendințe reprezentând de-naturări ale 
artei autentice. 

3. Dacă însă, într-o a treia accepțiune, “extindem cuvântul natură din nou 
la chintesenţa tuturor lucrurilor, atunci înțelegem, fireşte, că arta trebuie să-şi aleagă 
subiectele din domeniul naturii, căci în afară de aceasta nu există nimic altceva “. 
Oricât de înaripată ar fi imaginaţia poetică, ea nu poate face abstracție de 
experiența naturii care îi oferă materialul plăsmuirilor sale: “fantezia poate deveni, 

de fapt, supranaturală, dar niciodată extranaturală “, căci elementele creației ei 
trebuie să fie împrumutate dintr-o realitate existentă. De aceea, principiul imitației 
naturii nu mai este o recomandare sau chiar un imperativ, ci o necesitate implicită. 
Inspirându-se din natură, creând cu natura, “arta trebuie să plăsmuiască natură “, 
aşadar să transforme, să transfigureze şi să recreeze existența naturală. Abia astfel, 
natura este într-adevăr imitată, în sensul că ea nu e abandonată, şi nici copiată, ci 
adusă la reprezentare, făcută să apară cu semnificații noi, cu neputinţă de surprins 
în simpla ei înfăţişare neartistică: “Prin simpla reproducere, copiere, vom fi 
totdeauna dezavantajați față de natură, astfel că arta trebuie să urmărească altceva 
pentru a recupera acest dezavantaj, iar acest altceva este pura revelare a 


aspectului semnificativ din aparență “ (s.n.). Inţelegem acum că menirea artei, care 


este chiar creativitatea ei, constă nu într-o re-producere sau într-o re-luare ca atare 

a naturii, o înfăţişare a ei încă o dată, ci în re-prezentarea a ceea ce în natură 
semnifică altceva, un alt sens al ei ce se prezintă ca apariție şi nu se revelează 
decât în artă. 

Luând modelul creativităţii naturii, creând precum natura (şi doar în acest 


cca 
1 


sens putem vorbi de imitare, “în sensul lui mai nobil “), arta plăsmuieşte opere vii, 
dar în mod independent de natură. “În această cea mai venerabilă accepţiune “, 
natura este o forță de producere, o energie a vieții înseşi, iar arta este o recreație 
a vieţii prin ceea ce în viață este mai semnificativ, adică frumuseţe revelată. Arta 
însăşi e natură, dar natură creatoare. Astfel că raportul dintre artă şi natură nu 
este unul de excludere, după cum nu este nici unul de subordonare într-un sens 


sau în celălalt, ci o relație dialectică de între-pătrundere, o intimă între-deschidere 


spre orizontul vieții şi al creației 


3. Despre poezie (Prelegerea a XXIII-a) 


1. Poezia este recreaţie şi revelaţie a naturii; importanța limbii poetice 


2. Cele trei trepte ale formei poetice: limba primară, ritmul, mitologia 


1. Dacă scopul artei în general nu poate fi cuprins într-o noțiune rațională, 
căci frumosul apare ca re-prezentare a infinitului în finit şi, totodată, ca fenomen 
semnificativ al creației universale, cu atât mai mult, “mediul poeziei este tocmai 
acela prin care spiritul omenesc devine de fapt conştient şi prin care pune 
stăpânire pe reprezentările sale pentru o înlănțuire şi exteriorizare arbitrară: limba 
“. Ca atare, poezia este un element mediator creator între spirit şi obiectele 
reprezentării; discursul poetic este un limbaj specific ce re-creează realitatea cu 
ajutorul semnelor arbitrare. De aceea, poezia este “cea mai cuprinzătoare dintre 
toate artele “, spiritul universal fiind prezent pretutindeni în creaţiile poetice. Acest 


spirit universal ajuns la reprezentare este “poeticul “ lucrurilor naturale, acel spor 


de sens şi de viață pe care natura nu îl arată decât în creaţia artistică. In acest 

sens, spune  A.W.Schlegel, “poezia desemnează de fapt invenţia artistică, actul 
minunat prin care această invenție îmbogăţeşte natura “. Capacitatea inventivă - 
imaginantă - spune de fiecare dată altfel ceea ce natura ne prezintă, o re-prezintă, 
ca atare, ca natură grăitoare. “Poezia este o adevărată creaţie şi revelaţie “, întrucât 
limbajul poetic - ivit necontenit “din sânul poeziei“ - este însuşi locul în care 
natura poate vorbi. Nu vorbeşte însă ca natură, ci ca revelare a ceea ce în ea este 
semnificativ, ca orizont al semnificației ce o recreează neîncetat. Aşadar, “în poezie 
se plăsmuieşte din nou ceva deja plăsmuit “, o creaţie re-creată nu în sensul unei 
repetări, ci al unei reînnoiri, al unei inepuizabile disponibilități de transfigurare. 
Orice poezie este astfel “un poem în continuă devenire şi transformare, niciodată 
desăvârşit “. Ceea ce înseamnă că poezia nu numai creează, dar şi interpretează 
ceea ce se revelează în limbaj; de aceea, “poezia se simte la ea acasă în limbă“, 
căci ea dă glas limbii înseşi. Departe de a fi “un simplu lux al spiritului “, ea 
oferă spiritului posibilitatea de a recrea lumea, de a o rosti în chiar experiența 
omenească a lumii. Dacă “poezia a fost creată odată cu lumea “, și lumea se 
creează pururi pe sine odată cu poezia. 

2. Schlegel distinge la rădăcina poeziei trei trepte sau epoci de formare: 1. 
poezia elementară în forma limbii primare; 2. separarea succesiunilor poetice din 
lăuntrul nostru de alte stări eventuale, printr-o lege exterioară a formei, şi anume 
prin ritm; . 3. legarea şi concentrarea elementelor poetice într-o concepţie a 
întregului univers, mitologia. Cu alte cuvinte, se distinge între poeticitatea limbii 
propriu-zise, virtutea ei expresivă şi simbolizantă; autonomizarea discursului poetic, 
prin adoptarea ritmului; şi, în sfârşit, sfera mitologică în care poezia e ridicată la 
rangul de concepţie universală implicită asupra lumii. Dacă limba este, chiar de la 
naşterea sa, elementul primar al poeziei, ritmul este legea ei exterioară, iar 
mitologia reprezintă organizarea limbii la nivelul înțelegerii şi contemplării realității 
în totalitatea ei. Este o explicație genetică, nu a poeziei ca discurs finit,ci a 
poiesis-ului, a poeticității în drum spre ceea ce o aşază în pagină. O “poetică 
generală “ care încearcă să dea seamă de însăşi esenţa poeziei; prin urmare, nu de 


modul ei de a fi alcătuită, ci de modul ei de afi cu putință. 

POEZIA TRANSCENDENTALĂ 
(FRIEDRICH SCHLEGEL) 


I. Fragmente (1798) 


l. Despre poezie 


1. Delimitare şi nelimitare a operei poetice 
2. Relaţia dintre artă şi natură 


3. Legătura intimă dintre poezie şi filosofie (dintre realism şi idealism) 


1. “O operă este constituită atunci când este delimitată în toate privințele 
cu precizie, însă în interiorul granițelor ei, şi este nelimitată şi inepuizabilă când 
îşi este întru totul fidelă sie însăşi, egală pe toată întinderea sa şi totuşi sublimă, 
ridicându-se mai presus de sine însăşi “. Concepţia lui Friedrich Schlegel despre 
opera de artă articulează o subtilă dialectică a actului creator, raportul paradoxal ce 
se instaurează între delimitare şi nelimitare. În sine, în tot ceea ce îi asigură 
specificitatea şi condiţia de creaţie artistică, opera are limite proprii, limite care o 
individualizează, de-limitând-o de tot ceea ce nu intră în unitatea ei organică, de o 


vastă exterioritate, într-un cuvânt: de tot ceea ce ea nu este. Doar astfel însă poate 

ea să fie, căci autonomă fiind în sine, ea este totodată liberă să se desăvârşească 
lăuntric. Tot ceea ce o delimitează în exterior o nelimitează în interior, întrucât 
fiind egală cu sine, fidelă propriei meniri, ea îşi depăşeşte condiția, în sensul că nu 
este doar o unitate închegată ce se delimitează, stabilindu-şi propriile limite, ci este 
continuă aspirație spre desăvârşire, o “carte în veşnică devenire “. Ceea ce pare să fie 
o închidere se dovedeşte a fi o deschidere; “prin aceasta ea devine ideală”, adică o 
realitate vie care tinde neîncetat să-şi sublimeze existenţa. 

2. lată de ce “poezia este un obiect natural care tinde să devină operă de 


xee 


artă “ (s.n.). Prin desăvârşirea lăuntrică spre care năzuieşte, poezia este intim legată 
de natură, ea nu este doar obiect artistic, ci şi obiect natural. Se revine astfel la 
legătura, întâlnită şi la A.W.Schlegel, dintre artă şi natură. “În orice poezie bună, 
totul trebuie să fie intenție “, tindere spre idealul operei de artă. Ceea ce înseamnă 
nu depăşirea pură şi simplă a naturii, ci crearea unei organicități poetice care să 
amintească de natură, organicitate care se încheagă în jurul frumosului: “Frumos 
este ceea ce ne aminteşte de natură şi ceea ce ne stimulează astfel sentimentul 
infinitei plenitudini a vieții “. Frumosul este natural, dar nu este natură, ci 
chintesență a artei care nu uită de frumusețea “eternă şi totdeauna vegetală “ a 
naturii. Tocmai prin această reminiscență a frumuseții naturale în frumosul artistic, 
obiectul natural al poeziei devine operă de artă. Sublimul spre care tinde este 
infinita plenitudine a vieții, eternitatea pe care doar natura nepieritoare a 
vegetalului o poate sugera. Este suprema libertate a acelui joc al reprezentărilor 
care alcătuiesc “aparența poetică “, joc al vieţii recreate, o aparență de acțiuni 
naturale ce îşi află plenitudinea semnificantă în acţiunea poetică. 

3. “Acest lucru nu se poate petrece fără a pune viaţa în legătură cu poezia şi 
filosofia (...). Numai astfel dezvoltarea poeziei şi filosofiei poate să se sprijine pe 
un teren perfect solid şi să îngemăneze diferitele lor calități “. lată că viaţa, natura, 
este fundamentul ce susține atât poezia cât şi filosofia, insuflând ambelor viaţă. Fr. 
Schlegel a insistat în nenumărate rânduri asupra legăturii intime dintre poezie şi 
filosofie, văzute ca un tot indivizibil: “Înţelegere pentru poezie sau filosofie are 
acela pentru care ele sunt un tot indivizibil“ (“în punctul cel mai lăuntric şi 


sacrosanct, spiritul este întreg, iar poezia şi filosofia sunt una şi pe deplin contopite 

“scria el într-o scrisoare către Dorothea, viitoarea lui soţie, sugerând ideea unității 
spirituale care este o unitate a adevăratei înţelegeri a vieţii ). “Poezia şi filosofia 
trebuie să fie reunite “, proclamă el, căci “pentru a căuta şi descoperi poezia, 
instrumentul este filosofia “. La fel, în Discuţie despre poezie: “Filosofia şi poezia, 
supremele forțe ale omului (...) se întrepătrund acum pentru a se însufleți şi 
modela reciproc, într-o interacţiune eternă “. Ce au în comun filosofia şi poezia 
pentru a putea vorbi de unitatea lor indivizibilă ? Cu siguranță că ele nu se 
confundă una cu cealaltă, ci participă laolaltă la acelaşi efort creator şi înțelegător. 
Două fragmente sunt lămuritoare în acest sens. 

Primul fragment: “Acolo unde încetează filosofia, trebuie să înceapă poezia. 
Nu e nevoie să existe un punct de vedere comun, nici vreun fel de a gândi 
natural doar prin contrast cu arta şi cultura şi nicio viață pur şi simplu; adică nu 
trebuie imaginat un imperiu al grosolăniei dincolo de granițele culturii. Fiecare 
membru gânditor al organizației să nu-şi simtă limitele fără a simţi propria sa 
unitate în raportarea la întreg. De exemplu, să nu opunem filosofiei doar non- 
filosofia, ci poezia “. Fragment care, la prima vedere, pare să contrazică mai sus- 
amintita unitate dintre filosofie şi poezie. La o privire mai atentă însă, observăm că 
ceea ce apare ca opoziție între modul de a gândi natural (filosofic) şi artă 
(poezia), este de fapt o continuitate şi o comunicare. Limitele non-filosofiei (ale 
non-gândirii) sunt şi cele ale non-poeziei (ale ne-artei). Paradoxal, ceea ce distinge 
filosofia şi poezia le apropie totodată, căci ceea ce le delimitează de ceea ce ele 
nu sunt le integrează în aceeaşi unitate a întregului, chiar dacă domeniile lor sunt 
diferite  (“Plenitudinea culturii o vei găsi în poezia noastră supremă, dar 
profunzimea umanității caut-o la filosofi “). 

Al doilea fragment: “Orice filosofie este idealism şi nu există nici un realism 
adevărat în afara poeziei. Dar poezia şi filosofia nu sunt decât extreme. Dacă spunem că 
unii sunt pur şi simplu idealişti, iar alții categoric realişti, atunci aceasta este o observație 
foarte adevărată. Cu alte cuvinte, încă nu există oameni întru totul formaţi, încă nu există 
nici o religie “. Fragment care se leagă de o pagină din Cuvântare despre mitologie 
(capitol din Discuţie despre poezie ) unde cele două extreme, idealismul filosofiei şi 


realismul poeziei, se ating. Idealism, în concepţie romantică, înseamnă revelare a acelei 


17 


forțe tainice care întemeiază viața şi îi conferă un centru de stabilitate şi devenire. Este 
sarcina filosofiei să afle acest centru vital al spiritului ce le cuprinde pe toate. Realismul 
E OAS . he dură sul : i 
(“acest nou realism “) este manifestarea idealismului în act creator (sau, dacă vrem: 
potența creatoare în miezul idealismului ). Evident, este vorba de o creativitate poetică, 
întrucât realismul, întemeiat ideal, trebuie să apară ca poezie. Rostul poeziei este deci de 
a fundamenta armonia dintre ideal şi real, dintre esenţa spiritului şi forma sa artistică 
supremă care este poezia vieții. În acest sens, poezia trebuie să fie o adevărată religie, o 


re-formare din interior a întregii existențe. 
2. Fragmentul 116 


1. Dublul sens al creativităţii poetice 

2. Interpretarea poeziei este o înţelegere poetică („critică divinatorie”) 
3. Poezia transcendentală (raportul dintre ideal şi real) 

4, Structura tripartită a operei poetice 


5. Noua religie leagă poezia de filosofie 


1. Ideea centrală a fragmentului este definirea poeziei romantice drept literatura 
prin excelenţă, reunind toate genurile şi aflată într-o intimă legătură cu filosofia (“poezie 
integrală,unică şi indivizibilă “, după expresia unuia din personajele dialogului intitulat 
Discuţie despre poezie ). “Poezia romantică, spune Fr. Schlegel, este o poezie universală 
progresivă “, contopind în sine tot ceea ce spiritul creează în ordinea universalităţii şi a 
progresului vieţii. Poetizând spiritul însuşi, “ea cuprinde orice este poetic “, adică orice 
elan al înălțării şi înnobilării umane. “Numai poezia poate să devină (...) o oglindă a 
întregii lumi înconjurătoare, o imagine a epocii “. Reflectând lumea reprezentată, ea nu 
numai că se identifică cu aceasta, dar îi potenţează semnificaţiile, multiplicându-le “ca 
într-o serie infinită de oglinzi “. Dublul sens al creativității poetice constă aşadar într-o 
acțiune “din interior spre exterior “, ce reprezintă artistic lumea, sublimându-i 

înțelesurile, dar şi într-o acțiune “din exterior spre interior “, introducând o coerență 
lăuntrică în dispersia lumii, căci “părțile fiecărui lucru, în creațiile ei, trebuie să fie un 


întreg “. Este chiar ceea ce Fr. Schlegel numeşte “clasicitatea “ poeziei, adică aşezarea ei 

nu numai la temelia fiecărui lucru existent, ci şi între lucruri, ca liant ce le asigură 
devenirea, ca “duh “ ce le iluminează. Ceea ce nu înseamnă că le fixează o dată pentru 
totdeauna într-o structură rigidă, ci le integrează într-o necontenită mişcare ascensională, 
le conectează dinamica lăuntrică la devenirea universală. Este tocmai menirea ontologică 
a genului poeziei romantice, “esența lui propriu-zisă, faptul că poate fi veşnic în devenire, 
dar niciodată desăvârşit “. 

2. Fiind o energie în continuă transformare, pururi creatoare, “poezia nu poate fi 
criticată decât prin poezie. O judecată de artă, care nu este ea însăşi o operă de artă (...) 


e 


n-are nici un drept de cetățenie în imperiul artelor “. Ceea ce prefigurează teoria 
interpretativă potrivit căreia doar poeţii sunt adevărații critici ai poeziei sau, în sens 
general, orice interpretare trebuie să fie o înțelegere poetică. Şi aceasta deoarece nici o 
teorie conceptualistă, pur rațională, nu poate cuprinde o substanță care, fiind în 
permanentă devenire, nu se oferă ca ceva gata-dat, şi nici măcar ca ceva gata-făcut, ci 
mereu ca un ceva de-făcut, mereu pe calea facerii şi a prefacerii. “Doar o critică 
divinatorie ar putea cuteza să încerce a-i caracteriza idealul. El singur este infinit, tot aşa 
cum doar el singur este liber “. Critica divinatorie apare astfel ca o supremă înțelegere a 
ceea ce poezia întăinuieşte în propria sa creaţie de sine: propriul ei ideal care este şi 
propria ei libertate de a da glas infinitului, căutarea ei neobosită a ceea ce o îmboldeşte şi 
o cheamă totodată. De aceea, poezia romantică nu este o metodă sau o tehnică artistică, 
un nou stil, ci poezia însăşi, esenţa ei nealterată. “Într-un anumit sens, orice poezie este 
sau trebuie să fie romantică “. 

3. Am văzut că menirea poeziei este să fundamenteze raportul dintre ideal şi real. 


[i 


O astfel de poezie este numită de Fr. Schlegel “poezie transcendentală “. Devenirea ei 
înspre absoluta identificare între cele două planuri corespunde, conform poeticianului 
german, unor specii poetice: ea e mai întâi satiră (prin diferenţierea absolută a idealului şi 
realului ), apoi elegie (cea care mijloceşte între cele două ) şi, în sfârşit, idilă (unde are 
loc preconizata identificare ). Dar Schlegel merge mai departe, prefigurând căile spre o 
teorie poetică ce s-ar constitui atât din materialul pe care poezia îl foloseşte în propria sa 
plăsmuire, cât şi reflectarea artistică şi “frumoasa auto-oglindire”. 


4. Ceea ce înseamnă, într-o terminologie preluată de semiotica modernă, că opera 


poetică (şi implicit înțelegerea poetică ) trebuie să cuprindă 1. poiein-ul (actul de creaţie 

propriu-zis şi de folosire a limbii ); 2. reprezentarea poesis-ului (trecerea în formă 
artistică a lumii reprezentate ) şi 3. prattein (activitatea de auto-reflectare operantă în 
plan etic şi estetic ). Astfel că poietike (ştiinţa ori teoria poetică ) este producere şi 
produs, energeia şi ergon, dar şi praxis, adică reflectare de sine, “poezie a poeziei” 
(A.W.Schlegel spunea şi el: “orice poezie este poezie a poeziei”). Producerea, produsul şi 
reproducerea ar fi, ca atare, cei trei factori care conferă creaţiei poetice finalitate 
universală. 

5. Universalitate care “ajunge la armonie doar prin îmbinarea poeziei cu 
filosofia”. La fel cum “nu trebuie să existe decât o singură poezie”, tot astfel “nu există 
decât o singură filosofie” şi anume poezia poeziei şi filosofia filosofiei. Este “ultima 
sinteză” în care cele două activități supreme ale spiritului se ating, adevărata 
universalitate care, excluzând tot ceea ce apare izolat şi fragmentar, scoate la iveală 
sensul înnoirii şi al prefacerii. “Tot ceea ce se poate face câtă vreme filosofia şi poezia 
sunt încă separate, s-a făcut şi s-a împlinit. A sosit, aşadar, timpul să le reunim pe 
amândouă”. Or, universalitatea spirituală cuprinde “un lanț neîntrerupt de revoluții 
interioare”, o permanentă devenire de sine a unei energii inepuizabil creatoare. A lega 
toate aceste forțe într-un singur mănunchi, sub semnul artei, înseamnă a re-lega poezia de 
filosofie, ceea ce nu poate împlini decât religia nouă a unui spirit nou. Abia “atunci, 


conchide Fr. Schlegel, înfloreşte de la sine suprema poezie şi filosofie”. 


3. Arta şi artistul 


1. Autolimitarea şi limitele necesare 
2. Excesele limitării 
3. Căutarea centrului 


4. Semnificaţia jertfei creatoare 
1. În ce constă arta de a crea ? În primul rând, într-o dezinteresare de obiectul 


reprezentat: “Pentru a putea scrie bine despre un obiect, trebuie să nu te mai interesezi de 


el”. Câtă vreme obiectul avut în vedere ne acaparează imaginaţia, prin ceea ce el 

reprezintă ca dat real, el nu poate deveni obiect artistic. Ideea pe care o suscită obiectul 
trebuie să fie deja de domeniul trecutului, pentru că arta nu se hrăneşte din ideea pe care 
obiectul o trezeşte în minte, ci prin reprezentarea pe care ideea, la rândul ei, o creează 
despre obiectul reprezentat. Artistul creează prin inventarea obiectului, după modelul 
celui real, prin “poetizarea” lui care pune în paranteze ideea despre el. Or această stare de 
creativitate înseamnă lipsă de comunicare spre exterior, “închidere” în entuziasmul care 
ne răpeşte din lumea comună; artistul se află “într-o stare de nelibertate”. Nelibertatea 
aceasta este însă într-adevăr negativă când ea dă impresia că, delimitându-l pe artist de 
lumea reprezentată, îi oferă în schimb libertatea de a spune totul. Neliber față de ceea ce 
este lumesc, dar liber în interiorul actului de creaţie, artistul trebuie să fie conştient că a-şi 
impune propriile limite înseamnă adevărata libertate a artei (analoagă formei interioare 
pe care am întâlnit-o la A.W.Schlegel ).Această autolimitare este pentru artist “tot ce este 
mai necesar şi mai înalt”. Tot ce este mai necesar, pentru că limitarea apare ca o 
necesitate a naturii creației; a-şi da limite înseamnă a eluda limitele impuse de lume; iar 
arta are propriile limite pe care ea însăşi le creează. Tot ce este mai înalt, pentru că 
limitele create de artă sunt chiar punctele în care ea este mai puternică şi mai liberă. 
Limitarea apare astfel ca o eliberare de tot ceea ce nu este artă, fiind, paradoxal, o 
dezvăluire lăuntrică. În acest sens, Fr. Schlegel notează: “Artistul care nu-şi dezvăluie 
întregul eu este un serv inutil”, la fel cum tot serv este în măsura în care nu este în stare 
să creeze (adică să activeze) limite, ci doar să le pătimească pe cele ale lumii. 

2. Adevăratul artist nu are a se teme decât de trei greşeli: 1. Prima dintre ele este 
de a considera libertatea de creație fără nici o limită, când ea de fapt este limitare 
rațională şi necesară; nu e vorba de limitele libertății de creaţie, ci de limita creatoare în 
libertate; 2. A doua greşeală este de a impune autolimitarea înainte de vreme, or limita 
nu se autocreează decât după entuziasmul creator; ea nici nu preexistă creaţiei, nici nu o 
însoţeşte, ci constituie un prag ulterior rațional; 3. A treia greşeală este de a exagera 
autolimitarea, adică de a stabili limite până acolo încât libertatea artei ajunge să fie 
subordonată unei rigori sterilizante. Cele trei excese semnalate de Fr. Schlegel nu sunt 
decât tot atâtea îndemnuri la raționalitatea actului creator, singura în măsură să-l purifice 
de impurități şi să-i înfrâneze entuziasmul debordant, pentru a putea să se exercite deplin 


între nişte limite luminoase şi sporitoare, adică orizontice. 

3. Cu alte cuvinte, artistul (poetul ) trebuie să posede acea ştiinţă rară a libertății 
creaţiei şi în acest sens, “cu cât poezia devine tot mai mult o ştiinţă, cu atât devine tot mai 
mult şi o artă”. Doar astfel poezia devine artă, iar poetul, dispunând de o cunoaştere 
temeinică a mijloacelor şi a scopurilor sale, devine un artist. În această calitate, el 
filosofează asupra artei sale, nefiind un simplu meşteşugar ori un artizan inventiv, ci un 
adânc cunoscător al tuturor pârghiilor creaţiei. Ştiinţa poetică este, după Fr. Schlegel, o 
adevărată religie proprie celui care o slujeşte, iar arta — “o concepţie originală despre 
infinit”. Originalitatea constă în a afla în sine însuşi centrul pe care viziunea sa asupra 
artei îl racordează la acest infinit. “Artist este cel care îşi are centrul în sine însuşi 
(...).Căci omul nu poate exista fără un centru viu”. În alt loc al Fragmentelor, Schlegel 
notează: “Un om adevărat este cel care a ajuns până în centrul umanităţii”, sau: “Îl vom 
cunoaşte pe om atunci când vom cunoaşte centrul pământului”. Fiind omul prin 
excelență, adică fiinţa care îşi dezvăluie întregul eu în arta sa, artistul dobândeşte acea 
putere vizionară care îl deschide centralității. Centrul nu este doar un semn al închegării 
creativităţii personale, ci şi simbol al izvorârii energiei universale. Poeziei îi este dat să 
iasă din finitudinea unui punct de vedere strict individual, pentru a atinge acel punct 
central în care “se întâlnesc spiritele vitale ale întregii omeniri exterioare şi în care 
acționează mai întâi cea interioară”. 

4. Această înaltă menire conferită poeziei nu e posibilă decât prin jertfă. Înainte de 
a însemna creație, jertfa înseamnă distrugere: “Sensul ascuns al jertfei este distrugerea 
finitului, tocmai pentru că este finit”. Ceea ce se distruge este vechiul, deja-cunoscutul şi 
gata-datul, şi acesta este de fapt finitul pe care creația îl jertfeşte. Jertfa poeziei este con- 
sacrarea artei, prin care se înfăptuieşte revelarea sensului creaţiei. Ceea ce se naşte şi 
apare este viața însăşi, însuflețită de marile înțelesuri. Dialectica aceasta a creativității 
este o concepție a comprehensiunii absolute care țâşneşte din chiar jertfirea limitelor, 
văzută ca “o eternă autodeterminare către infinit”: “În înflăcărarea distrugerii se 
revelează, pentru prima oară, sensul creației divine. Doar în plină moarte se aprinde 
fulgerul vieţii eterne”. Ceea ce nu înseamnă că Fr. Schlegel contrazice teoria limitelor 
necesare ale artei, căci, pentru a ajunge la centralitatea infinitului, arta trebuie să 
jertfească mereu noi şi noi limite, iar pentru a putea jertfi ea îşi creează propriile limite. 


Doar prin această limitare pururi instaurată şi pururi jertfită, arta dobândeşte nelimitare. 

Nelimitare care este cea a vieţii înseşi şi a centrului viu în neobosită mişcare şi armonie: 
“în universul poeziei înseşi nimic nu stă în repaus, totul este devenire, se transformă şi se 
mişcă armonios”. Altfel spus, nimic nu rămâne cum a fost, nimic nu e stătător în sine, ci 


totul este creație neîntreruptă, Jertfindu-se şi renăscând fără încetare. 


II. Discuţie despre poezie (1800) 


Din această importantă scriere a lui Fr. Schlegel, concepută sub forma unui dialog 
platonician, întrerupt de dizertații şi prelegeri, vom comenta partea introductivă şi două 
dintre discursurile unora dintre personaje. 

1. Introducere 

“Poezia împrieteneşte şi leagă cu legături inextricabile toate spiritele care o 
iubesc”. Rolul poeziei, aşa cum am văzut şi în alte scrieri ale lui Fr. Schlegel, este de a 
împleti în acelaşi cuprins ceea ce este infinit şi esenţial în tot ce există (raţiunea “una şi 
aceeaşi în toate”) cu ceea ce este finit şi accidental (“aşa cum fiecare om are propria sa 
fire şi propria iubire, tot aşa fiecare poartă în sine propria lui poezie”). În poezie se 
îngemănează deci ceva primordial şi ceva dobândit, o unitate întemeietoare şi o 
multiplicitate creatoare. Mai mult de-atât, poezia deschide spiritul spre alte spirite, spre 
celălalt a cărui creativitate rodeşte doar în această comunicare înțelegătoare. Calea spre 
creaţia altora este de o complexitate nemărginită, căci ea se hrăneşte mereu din tot ceea 
ce cuprinde în sine şi recreează fără oprire, aşternându-se spre noi şi noi orizonturi. 
Poezia însăşi este această cale fără capăt care, desfundând izvorul nesecat al naturii, dă 
sens şi direcție vieții: “Incomensurabilă şi inepuizabilă este lumea poeziei asemenea 
naturii însuflețitoare”. Poezia primară este cea naturală, “poezie amorfă şi inconştientă”, 
fără de care n-ar exista o “poezie a cuvintelor”. Precum rațiunea, natura este una şi 
aceeaşi în toate,ceea ce sălăşluieşte în toţi, unindu-ne în acelaşi cuprins al înţelegerii. De 
aceea, frântura de natură din noi înțelege frumusețea poemului, percepe “muzica 
mecanismului infinit”, pentru că o parte din spiritul creator (sau din natura creatoare) 
trăieşte în noi, deschizându-ne mintea şi sufletul. Înţelegem poezia pentru că o aceeaşi 


natură lucrează atât în cel care a creat-o cât şi în noi, cei care o desluşim. 

Nici o teorie a artei poetice nu poate explica această forță creatoare genuină care 
fecundează poezia şi îi dă putinţa să fie. În realitate, spune Schlegel, “nu se poate vorbi 
despre poezie decât numai în poezie” (să ne reamintim că într-unul din fragmente, el 
afirma același lucru: “Poezia nu poate fi criticată decât prin poezie”). Înțelegerea nu poate 
vorbi decât poetic, şi atunci, în loc să vorbească despre, ea vorbeşte prin mijlocirea 
poeziei, în miezul însuşi al poeticităţii cu care se identifică (“Părerea oricui despre poezie 
este adevărată şi bună, în măsura în care ea însăşi este poezie”). Dar această înţelegere 
poetică, de care am mai amintit, este limitată pentru că este individuală. De aici, tendința 
de a depăşi limitarea şi de a se regăsi într-o fire străină, de a afla în alteritatea poeziei 
“completarea firii sale celei mai intime”. Înțelegerea adevărată nu poate evita acest joc al 
comunicării, care este o concomitentă îndepărtare şi apropiere, sau mai degrabă o 
apropiere de ceea ce îi este străin. Apropiere niciodată perfectă, întrucât creația este o 
forță a vieţii în continuă prefacere de sine. Înțelegerea operei este ca atare mereu pe 
drumul înțelesului, pe drumul acelui “spirit infinit al poeziei” care, creând neîncetat, 


semnifică nelimitat. 


2. Cuvântare despre mitologie 


1. Necesitatea unei noi mitologii 
2. Restaurarea mitologiei cu ajutorul idealismului 
3. Realismul — concretizare a idealului 


4. Poezia transformă idealul naturii în realitate; poezia devine operă de artă 


1. Am văzut că, pentru a ajunge artă, poezia trebuie să atingă acel punct central al 
contactului dintre creativitatea personală şi energia universală. Or, Fr. Schlegel constată 
că “poeziei noastre îi lipseşte un centru, aşa cum era mitologia pentru poezia anticilor”. 
Despre aflarea punctului central vorbea poeticianul şi în introducere, ca despre un punct 
al comunicării generalizate, “miezul real” care le întemeiază pe toate şi către care toate 
converg. Această centralitate este identificată în nivelul mitologic al devenirii 
spiritualității. Faptul că centrul lipseşte, antrenează ca atare o concluzie logică: “noi nu 


avem o mitologie”. Incă în Fragmente, Schlegel afirma în acest sens: “Miezul, nucleul 

poeziei poate fi găsit în mitologie şi în misterele anticilor” (să ne amintim că şi 
A.W.Schlegel denumea , în Despre poezie, concepția poetică despre lume mitologie, ea 
fiind a treia treaptă de formare a poeziei, în care predomina o viziune integratoare asupra 
universului). Lipsa centrului mitologic explică inferioritatea artei poetice moderne față de 
cea antică. Revine gândirii romantice să creeze o nouă mitologie pentru a recentra toate 
năzuințele dispersate ale spiritului. Este o mitologie de sorginte spirituală care 
canalizează tot ceea ce este poetic şi artistic în stare primară spre constituirea acelui 
“poem infinit” care învăluie germenii tuturor celorlalte poeme. “Noua mitologie, spune 
Schlegel, trebuie să se contureze şi să iasă la iveală din cele mai adânci profunzimi ale 
spiritului”. Pe de-o parte, extrema diversitate creează acea frumuseţe a haosului, a unui 
haos germinator însă, “un haos asemenea mitologiei şi poeziei antice”. Pe de altă parte, e 
vorba de dezvoltarea lui în unitatea unui cosmos armonios. Ceea ce leagă diversitatea 
haotică de unitatea cosmotică este acelaşi spirit, însă altfel exprimat, care se manifestă în 
toate creațiile poetice. Ceea ce le uneşte este aşadar spiritul mitologic (sau, mai degrabă, 
spiritul mitologiei): “mitologia şi poezia sunt, amândouă împreună, un tot indivizibil”. Se 
atestă aici aceeaşi căutare a unei concepții unitare care să focalizeze multiplicitatea, la fel 
cum toate poemele să se absoarbă în acelaşi “poem unic, indivizibil şi desăvârşit”. 

2. După cum am mai amintit, “o mitologie nouă nu poate decât să iasă laborios 
din străfundurile spiritului”, prin forțe proprii; ceea ce spiritul romantic a creat în filosofie 
sub denumirea de idealism, “marele fenomen al epocii”. Idealismul reprezintă tocmai 
restaurarea mitologiei pierdute şi, ca atare, regăsirea unui “punct stabil” de unde “să se 
poată răspândi în toate părțile forța omului”. Este un moment revoluționar în care tot ce 
înseamnă creativitate umană este atins de “bagheta magică a filosofiei”. Renaşterea 
aceasta sub stindardul unei mitologii filosofice — care este însuşi idealismul — este “un fel 
de manifestare a fenomenului tuturor fenomenelor, adică a faptului că omenirea luptă din 
răsputeri să-şi găsească centrul”. lată că remitologizarea înseamnă recentrarea în jurul 
unei forțe ideale capabile să se refacă pururi pe sine. Dar această virtute restauratoare a 
idealismului nu este de conceput decât în relaţia sa dialectică cu realismul. 

Idealismul înseamnă esenţă a spiritului care se autogenerează continuu printr-un 
impuls interior nesecat de recreaţie: “recunoaşterea acelei auto-legi şi noua viață, dublată 


de recunoaştere, viaţă ce revelează nespus de minunat forța tainică a acelei auto-legi, prin 

bogăția nelimitată a invenţiei noi, prin comunicabilitate generală şi prin eficiență vie”. 
Idealismul este forță a vieţii şi a renaşterii, o inepuizabilă creativitate a fanteziei, 
comunicării şi eficacităţii. El este în continuă mişcare şi devenire; doar astfel poate el 
răspunde exigenței vieţii. De aceea, idealismul “trebuie să iasă din sine într-un fel sau 
altul, pentru ca să se poată întoarce îndărăt în sine şi să rămână ceea ce este”. A ieşi din 
sine înseamnă a părăsi mereu ceea ce este la un moment dat, a depăşi ceea ce în el este 
deja datat, pentru a se putea regenera perpetuu. Dar el trebuie să se întoarcă la sine, 
îmbogățit cu tot ceea ce a dobândit prin această depăşire de sine. Doar în această 
inepuizabilă mişcare circulară — sau în spirală — poate el rămâne ceea ce este, şi anume 
suflu înnoitor al vieţii înseşi. Altfel spus, idealismul nu rămâne decât schimbându-se fără 
încetare. “De aceea, continuă Schlegel, din sânul lui se va înălța şi trebuie să se înalțe un 
realism pe cât de nou, pe atât de nelimitat; şi astfel, idealismul nu trebuie să fie, prin felul 
genezei lui, numai un exemplu pentru noua mitologie, ci chiar şi în mod indirect, însuşi 
izvorul ei”. 

3. Realismul apare deci din sânul idealismului, fiind, aşa cum îi spune numele, 
realizarea ideală a ceea ce idealismul însuşi creează, adică o manifestare de origine 
ideală, întemeiată în idealitate şi cu un scop ideal. Iar idealul unui asemenea realism este 
tocmai noua mitologie poetică. El apare “ca o poezie ce urmează să se întemeieze pe 
armonia dintre ideal şi real”, ca o poezie care, regăsindu-şi centrul în chiar această 
armonie, îşi redobândeşte totodată statutul de mitologie generală a creaţiilor spiritului. 

“Şi, oare, se întreabă Schlegel, ce este orice mitologie frumoasă altceva decât o 
expresie hieroglifică a naturii înconjurătoare, în această transfigurare de fantezie şi 
iubire?” Mitologia are marea virtute de a aprinde în om scânteia poeticității, sufletul 
creator ce renaşte ca fenomen viu. Mitologia poetică nu dă însă glas doar sufletului ci şi 
trupului înconjurător, altfel spus naturii pe care o trezeşte la viață. Fiind semn al naturii, 
ea ridică la idealitate tot ceea ce natura conţine ca pre-figurare a poeticului. Ceea ce vrea 
să spună că ea dezvoltă în suflet acel “lucru suprem” pe care îl formează “prin contact cu 
similarul, cu identicul”, adică cu natura. Ceea ce este identic în natură şi în suflet este 
creativitatea ideală pe care poezia trebuie să o realizeze, transformând-o în operă de artă. 
Ca atare, “mitologia este o asemenea operă de artă a naturii. În țesătura ei este deja 


configurat, într-adevăr, acel lucru suprem; totul este raportare şi transformare, totul este 

câştigat prin cultură şi transformat”. Dacă putem vorbi de o metodă sau de o 
procesualitate mitologică, aceasta este o permanentă recâştigare a naturii de partea 
culturii, o transformare şi o transfigurare a poeticului natural în mitologie a operei de artă. 

4. “Orice operă, spune Lothario, unul dintre personaje, ar trebui să fie o nouă 
revelaţie a naturii. O operă devine operă numai prin aceea că întruchipează totul”. 
Începutul oricărei poezii este de a anula legile raţiunii şi de a ne transpune în “frumoasa 
neorânduială a fanteziei, în haosul primar al naturii umane”. Este chiar esența poeziei 
romantice care, exprimând o concepție ideală despre natură, îi realizează idealitatea. Căci 
ceea ce apare ca transpunere în haosul primar al naturii, ca început al poeticităţii, tinde 
neîncetat "către un înțeles profund infinit”, ideal realizabil doar în dinamica operei de 
artă. Operă care auto-generându-se veşnic, izvorând din punctul central în care mitologia 
revelează misterul naturii, reprezintă suprema înţelegere a creativității universale, “acel 
măreț proces al întineririi generale, acele principii ale revoluţiei eterne”, realizând în mod 
ideal transformarea tuturor reprezentărilor creatoare într-un singur şuvoi, “doar un singur 

poem”, “într-o ştiinţă mistică a întregului”. 


3. Scrisoare despre roman 


1. Subiectul sentimental şi forma fantastică 
2. Deosebirea dintre aparenţă şi adevăr, dintre romantic şi modern 


3. Există o singură literatură, indiferent de genuri şi specii 


1. “Romantic este ceea ce prezintă un subiect sentimental într-o formă fantastică”. 
Să vedem, deocamdată, ce înseamnă subiect sentimental. “Ceva ce ne încântă şi în care 
domină sentimentul şi anume: un sentiment nu senzual, ci spiritual”. Subiectul 
sentimental este, ca atare, o condiţie stimulatoare a creativității, căci el însuşi este spirit 
ce se manifestă în sentiment. lar sentimentul spiritualizat prin excelenţă este chiar spiritul 
iubirii care “trebuie să planeze, indivizibil-vizibil, pretutindeni în poezia romantică”. Este 
un “suflu sacru” care se lasă înveşmântat în “cuvintele magice ale poeziei”, “o esență 
infinită” ce se întruchipează în acțiuni, personaje şi situaţii narative. Precum mitologia 


care era expresia hieroglifică a naturii, acțiunile şi personajele, la fel ca şi tot ceea ce ține 

de locuri specifice narativității, nu sunt decât “referiri la ceva superior, la infinit, 
hieroglife ale unei iubiri eterne şi ale sacrei bogății de viață a naturii plăsmuitoare”. Se 
observă că natura nu mai joacă aici rolul de simplu model de imitat, ci de prototip 
plăsmuitor al chipului artistic, izvor creator re-creat în actul făuririi operei de artă. 

Pe de altă parte, subiectul sentimental se prezintă într-o formă fantastică. Şi 
aceasta pentru că sentimentul spiritual al iubirii apare ca mister, ca enigmă nedesluşită pe 
cale pur raţională, ci comprehensibilă doar pe calea fanteziei, a imaginaţiei creatoare. “Iar 
acest caracter enigmatic este sursa fantasticului din forma oricărei prezentări poetice”. 
Această adevărată înţelegere imaginativă, specifică fanteziei poetice, nu poate cuprinde 
însă miezul tainic al formei fantastice. Ea percepe doar expresia manifestantă a unui 
“element divin care nu se poate comunica şi exterioriza, în afara naturii, decât indirect”. 
Doar această reprezentare indirectă, mijlocită de forma fantastică, este obiectul fanteziei, 
şi nu acel “duh” sau “suflu” a cărui esenţă e incomprehensibilă. 

2. “În semnificaţia noţiunii de sentimental, adaugă Fr. Schlegel, mai există un 
aspect care se referă tocmai la specificul tendinței poeziei romantice, prin contrast cu cea 
antică”. Este vorba despre “deosebirea dintre aparență şi adevăr, dintre joc şi 
seriozitate”. Se înţelege că poezia antică este aparenţă şi joc, pe când cea romantică, 
adevăr şi seriozitate. Dihotomie mult prea tranşantă pentru a mai fi operantă. În subsidiar, 
explicația rezidă în raportarea la adevărul istoric: poezia antică este mai degrabă 
mitologică, deci o aparenţă, un joc ce evită adevărul istoric, în timp ce poezia romantică 
se întemeiază pe un fond istoric, conformându-se adevărului. Totuşi, Fr. Schlegel îşi 
nuanțează poziția, deosebind între romantic şi modern. Opere contemporane (sau aproape 
contemporane, precum Emilia Galotti de Lessing) pot să nu fie romantice, cu toate că 
sunt moderne. Dimpotrivă, Shakespeare, deşi nu este un scriitor modern, este “centrul 
propriu-zis, nucleul fanteziei romantice”. Este un “modern mai vechi” (precum Cervantes 
sau poezia italiană medievală sau renascentistă), pentru că reprezintă o înflorire fără egal 
a imaginaţiei. Adevărul romantic nu e de găsit într-o modernitate lipsită de fantezie, ci în 
acea literatură în care, după cum am văzut, subiectul sentimental stimulează creativitatea 
imaginaţiei, fără să abdice de la dimensiunea sa istorică. Istoricitate nu înseamnă însă aici 
subordonare faţă de categorii extraestetice, ci implicarea în existenţa reală a omului dintr- 


un spaţiu şi un timp cât mai concrete (este ceea ce poartă, începând din romantism, 

numele de culoare locală sau simţ al epocii, spre deosebire de a-toposul şi a- 
temporalitatea antice). De aceea, imaginaţiei îi revine nu să se ridice deasupra acestui 
adevăr, în jocuri mitologice care ignorând timpul, au devenit anacronice, ci să înlesnească 
o întoarcere la adevăr, la istorie şi la om. Doar în acest sens se poate vorbi de “o 
reîntoarcere la antichitate”, în măsura în care modelele clasice sunt ele însele romantizate 
(“doar aceste flori veşnic proaspete ale fanteziei sunt demne să încununeze chipurile 
zeilor antici”). Întoarcere care înseamnă o ridicare la trecut şi o regenerare a mitologiei 
înseși. 

3. Pledând pentru integrarea tuturor genurilor literare într-unul singur — poezia, 
înțeleasă ca poezie romantică (“romantismul nu este atât un gen, cât mai ales un element 
al poeziei”),. Fr. Schlegel dizolvă atât romanul cât şi drama în “acea unitate textuală” 
care este o diversitate de elemente narative (poetice) aflate în “coeziunea dramatică a 
subiectului” ce le încheagă într-un “punct spiritual central” (“disprețuiesc romanul, în 
măsura în care vrea să fie un gen deosebit”; “un roman este o carte romantică”; “piesa de 
teatru trebuie să fie şi ea romantică, ca orice operă poetică”). Există, ca atare, o singură 
literatură căci “nu există decât o singură poezie” (un personaj va spune: “spiritul poeziei 
este pretutindeni doar unul şi acelaşi”). Este baza teoriei romantismului (ori a romanului) 
schiţată de Fr. Schlegel : “o contemplare spirituală a obiectului, cu spiritul liniştit, senin 
şi întreg (...).O asemenea teorie a romanului ar trebui să fie, ea însăşi, un roman care să 
redea fantastic fiece ton etern al fanteziei”. Este vorba de un program estetic care, 
“romantizând” existenţa, îi creează forme noi, conform adevărului şi istoriei (“istoria 
adevărată este fundamentul oricărei poezii romantice”). Iar calitatea romanului (a poeziei 
în general) se află în raport direct cu “cantitatea de concepție proprie şi de viață 


prezentată”. 
III. Literatura 
1. Poezia romantică „superioară ” 
2. Poezia exoterică şi cea ezoterică 


1. Este un text (publicat în revista Europa în 1803) în care Fr. Schlegel recunoaşte 


deschis suportul teoretic al poeticii lui, identificându-l în filosofia idealistă germană 

(Kant, Fichte, dar şi Baader, Schelling), idealism în care află punctul central al literaturii, 
spiritul vizionar al cuprinderii naturii în întregul ei. Cât priveşte poezia romantică, adică 
“superioară”, ea este “o altă expresie a aceleiaşi perspective transcendentale a lucrurilor”, 
nedeosebindu-se de discursul filosofic decât prin formă. Printre “urmările binefăcătoare 
ale idealismului” se numără în primul rând poezia, “punct central”, şi prin aceasta 
filosofia; filosofia, la rândul ei, este “esenţa poeziei adevărate”. “Noi considerăm poezia, 
afirmă Schlegel în numele şcolii romantice, ca prima şi cea mai înaltă dintre toate artele 
şi ştiinţele”, căci ea este “ştiinţă a tot ceea ce este cu adevărat real”. Acest adevăr real se 
prezintă nemijlocit în discursul poetic, printr-o “prezentare pozitivă a întregului”. Dacă 
filosofia idealistă este temelia teoretică a literaturii noi, poezia este considerată ultima 
desăvârşire a acestui sistem, realizarea idealului. 

2. Poezia este împărțită de Fr. Schlegel în ezoterică şi exoterică. Prin poezie 
exoterică el înţelege “acea poezie care înfăţişează idealul frumosului în condiţiile vieții 
omeneşti şi care se limitează la sferele acesteia”. Ezoterică este însă “poezia care îl 
depăşeşte pe om şi totodată tinde să cuprindă lumea şi natura”. Este vorba deci de o 
diferenţă între o poezie care limitează idealul la condiţiile existenţei (şi înţelegerii) umane 
- pe care Fr. Schlegel o numeşte poezie dramatică - „şi o poezie ce transcende aceste 
limite tinzând să se ridice la nivelul unei viziuni atotcuprinzătoare - pe care el o numeşte 
poem didactic (moralizator) sau epopee mitologică (în sensul “mitologiei” romantice de 
care am discutat), dar în primul rând “acea poezie care porneşte de la ideea de a poetiza 
elementul opus poeziei, din viaţa comună, şi de a învinge opoziţia lui”. Schlegel se referă 
în acest ultim caz la roman care, aspirând la globalitate, poetizează, printr-un fel de 
virtute apotropaică, tot ceea ce se opune poeticității existenţei. “Fiecare roman ar trebui 
să fie construit ca un fel de basm” care să ridice la puterea fanteziei (a imaginației 
creatoare) tot ceea ce aspiră la idealitate. Ca atare, doar “trecerea de la roman la 
mitologie” ar împlini această poezie superioară, ezoterică (“poezia superioară şi 
mitologia sunt doar una”), dar care “trebuie să fie, fireşte, totodată şi filosofie”. “Poezia şi 
filosofia sunt polii oricărei literaturi”, iar convergenţa lor se realizează, idealizându-se, în 
acel punct central, mitologic, din care izvorăşte creativitatea universală şi, drept 


încununare a acesteia, desăvârşirea operei de artă.. 

IPOSTAZE ALE REPREZENTĂRII RECIPROCE 
(NOVALIS) 


Nicăieri în scrierile lui Novalis nu vom întălni o expunere sistematică a poeticii 
sale, ideile referitoare la filosofia artei fiind răspândite în celebrele sale fragmente. 

1. Romantizarea 

2. Funcţia poetică a raportului 

3. Limba organic vie 

4. A doua natură 


5. Poeticul ca luminare 


I. 1. În corpus-ul numit Fragmente logologice (poeticisme şi exerciţii de 
gândire), elaborat în prima jumătate a anului 1798 (logo-logia fiind o concepție 
metafilosofică ce priveşte cugetarea de sine a spiritului), Novalis trasează liniile 
directoare ale idealismului său estetic. “În măsura în care un lucru există pentru mine, 
afirmă el, eu sunt scopul său. El se raportează la mine. Există pentru mine”. Existența 
lumii atârnă de subiectul care o contemplă; “pentru mine” înseamnă aici pentru propria 
mea voinţă care face ca lumea să fie ceea ce este. Revine astfel voinței menirea de a 
restaura lumea degenerată, printr-un act de însuflețire, de creaţie spirituală. “Lumea are 
însuşirea primordială de a se lăsa însuflețită de mine.(...) Ea este una cu mine. Eu am 
năzuinţa şi însuşirea primordială de a însufleți lumea”.Raportul dintre eu şi lume este 
unul ce se stabileşte între o acțiune şi o pasivitate, între o iniţiativă voluntară şi o 
dispoziţie ascultătoare. Nu este vorba, aşa cum precizează Novalis, de o descompunere şi 
o recreare a lumii, ci de “o operație de variere”, adică de un proces de mobilizare şi 
rânduire, de modelare superioară care să (re)aşeze lumea pe măsura voinţei de 


transformare a ei în loc privilegiat al revelaţiei spiritului. Ca atare, “lumea trebuie 

romantizată. Aşa se poate din nou afla înțelesul primordial. Romantizarea nu este altceva 
decât o potenţare calitativă”. Lumea romantizată este lumea a cărei energie latentă nu 
numai că este stârnită, ci şi canalizată spre un rost superior, spre împlinirea ei în unitatea 
universală a contrariilor: “Atunci când dau lucrului comun un înţeles înalt, celui obişnuit 
o înfăţişare tainică, celui cunoscut demnitatea necunoscutului, finitului aparența 
infinitului, atunci romantizez”. Operația de variere sau de romantizare presupune un 
important instrument hermeneutic, întrucât obligă lumea să-şi dezvăluie sensul ascuns (în 
Brouillon, el va spune: “simpatia semnului cu obiectul desemnat”). Tocmai acest sens 
trebuie eliberat prin înţelegere, căci el este fermentul unei nebănuite forțe de restaurare. 
Se lămureşte acum ceea ce Novalis înțelege prin “adaos hieroglific” (acuzând proza lui 
Lessing de lipsa acestuia), adică însufleţire a unui înţeles tainic, apariție a unui spirit 
novator, manifestare a unui ascuns ce se cere luminat: “Cândva totul a fost apariţie de 
spirite. Acum nu vedem decât repetare neînsuflețită. Lipseşte înţelesul hieroglife”. 

2. Vorbeam de forța restauratoare a sensului dezvăluit în înţelegere. Or, forța 
aceasta aparţine spiritului, fie el filosofic ori poetic: “Forţa de a gândi generalul este forța 
filosofică. Forţa de a gândi particularul este cea poetică”, afirmă Novalis în Studiile sale 
fichteene. Dacă generalul reprezintă o unitate integratoare, un sistem al legilor universale, 
particularul concretizează acest cadru abstract, fiind manifestarea sa în existență. 
Gândirea filosofică gândeşte un a-fi-pus, un deja-pus ca situație generală pre-existentă, 
pe când gândirea poetică este o punere-în-situaţie, un act de creaţie ce priveşte 
particularul în raportul său intim cu întregul: “Poezia înalță pe fiecare ins în parte prin 
legarea lui de restul întregului”. Funcţia poetică este, ca atare, aceea de liant al ideilor, de 
umplere a golurilor dintre gânduri, făcându-le astfel să comunice (la fel credea şi 
Hemsterhuis în Alexis ou de l’ age d'or: adevărurile noi, spune el, sunt “călăuzite şi 
împinse de acest entuziasm care apropie ideile”). Poezia nu vizează un obiect, ci un 
raport între obiecte ideale, fiind organ al unei cunoaşteri de tip combinatoriu. Doar aceste 
raporturi sunt expresive, deci poetice, astfel că poezia rostuieşte mai bine lumea decât 
filosofia; ea este chiar “cheia filosofiei, ținta şi înţelesul ei”, împlinirea sistemului ideatic 
în organul viu care îl încearcă şi îl pune în funcţiune. Poezia pune ideile în armonie, 
activându-le înţelesul, realizând acea comuniune dintre gând şi faptă prin ridicarea 


părților la nivelul întregului. Ea află astfel generalului un cuprins de manifestare, un 

orizont de expresie: “prin poezie ia ființă cea mai înaltă simpatie şi co-activitate, cea mai 
profundă comunitate dintre finit şi infinit”. Se exprimă aici un deziderat mai vechi, 
specific încă gândirii filosofico-estetice iluministe: efortul de a aduce particularul (şi 
parțialitatea) la un principiu ordonator. 

3. Creând însă legături noi, poezia le rupe pe cele vechi, dislocă rânduiala inertă şi 
mută a semnelor generale, pentru a o înlocui cu una nouă, nu a semnelor, ci a sunetelor. 
Sunetul vorbeşte, cuvântează, este un cuvânt care “este aproape, el singur, un poem”. 
Rostirea însufleţeşte, trezeşte la viaţă, clinteşte lucrurile spre o nouă configurare. Astfel 
poezia acordă corporalitate spiritului, o anumită carnaţie ideilor (cf. G. Vico). “Orice 
produs poetic trebuie să fie un individ nou”, adică un organism care vorbeşte şi se 
exprimă prin limbă. “Pentru poet, spune Novalis, limba nu e niciodată prea săracă, ci prea 
generală”, întrucât el trebuie să recreeze sensul cuvântului poetic, să-i redea acea 
expresivitate, neistovită de prea deasa lui folosire, care, rostind viaţa, să o înnoiască, să-i 
trezească un înţeles nebănuit: “Limba noastră, afirmă poeticianul în Polen, este mecanică, 
atomistă sau dinamică. Limba cu adevărat poetică trebuie să fie însă organic vie”, 
deosebind astfel între funcția de comunicare sau de abstractizare, pe de-o parte, şi funcția 
ei prin excelență poetică, profund creatoare, pe de alta. A poetiza organic, în acest 
context, înseamnă a romantiza, a revoluţiona înțelesurile lumii. “Logologia va determina 
în mod necesar această revoluţie”, nu însă cu scopul unei mai bune cunoaşteri, ci al unei 
mai sănătoase construcții omeneşti, al unei edificări ontologice. De aceea, marele scop al 
poeziei organice sau logologice este “înălțarea omului peste sine însuşi”, ceea ce este 
tocmai idealul transcendental: plăsmuirea simbolică a lumii prin iluminarea sa spirituală. 
Este de fapt mai mult decât o creaţie: o “intuiție magică a obiectelor”, aducerea la puterea 
cuvântului a acelui frumos desăvârşit care iluminează şi eliberează. Este mai mult decât o 
creație pentru că actul poetic realizează acea “fluidizare” prin care “libertatea naturii şi 
constrângerea artei se întrepătrund”, topite în spirit, în acel “prezent spiritual” pentru care 
nu mai există durată, ci identificare în acelaşi element, “atmosfera poetului” (Polen). 
Totul converge spre împlinirea în unitatea vie a spiritului poetic, spirit ce converteşte 
lumea în revelație a desăvârşirii prin artă. 

4. În Fragmente sau exerciţii de gândire, Novalis propune o distincţie esenţială 


între pictură şi muzică. Dacă “imaginile pictorului nu sunt decât cifru, expresie, unealtă a 

reproducerii”, muzicianul nu lucrează cu un cifru artificial, ci cu note naturale. El “aude 
activ. Aude dinăuntru în afară”. Se opune astfel o limbă de semne vizuale şi dinamica 
notelor muzicale, iar, pe un alt plan, natura vizibilă, deci o exterioritate re-produsă în 
interioritatea creației plastice, şi natura invizibilă, care vorbind muzical, parcurge un 
drum invers, dinspre un interior ce se exprimă auditiv înspre exterior. La fel poezia, mai 
apropiată de muzică decât de pictură (“Poezia în înțeles restrâns pare să fie aproape o artă 
intermediară între plastică şi muzică”), folosind un limbaj deosebit de cel al comunicării 
obişnuite, dă glas spiritului. Precum în cazul muzicii, “spiritul este acela care poetizează 
obiectele şi prefacerile materiei”, frumosul, ca scop al artei, nefiind ceva deja-dat în 
lumea fenomenală (spre deosebire de arta picturală care este apriorică, deoarece imită 
natura frumoasă preexistentă). Frumosul, spune Novalis, “nu ne este dat şi nici nu se află 
cuprins de-a gata în fenomene”, ci plăsmuit de spiritul artistului, de acel “organ”- 
instrument ce modifică lumea reală. O modifică în sensul că îi pune în mişcare acele 
potenţe active care scot la lumină semnificaţii noi. Poezia (ca şi muzica de altfel) este 
“simţul activ al sentimentului”, cu ajutorul căruia poetizarea nu numai că transformă 
lumea, ci, reprezentând un factor de potenţare revelatorie, o manifestă ca “metaforă 
universală a spiritului. O imagine simbolică a lui”. Cu alte cuvinte, o exprimă ca valoare 
suprafenomenală, ca esenţă ce nu se arată şi nu vorbeşte decât în artă. 

“Natura, afirmă Novalis în [Despre Goethe], trebuie să devină artă, iar arta o a 
doua natură”. Ce înseamnă această a doua natură? Este ceea ce numeam mai sus natura 
invizibilă adusă la vizibilitate, nu fenomenul văzut ca obiect străin şi necunoscut, ci legea 
fenomenului, cauzalitatea lui transobiectuală, vizibilă prin apropiere şi asimilare 
spirituală, devenită entitate proprie, cunoscută pentru că aparţine spiritului cunoscător. 
Astfel că spiritul “din instinct” sau prin natură trebuie să ajungă “spirit prin rațiune”, prin 
luciditate şi prin artă. A doua natură este deci tocmai arta care priveşte lucid natura, adică 
îi luminează rădăcinile, stârnindu-i creativitatea semnificantă. 

5. Arta este luminare, forță activă ce însufleţeşte (“Lumina este acțiune”), “slujire 
a vieţii ca slujire a luminii”. lar ceea ce se manifestă prin luminare este “realul absolut 
autentic”, adevărul ca frumos simbolic; cu toate că Novalis atrage atenția asupra 
confuziei dintre adevăr şi frumosul artistic: “Artiştii confundă adesea adevărul cu 


frumuseţea. Adevărul şi dreptatea sunt studii având doar funcția de a regla în scop 

personal moralitatea şi frumuseţea — ca şi reprezentarea acestora — canonul ce urmează să 
fie schimbat”. Adevărul estetic este astfel o abatere de la regula adevărului comun, sau “o 
regulă mai înaltă, oblică — o linie frântă — izbândă a naturii libere asupra regulii”, cum 
notează el în Studii filosofice (fichteene). “Poezia este realul absolut autentic. Acesta este 
sâmburele filosofiei mele. Cu cât mai poetic, cu atât mai adevărat”. Forţa activă de care 
vorbeam este de fapt “forța poetică” amintită mai sus, imaginația creatoare, orice 
reprezentare, ca manifestare a puterii imaginației productive, împărțindu-se, după 
Novalis, în rațiune, putere de judecată şi putere a simțurilor. Este vorba de fantezia ca 
“simț miraculos care ne poate înlocui toate simţurile” şi pe care el o vede ca pe “o forță 
fenomenologică”, întrucât pune în lumină lucrarea infinitului spiritual în finitul natural. 
Or, prin legătura ei cu lumina, fantezia poetică (şi arta în general) este luciditate pură: 


“Lumina este simbolul lucidităţii autentice”; “Lumina este vehiculul comunităţii, al 


universului. Nu tot astfel şi adevărata luciditate în sfera spiritului?” 


II. Monolog-ul este un scurt text (datând de la finele anului 1798) despre esenţa şi 
funcția poeziei. Poeticitatea limbii este surprinsă în tensiunea ludică dintre iluzie şi 
adevăr. Când vrem să comunicăm ceva, când suntem deci supuşi unui imperativ 
intențional, ceea ce comunicăm nu transpare în limbă decât ca “eroare ridicolă”, neadevăr 
al unui discurs ale cărui semne arbitrare nu pot surprinde esenţa lucrurilor. Când limba 
vorbeşte, lucrurile tac. “Limba este de aceea o atât de uluitoare şi rodnică taină, pentru că, 
vorbind doar de dragul de a vorbi, dăm glas adevărurilor celor mai sublime şi mai 
originale”. Limbii îi pasă doar de sine; ea nu comunică cu adevărat ceva decât atunci 
când nu îşi propune să o facă. De fapt, nu comunică propriu-zis, ci revelează propriul ei 
Joc, se revelează ca libertate a expresiei, formă (sau formulare) simbolică a sufletului 
universal. A avea instinctul limbii înseamnă a avea “simţul subtil al digitației ei, al 
tactului şi duhului ei muzical” (Novalis revine la apropierea dintre muzică şi poezie). Şi 
ce înseamnă duhul ei muzical, dacă nu tocmai poeticitatea limbii, capacitatea ei de a se 
revela în cel care o vorbeşte? “În schimb, adaugă Novalis, cel care cunoscând toate 
acestea nu are îndeajuns auz şi simț pentru ea”, nu are adică intuiţia jocului lingvistic ca 
vorbire revelatorie, crede că comunică un adevăr, când de fapt constrânge limba la rolul 


de slujitoare a voinței de a spune adevărul. Adevărul rostit pe această cale, ca rezultat al 

intenţiei ce se rosteşte, nu este adevărat, fiind, la urma urmei, de neînțeles tocmai pentru 
că nu exprimă decât un alt înțeles, străin firii lucrurilor. Esenţa şi funcția poeziei constau, 
dimpotrivă, în libertatea limbii, libertate a jocului ei iluzoriu, dar cu atât mai adevărat cu 
cât în iluzie se disimulează însăşi taina limbii. Se disimulează şi se revelează totodată, 
căci poezia dă glas inspirației limbii, acelei eficiențe practice originate în impulsul 
rostirii. Poezia face inteligibilă taina limbii (sau, mai degrabă: doar în poezie se face 
inteligibilă taina limbii), nu prin voința de a o comunica vorbind despre ea, ci prin 
entuziasmul rostirii inspirate (enthousiasmos înseamnă faptul de a fi locuit de zeu), prin 
acea artă a divinaţiei (mantike) în care nu limba este vorbită, ci adevărul se vorbeşte în 
limbă. Or, se întreabă Novalis, “ce este un scriitor altceva decât un entuziast al limbii?”; 
ce este el dacă nu cel în care se revelează însăşi ființa limbii, ca adevăr ce se rosteşte şi 


locuieşte în rostire? 


III. Brouillon-ul general desemnează un set de caiete ce cuprind însemnări cu 
caracter speculativ, datând din epoca studiilor lui Novalis la Academia din Freiberg (sept. 
1798 — martie 1799) şi reprezintă un material ce urma să constituie infrastructura unei 
ample lucrări enciclopedice. De fapt, e vorba de o tentativă epistemologică, vizând 
reducerea varietăţii la unitate, la un singur model conceptual cu funcție de reprezentare în 
câmpul cunoaşterii (după cum afirmase încă în Fragmentele logologice: “Năzuinţă către 
unitate, năzuință către diversitate. Prin determinarea lor reciprocă se produce acea sinteză 
superioară între unitate şi diversitate prin care unul este în toate şi toate în unul”). 

1. Natură şi artă 

2. Poezie şi filosofie 

3. Basmul 

Trei principii: 

Principiul reprezentării reciproce 

Principiul de potenţare 


Principiul punerii în depărtare 


1. Un exemplu al acestei sinteze ideale este conjuncția dintre natură şi artă: 


“Natura va deveni morală dacă din iubire adevărată pentru artă se va dărui artei - va face 

ceea ce va voi arta; la fel arta, dacă din adevărată iubire pentru natură va trăi pentru 
natură şi va lucra după ea”. Întîlnire fericită ce se oficiază sub semnul iubirii dintre cele 
două elemente-pereche ce alcătuiesc, împreună, un întreg. “Îmbrăţişarea” naturii cu arta 
decurge firesc din ceea ce în natură tinde spre artă şi din ceea ce în artă este natură. 
Armonia aceasta este poate expresia acelei feorii a reprezentării reciproce, pe care 
Novalis a amintit-o în trecere, fără să o explice, şi care, după unii cercetători, pare să fie 
coloana vertebrală a întregii filosofii novalisiene. Este vorba de o solidarizare simpatetică 
a părților şi de simbolizarea lor reciprocă, astfel că, în cazul nostru, putem spune că arta 
simbolizează ceea ce în ea apare ca semn natural, în timp ce natura este un simbol în stare 
latentă a ceea ce în ea este dispus reprezentării, prin urmare creativităţii. Am putea 
ilustra, mai în amănunt, această teorie prin apelul la instinctul natural. Novalis afirmă că 
“instinctul este artă fără intenţie, artă fără a şti ce şi cum se face |[reamintim, în acest 
context, funcția non-intenţională a limbajului poetic, aşa cum a fost ea enunțată în 
Monolog, n.n. ]. Instinctul se poate transforma în artă prin observarea actului artistic”. Cu 
alte cuvinte, natura poate deveni artă prin simpla slujire a transformării logo-logice; 
naturii instinctuale nu-i revine decât situarea în dispoziția primirii acestei însufleţiri care, 
prin romantizare, conduce la transcenderea de sine. Natura nu se denaturalizează în artă, 
ci dobândeşte acea libertate de expresie, acea sublimare ideală pe care o află în ea însăşi. 
Pe de altă parte, arta este “o producție întâmplătoare”, iar “poetul foloseşte lucrurile şi 
cuvintele ca pe nişte clape”. Ceea ce înseamnă că arta recreează natura în mod arbitrar, 
apăsând pe acele elemente ce-i pun în valoare semnificația expresivă. Nu intenţie aflăm 
aici, ci intuiție, o asociaţie activă de idei care organizează şi luminează un adânc al cărui 
melos devine inteligibil (de subliniat, din nou, referința muzicală). Sinteza propusă de 
poetica novalisiană este de ordin auditiv şi vizual totodată; armonie muzicală şi viziune 
luminoasă (“Toate simţurile trebuie să devină ochi”; “Orice sinteză este o flacără — o 
scânteie — sau un analogon al acestora”). Arta este, ca atare, un fenomen “audio-vizual”, 
adică imagistic, iconic. 

2. La fel se petrec lucrurile în ceea ce priveşte conjuncția dintre poezie şi filosofie. 
Doar că aici teoriei reprezentării reciproce i se adaugă estetica depărtării, conceperea re- 
prezentării artistice prin acțiunea la distanţă: “Filosofia ce vine de departe sună poetic, 


deoarece orice chemare devine vocală în depărtare.(...) Totul devine astfel în depărtare 

poezie, poem. Actio in distans (...) totul devine romantic”. Distanţarea față de obiect 
înlocuieşte cunoaşterea imperfectă, “proza” sau “consoana”, cu acea cunoaştere în 
perspectivă care este “poezia” sau “vocala”. Doar ceea ce se îndepărtează ne cheamă şi 
poate fi chemat, doar departele sună şi răsună. De aceea proza este numită de Novalis 
“minus-poezie”, situată adică în domeniul rațiunii clarificatoare, analitice, în câmpul 
aproapelui. Dimpotrivă,” plus-poezia” este poezia propriu-zisă, tot ceea ce este neînțeles 
şi tainic, situat în zarea departelui. Astfel, natura este de neînțeles prin sine, supusă cum e 
analizei prozaice a filosofiei (“Filosofia este proza. Consoanele ei”). Doar arta, privind 
natura din perspectiva depărtării, printr-un fel de despărțire de obiectualitatea obiectului, 
înalță neînțelesul la rangul de taină. Natura poetizată, în-depărtată prin romantizare, 
devine “arhipoetică”, “poezia nopții şi a amurgului”, arhipoeticul fiind o potenţare a 
misterului: “Aplecarea spre miraculos şi tainic nu este altceva decât năzuinţa către un 
stimul imaterial, spiritual. Tainele sunt hrană, potenţe stimulatoare. Explicaţiile sunt taine 
digerate”. Este chiar diferenţa dintre poezie şi filosofie, dintre vocală şi consoană, dintre 
departe şi aproape şi, în ultimă instanță, dintre interioritate şi exterioritate (“în afara este 
înnăuntrul înălțat la rang de taină”). În taină lucrează un “principiu de potenţare”, 
paradoxalul act prin care ceea ce se prezintă ca neînțeles îşi sporeşte sensul, ceea ce 
dispare în depărtare este investit cu o valoare sporită, căci limitele lui se şterg, se 
nelimitează (este concepţia în jurul căreia Novalis şi-a construit întreaga viziune 
ontologică: idealismul magic). 

3. În acest sens, specia literară care pune cel mai bine în depărtare realitatea 
reprezentată este basmul: “Toate romanele în care apare iubirea adevărată sunt basme — 
întâmplări magice”. Şi aceasta pentru că în basm taina apare potențată în cea mai mare 
măsură, adevărul luminat (şi care luminează) fiind eminamente opus celuilalt adevăr (al 
istoriei), natura dobândind — în mod miraculos, tainic, “în chip straniu” — un orizont în 
întregime spiritual, însuflețit (“tocmai inversul istoriei adevărate, va spune Novalis în 
ultimele fragmente, şi totuşi istorie aşa cum trebuie să fie ea — profetică şi sincronică”). 
Principiul de potențare şi cel al punerii-în-depărtare se conjugă aici cu teoria 
reprezentării reciproce, numită de data aceasta reprezentare profetică: “Basmul adevărat 
trebuie să fie totodată reprezentare profetică — reprezentare ideală — reprezentare absolut 


necesară. Creatorul autentic de basme este un clarvăzător”. Este aceeaşi viziune 

luminoasă de care aminteam, o intuiție intelectuală de tip extatic (“Extazul — fenomen 
lăuntric luminos — intuiție intelectuală”), dar şi “fantezie muzicală” neînchegată întru 
totul, o creativitate dinamică “fără înlănţuire”, asemenea imaginilor din vis, “fără 
legătură” între părțile ansamblului. Nimic nu se împotriveşte mai mult basmului, spune 
Novalis, decât “coerenţa logică”, deoarece el reprezintă cealaltă față a vieții şi a naturii, 
faţa nevăzută, anarhică, discontinuă, acea /luidizată “lume a visului”.De aceea, basmul 
este considerat forma supremă de poezie, “canonul poeziei”: “poeticul de orice fel trebuie 
să fie asemănător basmului”. lar reprezentarea profetică, ideală, este aceea a naturii 


înseşi, pe care însă spiritul creator o înalță — sau o adânceşte — la revelaţia unei taine 


supranaturale. 


IV. Fragmente şi studii, scrise între iunie 1799 şi noiembrie 1800, sunt printre 
ultimele însemnări rămase de la Novalis. Ele reiau, în mare, temele importante ale 
poeticii prezentate până acum. 

1. Reprezentarea reciprocă dintre artă şi natură 
2. Firesc şi miraculos 
3. Nereprezentabilul 

1. De exemplu, reprezentarea reciprocă dintre artă şi natură: “arta aparţine naturii 
ŞI, ca să spunem aşa, este natură care se contemplă, se imită şi se plăsmuieşte pe sine 
însăşi”. Reprezentarea amintită comportă o triplă conotație: ea este contemplare, imitare 
şi creaţie de sine. Arta nu poate fi astfel decât natură sublimată, pusă în situația 
conştiinţei propriilor sale potenţe creatoare. A te contempla înseamnă deja a te desprinde 
din tine însuţi, a dobândi o anumită obiectivitate ce permite naşterea imitației. Ceea ce se 
imită ca atare nu este natura în sine, ci rezultatul acestei contemplaţii fenomenologice, 
prin care re-prezentarea prezintă, arată supra-naturalitatea naturii şi, prin aceasta, este un 
autentic act de creaţie şi înnoire. “Natura este de aceea absolut poetică”, pentru că nu 
propune un înţeles, ci se lasă deschisă şi iluminată de o înţelegere care o recreează. 

Reciprocitatea reprezentării este de fapt o creaţie analogică: “Tainele prin care 
arta foloseşte ca formulă orice fenomen, orice lege a naturii — sau arta de a construi 
analogic”. Este ceea ce Novalis numeşte într-un alt loc “arta de a selecta şi îngemăna”, 


adică de a simboliza un raport, o corespondenţă dinamică între prezenţa ca atare a naturii 

fenomenale şi re-formularea ei semnificativă prin care se arată a fi aceeaşi şi totuşi alta. 
Se stabileşte aici “o subtilă legătură simbolică” între poeticitatea naturii sau poezia 
naturală şi natura însăşi a poeziei, ca semn re-prezentativ, simbolic, al fenomenului 
( Novalis precizează că “însuşirile exterioare ale discursului poetic par să fie formule 
singulare ale unor raporturi asemănătoare, ale unor semne simbolice ale poeticului din 
fenomene” — asemănarea invocată fiind tocmai analogia dintre un semnificat natural şi un 
semnificant creat de imaginația poetică, un semnificat care nu e semnificant decât în 
măsura în care este re-creat — prin urmare, implicit — creator). 


cca 
1 


Arta poetică este, ca atare, “întrebuințarea arbitrară — activă — productivă a 
organelor noastre”, folosirea semnelor arbitrare ca analogon-i simbolici ai semnelor 
naturale. Analogie care, după cum am văzut, presupune un act creator, o productivitate 
fără altă intenţie decât aceea de a pune în valoare (şi în rostire) acest raport simbolic. 
Poezia nu e astfel decât “joc pur poetic, lipsit propriu-zis de scop”, iar reprezentarea 
analogică este arta punerii-în-depărtare, instaurarea unei distanţe (a unei înstrăinări 
aproape) între natura fenomenală şi semnificativitatea ei esenţială. În cuvintele lui 
Novalis : “arta de a înstrăina în chip plăcut, de a face ca un obiect să ne pară străin, totuşi 
cunoscut şi atrăgător — iată poetica romantică”. De aici şi paradoxul pe care îl impune, 
căci cu cât natura reprezentată este mai îndepărtată, mai străină, pusă deci într-o 
exterioritate absolută, cu atât mai mult ea devine poetică, se dezvăluie pe sine în chiar 
ceea ce o îndepărtează. Pe de-o parte, analogia dintre semnificatul şi semnificantul 
fenomenului, pe de alta distanța dintre ele. lar ambivalenţa simbolului se întemeiază pe 
această ambiguizare fecundă. Este tocmai tensiunea revelatorie care pune fenomenul în 
criză, punându-l astfel în lumină, adică în dispoziția de a-şi rosti sensul şi de a-l face 
inteligibil. 

2. Ambiguizarea simbolică de care vorbeam priveşte şi raportul dintre firesc şi 
miraculos, adică dintre natural şi tainic: “Într-o carte cu adevărat poetică totul pare atât de 
firesc şi totuşi atât de miraculos”, obiect străin şi totuşi cunoscut, firesc şi totuşi 
miraculos. În acest şi totuşi zace adevăratul miez al legăturii dintre natură şi artă, ca 
fundament al principiului romantizării vieții. Poezia este alcătuită “din adevăr care înalță 


şi din iluzie care îmbie”. Adevăr al iluzei pe care doar arta îl oferă, nu însă ca pe un 


adevăr iluzoriu, ireal, ci ca pe unul supra-real; “acel prezent în care eşti robit iluziei — ore 

în care aluneci în toate obiectele pe care le priveşti şi în care simţi senzațiile nesfârşite, 
neînțelese şi concomitente ale unei pluralităţi consonante”. Simțirea aceasta este 
adevărata înţelegere a celor ce îşi corespund ca părți subsumate aceluiaşi întreg. Astfel că 
“nu poezia, ci întotdeauna doar miraculosul trebuie să constituie materia principală”, acea 
perspectivă magică a reprezentării care aruncă o lumină asupra a ceea ce în starea 
naturală este întunecat: “Nu ar trebui să se reprezinte nimic din ceea ce nu e pe deplin 
înțeles, desluşit perceput şi întru totul stăpânit, de pildă în cazul reprezentărilor 
suprasensibilului”. Or această reprezentare nu este o nouă prezentare a ceea ce s-a 
prezentat odată, ci o prezentificare a unei mereu proaspete noutăţi, a unei apariții tainice 
şi luminoase totodată, a unui mai mult care îl face pe Novalis să spună că “poezia nu este 
altceva decât un prisos plăsmuit”: “ciudat este faptul că într-o bună povestire apare 
întotdeauna ceva tainic — ceva de neînțeles. S-ar zice că ea atinge în noi ochi până atunci 
închişi — iar când ne reîntoarcem din tărâmul ei, ne pomenim într-o lume cu totul alta” (să 
ne amintim că Novalis spusese, într-un alt fragment, că “toate simţurile trebuie să devină 
ochi”). 

3. Acel şi totuşi al simțului poetic (“Dieses Andere un doch Analoge”, după 
Schelling) este în sine un nereprezentabil, un neprecizabil (de aici şi inutilitatea, după 
Novalis, a criticii poeziei). Chiar dacă poezia este o reprezentare a unui raport ce 
revelează natura profundă a lucrurilor, această reprezentare poetică este la rândul ei o 
taină nereprezentabilă. “Esenţa poeziei, mărturiseşte poeticianul, nu se poate defel 
preciza. Este ceva nesfârşit de complex şi totuşi simplu. Frumos, romantic, armonios sunt 
doar expresii parțiale ale poeticului”. Şi aceasta pentru că, în pofida faptului că poezia dă 
glas armoniei universale, ea este absolut personală, de aceea “indescriptibilă şi 
indefinibilă”. Simţul pentru poezie este “simţul pentru singular, personal, necunoscut, 
tainic, pentru ceea ce e hărăzit revelării, pentru necesarul întâmplător. El reprezintă 
nereprezentabilul”. Mai simplu spus: ceea ce poezia revelează nu poate fi obiect al 
revelaţiei. 

“Cu cât un poem este mai personal, mai local, mai temporal, mai individual, cu 
atât se află mai aproape de miezul poeziei. Un poem trebuie să fie inepuizabil, ca un om”, 
sau, ceea ce e acelaşi lucru, ca un suflet. Novalis recurge în multe cazuri la identificarea 


poeziei cu sufletul: poezia este “contemplare a lumii precum contemplare a unui suflet 

mare”; “poezia este reprezentare a sufletului”; “în poemele adevărate nu este altă unitate 
decât aceea a sufletului”; poezia este “un suflet revelat”, ş.a.m.d. Într-adevăr, poezia 
reprezintă o dispoziţie armonioasă a sufletului, a energiei noastre creatoare şi 
inepuizabile. Este însăşi deschiderea noastră spre orizontul sufletului lumii. Poezia 
însuflețeşte lumea, adică îi revelează sufletul care o locuieşte. De aceea ea este o continuă 
recreație a lumii, restaurarea ei spirituală. “Este absolut de înţeles, conchide Novalis, 
pentru ce la sfârşit totul devine poezie. Oare nu se preface în cele din urmă lumea în 


suflet?” 

DESPRE SPIRITUL POETIC 


(FRIEDRICH HOLDERLIN) 


Gândirea poetică a lui Holderlin apare expusă teoretic în câteva fragmente 
redactate la cumpăna secolelor al XVIII-lea şi al XIX-lea. Fiind vorba de notații care, în 
marea lor majoritate, nu poartă un titlu, ne-am concentrat comentariul asupra câtorva 


probleme fundamentale care exprimă esenţa meditațiilor holderliniene. 

l. Semnificaţia poeziei 

Pentru Holderlin, experiența poetică originară constă într-o dublă mişcare a 
spiritului. Pe de-o parte, acesta tinde în mod primar spre comuniune, spre concordanța 
tuturor părților pe care le aduce la sine, în unitatea lăuntrică a propriei sale organicități. 
Pe de altă parte, el tinde totodată spre exterior, căutând să iasă din sine pentru a se 
manifesta în altceva, într-o mişcare de cuprindere transformatoare a tot ceea ce este. 
Dublă năzuință ce exprimă actul prin care conținutul spiritual nu numai că devine 
conținut sensibil, dar se sesizează pe sine în această manifestare armonioasă a diferenţei: 
“această comuniune şi legătură genetică a tuturor părților, acel conținut spiritual nici nu 
ar fi sesizabil dacă nu ar fi diferit gradual de conținutul sensibil”. Este de fapt o diferență 
între un conținut spiritual şi o formă sensibilă, dar în cursul acestui act de autosesizare 
conținutul devine sensibil iar forma se spiritualizează, astfel încât trans-formarea de sine 
a spiritului constituie o înfăţişare a sa în continuă schimbare, în căutarea neobosită a unei 
mereu noi forme. “Forma spirituală schimbătoare” apare cu necesitate în contradicție cu 
un “conținut spiritual imobil”, însă tocmai această stare contradictorie (sau diferență în 
armonia părților) reprezintă simțirea materiei, ca identică cu sine şi concentrată în toate 
părțile: “materia este din nou simțită, generată din nou în toate părțile sale şi cuprinsă 
într-un efect încă nerostit, doar simţit”. Efectul deocamdată neexprimat — prelingvistic — 
al apariţiei materiei este dat doar spiritului, doar cunoaşterii poetului, “dar nu şi altora”. 
Simţirea individuală, încă neajunsă la rostire, este o sesizare spirituală a materiei, materie 
care, ca formă ideală, îşi manifestă receptivitatea pentru conţinutul ideal. Cu alte cuvinte, 
materia tratată sau sesizată ideal oferă forma în care simțul poetic realizează împlinirea 
spirituală a unui conținut însuflețit. 

“Cum trebuie însă să fie constituită materia care să poată fi receptivă la ideal, la 
conținutul acestuia, la metaforă şi la forma ei, la transcendenţă?” Receptivitatea materială 
la ideal cuprinde atât conținutul trans-figurat (metaforizat), cât şi forma trans-cendentă 
(transformatoare). Prin materie poetică Holderlin înțelege “o serie de întâmplări, de 
intuiţii, de realităţi (...) sau o serie de încercări, de reprezentări, de gânduri sau de emoții 
(...) sau o serie de fantezii, de posibilităţi” caracterizate subiectiv ori obiectiv. Este vorba 
de un fond real, cum e de exemplu o senzaţie frumoasă pentru fantezie. Materia 


reprezintă ca atare fondul poeziei sau semnificația sa. Nu este un dat imuabil, ci un raport 

viu, “puntea” dintre “ceea ce este de fapt exprimat în poezie şi spirit”, dintre expresia sau 
ex-punerea unui obiect şi tratarea sa ideală de către spirit. Semnificaţia poeziei poate fi 
înțeleasă în două feluri, şi anume ca aplicare şi ca neaplicare. Neaplicarea (sau 
nepotrivirea idealului cu realul) reprezintă metodologia poetică, judecata prin care spiritul 
(idealul) sau materia (expunerea) nu sunt încă realizate, ele fiind semne abstracte care nu 
semnifică decât în aspiraţia spre real. Aplicarea este adevărata semnificare, întrucât atât 
spiritul cât şi materia sunt potrivite, stabilind un raport de adecvare a metodologiei la 
“raza de activitate poetică”. Este o realizare a metodei în elementul ei viu, individual; 
metoda îşi află astfel o aplicare în însuşi actul semnificației poetice. Prin “rază de 
activitate” Holderlin înțelege împlinirea manifestantă a spiritului, sensul orientării sale 
sau depăşirea condiției de simplu semn; “în ea şi prin ea se realizează activitatea şi 
metodologia poetică respectivă, ea este vehiculul spiritului”. Raza de activitate are un 
orizont mai larg decât spiritul poetic; de aceea, ea nu doreşte să-i servească acestuia doar 
ca vehicul. Totuşi, în măsura în care poetul şi-o însuşeşte, ea i se subordonează. Prin 
tendinţa sa, ea este opusă activității poetice (activitate care urmăreşte să-i îngrădească 
aspiraţia fără măsură); dar sfera sa de acțiune poate fi aleasă drept vehicul al spiritului, iar 
dacă această alegere este potrivită (în aplicarea idealului la real), raza activităţii va duce 
la împlinirea metodei în şi ca semnificaţie poetică. 

Poziţia semnificației între expresie şi tratarea ideală liberă conferă poeziei 
realism; tratarea ideală nu e astfel artificială iar expunerea nu e iluzorie; ambele laturi ale 
semnificației constituie materia ei “spiritual-senzorială”, căci în acest fond real are loc 
conjuncţia între formal şi material, între un conţinut unificator (metaforic) şi o formă 
diferențială (transcendentă). “Semnificația se află exact între ele”, ceea ce înseamnă că ea 
“fixează ce este liber, generalizează tot ce este particular”, operând peste tot legătura cu 
opusul armonios, unind extremele în acelaşi tot transfigurator. “Astfel încât semnificația 
compară chiar şi cele mai contradictorii obiecte, fiind pe deplin hiperbolică”. Natura 
hiperbolică a semnificației îi conferă acesteia putinţa de a depăşi (printr-o adevărată 
Aufhebung fenomenologică) opozițiile limitative, văzute doar “ca viață frumoasă”, 
ridicându-le la nivelul unui tot unitar armonios contradictoriu. Prin această funcție a ei, 
semnificația imprimă gradului de opoziţie o direcție, iar diferenței un punct de plecare şi 


o evoluţie. “Idealul sub această formă este fondul subiectiv al poeziei”, a cărui devenire 

semnificantă comportă mai multe trepte: senzația (ca dispoziție principală a poetului), 
fixarea ei în emoție, în năzuință ori în intuiție intelectuală, situații în care dispoziția 
originară apare drept realizabilă. Gradele prin care dispoziţia se fixează din perspectiva 
fundamentală sunt tot atâtea generalizări şi împliniri ale semnificației, realizări ale ei ca 
aplicări ale metodologiei ideale. Totuşi acesteia îi mai e necesară încă o treaptă pentru a 
se afirma pe sine ca vehicul al spiritului poetic. “Prin urmare, este imposibil ca metoda 
spiritului poetic în activitatea sa să se oprească aici. Dacă este metoda adevărată, atunci în 
ea trebuie găsit încă ceva şi trebuie să ni se dezvăluie faptul că metodologia care îi dă 
semnificaţie poeziei este doar trecerea de la puritate la acest « ceva » căutat, ca şi de la 
acesta înapoi la puritate. (Mijloc de legătură între spirit şi semn)”. Acest ceva pe care 
semnificația îl vizează şi pe care apoi îl părăseşte pentru a-şi regăsi puritatea este 
“punctul de despărțire şi de unire” în care spiritul să fie sesizabil pentru sine în infinitatea 
sa, unde apare drept finit. Actul spiritului este astfel unul unificator şi despărțitor 
totodată; ceea ce el opune material leagă formal; punctul vizat oferă opoziția în armonia 
purității sale, făcând-o astfel să devină vie, să nu se oprească — altfel spus — niciodată într- 
un punct, ci să se depăşească pururi pe sine, afirmând realitatea însăşi a vieții. 
Semnificaţia poeziei trebuie să ajungă prin urmare “acolo unde se întâlnesc dispozițiile 
opuse armonios”, în cea mai puternică contradicție, în opoziția cea mai materială, în 
punctul de convergență spre care tinde mereu pentru a se crea pe sine între spirit şi viață. 
Or “tocmai aici infinitul absolut se exprimă în modul cel mai palpabil, mai negativ- 
pozitiv şi hiperbolic”; tocmai în acest punct conflictual apare opoziţia armonioasă vie, ca 
expunere finită a infinitului sau “ca o lume în lume”, în care semnificația poeziei nu poate 
fi decât viaţă a spiritului aflat într-o permanentă “opoziție hiperbolică”, într-o neobosită 
depăşire de sine. 

Este prin urmare necesar ca spiritul poetic să-şi stabilească “un criteriu infinit”, 
adică să-şi potrivească aspirația metodologică la o acţiune semnificativă. El îşi 
dobândeşte astfel identitatea în chiar miezul transformării, în acea simultaneitate a unirii 
şi despărțirii (a unităţii ca opoziție) “ca fiind opuse unitar, inseparabil”. Simţul acestei 
identități însufleţite opozitiv este “caracterul poetic”, “individualitate poetică” în care 
infinitul se actualizează în şi ca diferenţă a finitului. “Deci, individualitatea poetică nu e 


niciodată numai opoziție a unităţii şi niciodată numai relație, unire a părților aflate în 

opoziţie, în schimbare; în ea, opusul şi unitatea sunt inseparabile”. Momentul divin care 
însuflețeşte individualitatea poetică este realizarea acestei împletiri a unităţii şi opoziției, 
o unitate infinit vie pentru că se afirmă ca infinit contradictorie în finitul lumii sale 
proprii. “Este hiperbola tuturor hiperbolelor, cea mai temerară şi ultima încercare a 
spiritului poetic” de a se înțelege ca eu poetic a cărui libertate “ajunge la unitate şi 
identitate pentru sine însăşi doar prin alegerea unui obiect”, doar ieşind din natura sa 
subiectivă şi intrând în obiectivul unei contradicții reale. Doar atunci este posibil ca el “să 
apară în viața armonios-opusă ca unitate şi vice versa, ca armonios-opusul să apară în eu 
ca unitate şi să devină obiect într-o individualitate frumoasă”. Este, în ultimă instanţă, un 
act de recunoaştere a sa ca unitate a armonios-opusului, care este chiar unitatea vie a 
divinului. Or acest lucru este cu putinţă “numai într-un sentiment frumos, divin, sfânt”, 
într-un “sentiment transcendental” care uneşte în sine diferenţele, dar nu pentru a le 
absorbi ci pentru a le acorda acea semnificativitate prin care ele se depăşesc ca fund finite 


şi se afirmă în armonia unei opoziții infinite. 


2. Cunoaşterea şi limbajul 

Recunoaşterea eului poetic drept unitate diferențial-armonioasă reprezintă o 
cunoaştere a sa prin regăsirea adevăratei expresii. Spiritul se expune acum apariției 
materiei ca limbaj, un “limbaj plin de spirit, conştiinţa cea mai vie”, pentru că 
înregistrează trecerea de la simţirea ca efect al neexprimabilului la interpretarea semnelor 
“unui sentiment real descris frumos”. Ceea ce înseamnă că limbajul — pentru a fi o 
descriere reală — trebuie să fie pre-simțit în cunoaşterea neexprimată, după cum el e 
nevoit în aceeaşi măsură să se mărturisească pe sine ca act de cunoaştere. “La fel cum 
cunoaşterea presimte limbajul, aşa şi limbajul ţine cont de cunoaştere”. 

Cunoaşterea presimte limbajul. Cunoaşterea poetică este mai întâi simţire, un pur 
sentiment încă neexprimat şi nereflectat. Ea este totodată intuiţie intelectuală, poetizare 
interioară, adânc individualizată. În ambele situaţii, cunoaşterea nu ajunge încă la 
expresia de sine, nu se depăşeşte într-o materie aptă de a recepta spiritul. Ea pre-simte 
însă propria expunere “tocmai în acest moment în care sentimentul viu originar, devenit 
pură dispoziție sensibilă la infinit, se află în poziția unui infinit în infinit, a unui întreg 


spiritual într-un întreg viu”. Limbajul este presimțit în pre-dispoziţia sentimentului de a 

se afla în punctul privilegiat al surprinderii infinitului în sensibil, de a simți prezența 
spiritului în prezenţa vieții. Poetul devine părtaş la viaţa infinită, întrucât cunoaşterea sa 
este o re-cunoaştere a contradicției şi a unirii viului cu spiritualul, a formei cu materia şi a 
subiectului cu obiectul. “Exprimarea creează viaţa din spirit şi spiritul din viaţă”, dar 
acum ea ridică spiritul la eternitatea vieții; nu a idealului ca atare, ci la nivelul operei, al 
creaţiei. Căci creaţia vieţii — în renaşterea însăşi a spiritului — este deja exprimare a viului, 
împlinire a sentimentului originar. Acum “particularul prinde tot mai mult viață, infinitul 
este spiritualizat tot mai mult, până când sentimentul originar devine viaţă, la fel cum în 
exprimare el începea prin a fi spirit”. Destinul oricărei poezii este de a intra cu adevărat 
în viaţă, dar, pornind de la sentimentul lipsit de expresie, ea ajunge la forma pură a 
acestuia, la un ton care aparţine în egală măsură spiritului şi vieții. Dacă orice cunoaştere 
reală presimte limbajul, aceasta pentru că ceea ce începe să se facă simțit este darul 
poeziei, cuvântul operei de artă. 

Limbajul ține cont de cunoaştere. Exprimarea sentimentului prin care cunoaşterea 
îşi presimte limbajul poate urca — cum spuneam — la nivelul reflecției. Dacă la început 
arta a fost dătătoare de spirit, acum ea e dătătoare de viață. Sentimentul originar a 
cunoscut spiritualizarea în pre-simțirea limbajului, dar spiritul poetic, la rândul lui, dă 
viață tuturor formelor, recreându-le într-o nouă manifestare. “Produsul acestei reflecții 
creatoare este limbajul”. Ceea ce se dă drept viață renăscută este lumea numită, exprimată 
în actul cunoaşterii. “Totul este ca văzut pentru întâia oară”, pentru că totul este expresie 
a limbajului ce redă lumii originaritatea ei de dinaintea cuvântului. Limbajul nu poate 
decât să urmeze reflecţia, căci dacă el ar preceda-o, poetul ar avea la dispoziție un limbaj 
al naturii pe care l-ar adopta drept dat care i-ar vorbi înainte de a fi cunoscut. De aceea, 
limbajul poetului nu numai că este unul al cunoaşterii (şi, într-un fel, de după cunoaştere), 
ci numind lumea cunoscută, reflectând-o în cuvânt, o dezvăluie într-o formă specifică 
doar lui, într-un act profund creator prin care orice semnificare devine implicit un proces 
de originare şi de transformare. Ca atare, limbajul este un semn expresiv, re-prezentativ al 


unui întreg viu originar în particularitatea sau originalitatea manifestării. 

3. Însemnări poetologice 

Poezia lirică “este o continuă metaforă a unui unic sentiment”. Poezie a 
interiorității prin excelenţă, ea exprimă o semnificație ce anulează orice contradicție (atât 
cea dintre imaginea ideală şi înălţarea spirituală, cât şi cea dintre vitalitatea interioară şi 
expunerea sensibilă). De aceea, “privită din exterior, poezia lirică nu pare a căuta 
realitatea”, fiind în aparenţă ideală. Ea este însă “naivă” prin semnificația ei, în înțelesul 
schillerian al termenului, deoarece nu doreşte să se expună unei exteriorități sensibile, 
păstrând pentru propria ei dispoziţie tonul natural, nemijlocit, o relaţie directă cu lumea. 
E de la sine înțeles că “în poezia lirică accentul cade pe limbajul nemijlocit al 
sentimentului, pe intimitate”, ritmul ei esențial fiind cel al vitalităţii interioare. 

Poezia epică “este eroică prin semnificația ei”. Dispoziţia sa de bază nu este 
nemijlocirea unei interiorizări, ci pateticul, în aparenţă naiv, dar de fapt (atunci când 
dominant este caracterul eroic) ea este aorgică (neorganizată). Vitalitatea ei este mai 
degrabă “precizia şi liniştea”, nu metafora unui unic sentiment, ci metaforicul dizolvat în 
ideal. Ca atare, “accentul trebuie pus pe tonul de bază care aici este energicul”, iar naivul, 
fără să fie o dispoziţie pur lăuntrică, arată de data aceasta direcția spre exterior. Tonul 
natural este propriu prin excelență poeziei epice, fiind explicit şi real. De aceea acest tip 
de poezie “se orientează în mare după realitate”, configurând “o frescă de caractere”, nu 
un sentiment singular, ci un întreg vizibil în centrul căruia se află eroul. 

Holderlin acordă însă cea mai mare importanță poeziei tragice, care “este 
metafora unei concepţii intelectuale”. În aparenţă ea este eroică, dar prin dispoziţia sa de 
bază este ideală. La fel cum poezia lirică metaforizează un singur sentiment, semnificația 
poeziei tragice vizează “o unică intuiţie intelectuală”, care este “acea unitate cu tot ce 
viețuieşte”. Nici o singularizare nu întrezărim aici, nici o separare a spiritului de materie 
ori a obiectivului de subiectiv. Toate acestea alcătuiesc împreună “o stare a unităţii 
originare”, un întreg plin de conţinut în care părțile câştigă viaţă, în timp ce întregul — 
prin chiar însuflețirea fiecăreia dintre părți — dobândeşte o profunzime vie, în plină 
mişcare. Abia aici, la nivelul acestei unităţi în care toate converg, individualitatea “ajunge 
să se simtă pe sine în desăvârşirea ei”, adică o prezență care nu se poate împlini decât 
într-un întreg sensibil. Astfel că, pentru a nu rămâne pură abstracție a unei întregiri 


pasive, “unitatea prezentă în intuiţia intelectuală se sensibilizează”, iese din sine şi se 

expune existenței materiale. Este chiar tendinţa a tot ce este aorgic — neorganizat, într-o 
unitate a simplei alăturări — să se deschidă spre tot ce este organic şi, în acelaşi timp, să 
includă parţialitatea inerentă acestuia. Căci organicul este viață reală, dar nu e viaţă decât 
în idealitatea separării şi a unirii. De aceea, putem afirma că poezia tragică, prin intuiţia 
intelectuală proprie semnificației sale, este unitatea dintre idealitatea separării şi realitatea 
unirii. “Motivul pentru care poezia tragică învăluie intimitatea în expunere şi o exprimă 
în diferențieri mai dure este că ea exprimă de fapt o intimitate mai profundă, un divin 
etern”. Spuneam că individualitatea îşi atinge abia în poezia tragică desăvârşirea; o face 
însă depăşindu-se ca pură intimitate, pentru a deveni pură expunere. Nu pierde prin acest 
act ceva din profunzimea ei ci, dimpotrivă, dobândeşte un caracter mai profund, acela al 
prezenţei divine care e cu atât mai profundă cu cât intimitatea sa se exprimă într-o 
expunere mai radicală. Este tocmai semnificația tragică a acestei poezii în care 
“sentimentul nu se mai exprimă nemijlocit”, căci nu experienţa proprie poetului este cea 
care apare (cu toate că orice poezie “trebuie să se nască din viaţa şi realitatea poetică, din 
lumea şi sufletul poetului”), ci mijlocit prin exprimarea divinului. Divinul e simțit de poet 
în lumea sa individuală, dar el se exteriorizează ca imagine a viului însuşi în poezia 
tragic-dramatică. Pe de altă parte însă, cu cât intimitatea aceasta este mai inexprimabilă, 
mai greu de expus în limbaj, cu atât ea “trebuie să se apropie mereu mai mult de simbol”. 
În simbol, sentimentul apare mijlocit pentru că el se ascunde în chiar materialul 
vizibilităţii sale. Astfel că divinul se exprimă simbolic ca diferență, şi aceasta “cu cât este 
mai intim sentimentul” care stă la baza materializării poetice. “Tocmai de aceea, poetul 
tragic (...) exprimă cea mai profundă intimitate, propria persoană, întreaga sa 
subiectivitate, la fel ca şi obiectul prezent lui însuşi”, dar “pe toate le transpune în altă 
obiectivitate”. Ceea ce se ex-pune pe sine ca sentiment al prezenţei divinului se afirmă în 
poezia tragică drept trans-punere simbolică a intimităţii în întregul viu al unității şi 


diferenţei. 


4. Arta şi natura 
Postulând “opoziția armonioasă” dintre artă şi natură, similară celei dintre spirit şi 
materie, Holderlin situează totuşi structura neorganizată a naturii într-o relație de 


dependenţă faţă de fiinţa organică a artei: “Arta este inflorescenţa, desăvârşirea naturii; 

natura devine divină numai prin legătura cu arta variată dar armonioasă”. Natura de sine 
stătătoare este nedesăvârşită, pentru că dizarmonia ei nu află unitatea, actul prin care 
viața ei aorgică s-ar putea împlini într-un punct central. Putem vorbi de natură divină doar 
în măsura în care ea îşi desăvârşeşte potenţele în artă, adică într-un act de creaţie ce îi 
dezvăluie esenţa profundă. Or esența — şi menirea naturii — reprezintă o predispoziție 
creatoare în exprimarea de sine la nivelul organic al artei. De aceea, natura nu se poate 
desăvârși decât în artă, arta fiind rodul acestei maxime conştiinţe de sine. În artă, natura 
se cunoaşte ca adevăr divin, divinul aflându-se “la mijlocul distanței dintre natură şi 
artă”. Ceea ce înseamnă că între ele subzistă o distanță, dar tocmai aceasta face cu putință 
întâlnirea mijlocitoare a divinului. 

“Această viaţă există doar prin sentiment şi nu pentru cunoaştere”, întrucât, dacă 
ar fi cognoscibilă, organicul artei ar trebui să cedeze în fața aorgicului naturii, trecând în 
“extrema spontaneității”, în vreme ce natura ar trece în “extrema aorgicului, a 
ininteligibilului”. Dacă arta cedează haosului natural, subsumându-se nemărginitului, 
natura însăşi nu s-ar putea desăvârşi. Ceea ce s-ar cunoaşte ar fi doar un raport între o 
natură artificială şi un instinct creator trecut el însuşi în aorgic. În schimb, sentimentul 
procurat de întâlnirea divină dintre artă şi natură, păstrând distanța specificității, este 
mijlocit de divinul opoziţiei armonioase. “Acest sentiment este unul dintre cele mai înalte 
pe care le poate cunoaşte omul”, pentru că armonia îi aminteşte de o relație pură 
originară. Omul se simte adăpostind în sine relația infinită a acestei fructuoase dualități. 

Relație a reîntoarcerii şi a regăsirii de sine, deoarece “organicul devenit aorgic 
pare a se regăsi şi a se reîntoarce la sine, preluând individualitatea, iar obiectul, aorgicul, 
se regăseşte pe sine, găsind în acelaşi timp organicul în extrema supremă a aorgicului”. 
Tensiunea sau raportul dual (agonistic) dintre artă şi natură se rezolvă prin regăsirea, în 
centrul fiecăreia dintre ele, a unei potenţe opuse: arta se regăseşte pe sine întorcându-se la 
individualitatea aorgică; natura află în sine organicul generalizării. “Organicul, respectiv 
aorgicul, influenţează fiecare contradicţie a naturii şi artei”. În ce constă această influență 
reciprocă prin intermediul căreia unitatea dintre artă şi natură nu e posibilă decât în 
întrepătrunderea unor extreme? “Cele două extreme, precizează Holderlin, dintre care 
una, cea organică, a fost respinsă de momentul efemer şi ridicată astfel într-o generalitate 


pură, cea aorgică trebuind să devină prin trecerea sa în organic un obiect al contemplației 

liniştite pentru acest organic”, cele două extreme deci — organică şi aorgică — ating în 
punctul lor de contact — păstrând totuşi diferenţa specifică — puritatea generalului 
(deoarece unitatea nu mai are loc la nivelul individualului, în pura intimitate), liniştea 
contemplației (unitatea nemaifiind o pură aparență). Divinul nu mai apare acum ca 
senzorialitate, ceea ce se percepe ca mijlocire, ci în mod distinct şi clar, ca formă a 
conştiinţei de sine. Conştiința divinului nu e cu adevărat generală (în forma 
particularului) şi nu e prezenţă ce se contemplă pe sine (în conținutul obiectivităţii) decât 
atunci când vorbeşte atât în natură cât şi în artă. “Necuvântătorul devine cuvânt”, pentru 
că el dă glas transformării diferenţei în unitate şi a unității în înfățişări diferite. 

Am văzut că “la extremele lor maxime, organicul şi aorgicul se întrepătrund şi se 
ating cel mai profund”. Trebuie adăugat însă că cele două contrarii devin o unitate pentru 
că “aici ele îşi inversează forma şi se contopesc în aceeaşi măsură în care ele sunt 
diferite”. În forma lor exterioară, ele preiau aparența opusului lor; organicul artei pare 
natural-aorgic, iar aorgicul naturii pare artistic-organic. În această diferență aparentă, ca 
înfăţişare exterioară a lor, “cuvântătorul devine inexprimabil sau de neexprimat în 
cuvinte”, pentru că păstrează ceva impur din fiecare în parte, îndepărtându-se de unitatea 
originară. Această unificare instantanee trebuie însă “să se dizolve pentru a deveni ceva 
mai mult”, ceva diferit şi totuşi exprimând unitatea de la început. Astfel încât conflictul 
dintre natură şi artă se dizolvă în cuvântul divin care împacă natura cu arta “tocmai în 
punctul în care natura este mai intangibilă pentru artă”, în care arta este mai diferită de 
natură. Acum ele nu doar exprimă o înfăţişare aparent diferită, dar îşi schimbă cu 
adevărat înfăţişarea, devenind o unitate în diversitate, contopindu-se în acel “punct de 
răscruce care le diferenţiază clar şi sigur, care le leagă de o idealitate (negativă) şi le dă o 
direcție”. Asistăm deci la o triplă înlănţuire a momentelor devenirii naturii şi artei: ele se 
diferențiază, şi doar astfel se pot lega, legătură ideală ce le oferă o direcţie, un sens. Dacă 
“arta şi natura se reunesc în adversarul său”, aceasta nu în virtutea îmblânzirii extremelor, 
ci a contopirii lor în extrema contradicţie, acolo unde vocea zeului vorbeşte în cuvântul 


vieții. 

5. Logica poetică 

Holderlin constată că poeziei (şi artei în general) îi lipseşte precizia, comparativ 
cu artele grecilor antici. Poezia nu e “perceptibilă” prin modalitatea sa de prezentare, 
neputând fi definită şi transmisă. De aceea, ea “are nevoie de principii şi delimitări 
extrem de sigure şi caracteristice”. Un astfel de principiu este “calculul regulativ”, o 
metodologie ce stă la baza creării frumosului. Problema care se pune este de a vedea “în 
ce fel sunt relaţionate sensul viu, cel care nu poate fi calculat, şi regula calculabilă”; altfel 
spus, în ce constă raportul dintre trăirea poetică pură, ca semnificativitate subiectivă 
incalculabilă, şi normativitatea obiectivă specifică oricărei tehnici poetice. 

Regula reprezintă o succesiune variabilă a reprezentărilor, sentimentelor şi 
raționamentelor. Este mai mult însă (în special în cazul tragicului) “o situaţie de echilibru 
decât o pură succesiune”, întrucât expunerea tragică este prin excelenţă liberă, libertate 
izvorâtă din surprinderea schimbării permanente a reprezentărilor. Nu schimbarea 
acestora dă măsura calculului regulativ, ci reprezentarea însăşi în succesiunea ritmică a 
expunerii. Ca atare, succesiunea calculului trebuie separată de ritm. Ceea ce în 
reprezentare apare ca succesiune specifică modului de exprimare şi de expunere se dă de 
fapt ca expresie a unei ritmicități, ceea ce în versificație se numeşte cezură, “cuvântul 
pur” sau întreruperea ritmului. Este suflul însuşi al poeziei tragice, respiraţia versului care 
reflectă pulsul intim al vieții sufleteşti. 

Faptul că ritmul acesta poate fi “calculat”, adică exprimat conform unei 
regularizări, arată că succesiunea reprezentărilor, sentimentelor şi raționamentelor se 
desfăşoară în virtutea unei logici poetice. Această logică specifică (diferită de cea 
filosofică) nu îşi supune sensul viu ci, dimpotrivă, iese din ritmul adânc al acestuia. 
“Poezia tratează diferitele capacităţi ale omului astfel încât reprezentarea acestor diferite 
capacități să formeze un întreg, iar relaționarea părților independente ale acestora se 
poate numi ritm sau regulă calculabilă”. Ritmul nu e altceva decât relaţia dintre energiile 
diferite ale sufletului, o anumită temporalitate definitorie apariţiei lor în reprezentare. 
Doar această apariţie re-prezentativă este obiectul logicii poetice, în care însă tot ce este 
diferit (şi diferențiat în intensitate ori în timp) se dă ca unitar. Logica poetică este, în 
adâncul ei, o logică divină, pentru că regula pe care o impune ritmicității prezintă în 


forma întregului ceea ce se dă drept contradictoriu. Cu alte cuvinte, ceea ce contrazice 

logica unității ritmului poetic trebuie să se dizolve, să se absoarbă în regulă creatoare, să 
FA PASI AA pa i aa PA 
moară” în idealul trecerii în exerciţiul practicii ritmului. Orice exprimare presupune prin 
urmare o suprimare. Pentru ca ritmul să fie grăitor, pentru ca în poezie viaţa să afle logica 
ei divină, cuvântul inspirat trebuie să renască din jertfa propriilor sale contra-ziceri. In el 


“zeul este prezent sub chipul morții”. 

FILOSOFIA ARTEI 


(F. W. J. SCHELLING) 


I. Sistemul idealismului transcendental (1800) 


În concepția lui Schelling, filosofia transcendentală pleacă de la subiectiv, ca 
factor prim şi absolut, şi face să se nască în el obiectivul. Astfel, sarcina filosofiei este să 
transforme “inteligenţa” (spiritul) într-o natură, şi prin aceasta se opune filosofiei naturii 


care dă întâietate obiectivului şi deduce din el subiectivul. Filosofia transcendentală, 

spune Schelling, ar fi încheiată doar atunci când ar putea demonstra identitatea în 
principiul ei, adică în principiul conform căruia în sfera subiectivului (în conştiinţă) se 
manifestă activitatea de creare a naturii. Or, “o asemenea activitate, este de părere 
filosoful, este doar cea estetică (...). Lumea ideală a artei şi cea reală a obiectelor sunt, 
aşadar, produsele uneia şi aceleiaşi activităţi; coincidenţa celor două activităţi (...) în 
absența conştiinţei dă lumea reală; în prezența conştiinţei dă lumea estetică”. Lumea 
obiectivă (in-conştientă) este doar poezie originară, pe când adevăratul simţ intern 
(subiectiv şi ca atare conştient) este cel estetic. “Nu există decât două ieşiri din realitatea 
comună, conchide Schelling în introducere: poezia care ne transpune într-o lume ideală şi 
filosofia care face ca lumea reală să dispară cu totul din fața noastră”. Ambele însă, aşa 
cum am văzut şi cu alte ocazii, contribuie complementar la crearea unei alte realități, a 
unei realități reale care pune în lumină însăşi natura spiritului. 

Capitolul VI al lucrării, intitulat Deducerea unui organ general al filosofiei sau 
principalele teze ale filosofiei artei, conform principiilor idealismului 
transcendental, stabileşte sarcina acestei filosofii, care este de a cerceta modul în care se 
obiectivează pentru cul însuşi armonia dintre subiectiv şi obiectiv, dintre spirit şi natură. 
Or finalitatea naturii poate fi înțeleasă numai cu ajutorul unei intuiții a identității 
originare, pe care Schelling o numeşte intuiție artistică (sau estetică) şi care desemnează 


intuiţia intelectuală devenită obiectivă. 


1. Deducerea produsului artistic în genere 

Rezultatul activităţii acestei intuiţii este chiar produsul artistic, învecinat “pe de-o 
parte, cu produsul naturii, iar pe de altă parte, cu produsul libertăţii”, cu alte cuvinte va 
avea ceva atât din caracterul inconştient al naturii, cât şi din cel conştient al libertății. 
“Dar cum să ne explicăm, se întreabă Schelling, o asemenea intuiţie în care activitatea 
inconştientă acționează penetrând parcă activitatea conştientă până la identificarea totală 
cu ea?” Ceea ce înseamnă că obiectivul survine în conştient prin ceva independent de 
libertate. Pe de altă parte, libertatea nu se poate manifesta decât delimitându-se de 
obiectivul inconştient cu care nu e posibilă o identificare totală. “Căci condiţia oricărui 


act de producere este tocmai opoziționarea activităţii conştiente şi a celei inconştiente”. 

Dar aceasta este doar condiţia de la care se pleacă, o condiţie originară a producerii. În 
produs însă, se recunoaşte pe deplin identitatea, recunoaştere care însoţeşte intuiţia şi îi 
procură un sentiment de infinită satisfacție. “Orice imbold de a produce stagnează o dată 
cu terminarea produsului”, căci orice contradicții sunt suprimate, nimic nu mai creează 
pentru că nimic nu se mai opune. O dată produsul încheiat, libertatea nu se mai manifestă 
(ca opoziţie şi delimitare faţă de obiectiv), dar “ea se va simți surprinsă şi încântată”. 
Produsul artistic pare să aibă astfel drept scop încântarea libertăţii, acea satisfacție 
estetică încercată în fața unei naturi superioare pe care însăşi libertatea a făcut-o posibilă. 
Este un absolut care conţine “temeiul universal al armoniei prestabilite dintre conştient şi 
inconştient”, absolut al unei armonii care apare ca ceva mai presus de inteligență, 
deoarece este “o forță necunoscută şi obscură”, un neinteligibil care adaugă conştientului 
inconştientul, conjugând libertatea cu natura, dar conjuncţie în care libertatea nu mai 
acționează, ci contemplează natura superioară a produsului ei. Neinteligibilul acestei 
sublimări a naturii este pentru Schelling conceptul obscur de geniu, iar “produsul 
postulat nu e decât produsul geniului sau, întrucât geniul nu este posibil decât în artă, 
produsul artistic”. 

Orice producere estetică se bazează astfel pe o contradicţie, pe un imbold care, 
punând în mişcare (şi în criză) întreaga ființă umană, afectează “ultima esență a omului, 
rădăcina întregii existente umane”. Aşadar, “numai contradicția dintre conştient şi 
inconştient în cadrul acțiunii libere poate fi cea care pune în mişcare imboldul artistic, la 
fel cum, la rândul ei, doar arta poate avea menirea să satisfacă năzuinţa noastră infinită şi 
să rezolve în noi chiar contradicția ultimă şi extremă”. Contradicţia aparent irezolvabilă 
sfârşeşte în sentimentul unei armonii infinite care este o emoție artistică în care se 
revelează “existenţa absolută a celei mai elevate realități”. Teoria geniului postulată de 
Schelling îl plasează pe acesta deasupra celor două activități diferite, mai presus de natură 
şi libertate, de inconştient şi conştient. Şi totuşi, genial este mai degrabă ingredientul 
inconştient care survine în artă o dată cu conştientul, adică ceea ce nu poate fi învăţat prin 
reflecţie, obținut prin exerciţiu, ci poate fi doar înnăscut; este ceea ce Schelling numeşte 
poezia din artă. Prin urmare, nu poate exista adevărată poezie fără artă (poezia, chiar 
acolo unde este înnăscută, nu scoate parcă la iveală, fără ajutorul artei, decât produse 


moarte”), la fel cum nu există nici artă adevărată fără poezie (“din aceasta nu poate 


57 


rezulta niciodată decât o aparență de poezie”). Rezultă că “desăvârşirea nu poate fi 
realizată nici de poezie şi de artă, luate fiecare în parte şi pentru sine, şi nici de existența 
separată a acestora”, ci desăvârşirea este posibilă numai datorită geniului care le 
identifică pe amândouă, revelând prin creaţie o realitate supremă şi absolută. De aceea, 
“miracolul artei, prin produsele sale, reflectă ceea ce filosoful a făcut să se scindeze (...), 


i ceea ce este inaccesibil oricărei alte intuitii”, în afara intuitiei productive. 
5 bă 5 


2. Caracterul produsului artistic 

a. Caracterul fundamental al operei de artă este o infinitate inconștientă, ca 
expresie a sintezei dintre natură şi libertate. Decurge din această infinitate de intenții 
deschiderea operei spre o infinitate de interpretări, dar şi sentimentul unei satisfacţii 
infinite în fața produsului artistic încheiat. Infinitatea nu se exprimă însă în operă decât 
sub forma finitului (înfăţişarea unui infinit în mod finit sau suprimarea unei opoziții 
infinite într-un produs finit), dar care înfăţişează, în desăvârşirea sa, infinitul armoniei: 
“Nimic nu este operă de artă fără a înfățişa un infinit în mod nemijlocit ori fără a-l 
reflecta măcar”. “Dar infinitul înfățişat în mod finit este frumusețea”, caracterul 
fundamental al fiecărei opere de artă. 

b. Opoziția dintre frumos şi sublim. Deosebirea dintre o operă de artă frumoasă şi 
una sublimă se bazează pe faptul că “acolo unde există frumuseţe, contradicția infinită 
este suprimată în obiectul însuşi, în vreme ce acolo unde există sublim, contradicția nu 
este conciliată în obiectul însuşi, ci doar potențată până la un punct în care contradicția se 
suprimă involuntar în intuiţie”. Atât frumosul cât şi sublimul se întemeiază pe aceeaşi 
contradicție, dar frumosul oferă o contemplare conștientă a produsului artistic, în vreme 
ce sublimul se adresează doar intuiției, adică unei activități inconștiente ce pune în 
mişcare întreaga ființă. Frumuseţea satisface, sublimul entuziasmează şi răscoleşte. 

c. Deosebirea dintre produsul artistic şi produsul naturii organice. Este vorba de 
o dublă deosebire: pe de-o parte, ființa organică înfăţişează neseparat, indistinct, ceea ce 
producerea estetică înfăţişează după separare, dar reunit, pe de altă parte, producerea 
organică nu porneşte de la conştiinţa contradicției infinite. Este de fapt deosebirea dintre 
frumuseţea naturală (absolut contingentă) şi frumusețea artistică (în care se exprimă o 


natură superioară). Astfel, imitarea naturii ca principiu al artei apare într-o nouă lumină: 

nu natura frumoasă trebuie imitată de artă, ci arta este ea însăşi creatoare de frumuseţe, şi 
doar pe baza acestui principiu se poate judeca frumuseţea naturală. 

d. Deosebirea dintre produsul estetic şi produsul artistic comun. Putem spune că 
produsul artistic comun e dependent de un scop exterior, pe când producerea estetică este 
absolut liberă în principiul ei. Cel dintâi este prilejuit de o contradicție situată în afara 
producătorului, cea de-a doua de o contradicție lăuntrică, izvorâtă din propria sa natură. 
Sacralitatea şi puritatea artei (înțelegând prin ea acea creaţie absolut desprinsă de plăcerea 
simțurilor, de utilitate şi chiar de moralitate: deci o sublimă gratuitate) purced din 
independenţa ei faţă de orice scop exterior. 

e. Raportul artei cu ştiinţa. Arta este modelul ştiinţei; doar arta produce prin 
geniu, geniu care rămâne problematic în ştiinţe, deoarece aici nu se poate vorbi de o 
acțiune comună, conştientă şi inconştientă, care să dea naştere acelei poezii a 
neinteligibilului. 

f. Raportul artei cu filosofia. “Arta este unicul organon autentic şi veşnic al 
filosofiei”. Acest raport se luminează prin situarea lor față de natură. “Ceea ce numim 
natură este un poem închis într-o tainică şi mirabilă scriere” pe care filosofia o 
descompune, cercetând-o în contradicții, pe care arta o vede însă nu în separare, ci într-o 
veşnică şi originară reunire. “Pentru filosof arta este supremă tocmai întrucât parcă îi 
deschide tărâmul cel mai sfânt, unde arde ca într-o singură flacără, în veşnică şi originară 
reunire, ceea ce e separat în natură şi în istorie”. Deschidere prin care “s-ar ridica 
invizibilul perete despărțitor dintre lumea reală şi cea ideală”. Filosofia trebuie să se 


deschidă spre poezia artei, adică spre natura profundă a neinteligibilului. 


II. Filosofia artei (1802-1803) 
1. Preliminarii 


Punându-şi întrebarea asupra posibilității filosofiei artei, şi implicit asupra 


realităţii ei ca atare, Schelling observă că în însuşi conceptul de “filosofie a artei” se 

îmbină doi termeni opuşi: filosofia (adică idealul sau subiectivul) şi arta (adică realul 
sau obiectivul). Astfel că menirea filosofiei artei este “să prezinte în planul idealului 
realul ce se află în artă”, cu alte cuvinte să prezinte ceea ce este real (ca întruchipare 
artistică) în ceea ce este ideal (ca re-prezentare filosofică). Or prezentarea în ideal 
echivalează cu construirea artei, cercetarea filosofică fiind nevoită să pătrundă în 
adâncul esenței construirii, altfel spus în realul absolut al untie esențe unice şi 
indivizibile. Ceea ce înseamnă că, în tentativa ei de a surprinde diferitele determinări ale 
acestei esențe unice, filosofia artei trebuie să țină seama de aşa-numitele “potenţe” sau 
determinări ideale care, fără să modifice cu nimic esenţa, o manifestă în ipostazele sale 
particulare. Orice potență singulară este un absolut în sine, dar în acelaşi timp o 
componentă a întregului în cuprinsul căruia, alături de totalitatea celorlalte potenţe, îşi 
află desăvârşirea (“o componentă autentică a întregului este fiecare doar în măsura în 
care este reflexul desăvârşit al întregului şi îl asimilează total”). Este tocmai legătura 
particularului cu universalul, a realului cu idealul, prezentă în orice operă poetică (şi 
care, de fapt, exprimă diferenţa dintre filosofia artei — ştiinţă a universalului ca 
reprezentare a absolutului ce cuprinde totalitatea potenţelor - , şi teoria artei — ştiinţă a 
particularului fiecărei potențe în parte, văzută în izolarea ei faţă de întreg). 

În ceea ce priveşte arta în sine, ca particular ce reprezintă absolutul, ea se află la 
acelaşi nivel cu filosofia. Dacă aceasta din urmă reprezintă absolutul ca model originar, 
arta îl reprezintă ca model reflectat. Reprezentarea absolutului este un principiu de care 
atârnă, întemeindu-le obiectul, atât filosofia cât şi arta. Pentru filosofie însă, absolutul 
constituie arhetipul adevărului, în timp ce pentru artă el este arhetipul frumuseții. Prin 
urmare, “adevărul şi frumuseţea sunt doar două moduri diferite de a privi absolutul 
unic”. Raport de înrudire şi de diferențiere totodată care atrage după sine, pe de-o parte, 
nemijlocirea celor două tipuri de reprezentare (căci ambele reflectă raportul intim al 
potenţelor cu esența unică), dar, pe de altă parte, o distincție operată în natura 
nemijlocirii înseși: “filosofia este reprezentarea nemijlocită a divinului, precum arta este 
în mod nemijlocit doar reprezentarea in-diferenţei ca atare”. Dacă în filosofie absolutul 
divin se reprezintă pe sine ca esenţă a adevărului (deci dincolo de ideal şi de real), în 
artă acelaşi absolut este reprezentat în in-diferenţa idealului şi a realului (ca frumusețe 


reală a formei ideale). Identitate absolută la nivelul potenţei adevărului, în primul caz; 

in-diferenţă — nu însă până la identitate — şi afirmare a potenţei frumosului, în al doilea 
caz. Identitatea absolută este reprezentarea nemijlocită a untie imagini originare 
(Urbild); in-diferenţa este reprezentarea nemijlocită a untie imagini-replică (Gegenbild). 
În originaritatea imaginii filosofice se prezintă absolutul esenței ca adevăr, pe când în 
replica imaginii artistice acelaşi absolut se înfăţişează ca frumuseţe. 

Nu am putea întrezări însă o separare între cele două reprezentări şi, implicit, între 
cele două imagini. Şi aceasta întrucât, în sine, “frumuseţea şi adevărul sunt una”. Ceea 
ce înseamnă că în esenţă (sau potrivit ideii), adevărul este frumuseţe iar frumusețea nu 
poate fi decât adevăr: “adevărul care nu este frumuseţe nu este nici adevăr absolut; şi 
invers”. În artă, nu adevărul finit este cel în care se întrupează frumuseţea, acesta 
nefiind decât un adevăr iluzoriu a cărui imitare creează opere ce excelează doar printr-o 
virtuozitate lipsită de suflet divin. “Numai frumuseţea absolută este, în artă, şi adevărul 
propriu-zis”, pentru că doar această frumuseţe creează forma absolută a eternității 
adevărului. La fel, cum “cauza nemijlocită a oricărei arte este Dumnezeu”, Dumnezeu, 
ca imagine-originară, este reprezentat ca frumuseţe în imaginea-replică. Şi aceasta 
deoarece creația artistică este o replică a creației divine, ambele plăsmuind idealitatea 
infinită în real. Orice creaţie este astfel o forță de plăsmuire ce contopeşte, în reflectarea 
aceluiaşi absolut, adevărul şi frumosul, realul şi idealul. Creaţia artei (Einbildung) este 
tocmai procesul prin care imaginația (Finbildungskraft) aduce la reprezentare 
întrepătrunderea sau cuprinderea întregitoare (/neinsbildung) a idealului şi realului, co- 
prezenţa in-diferentă a necesității şi a libertăţii. Sintetismul specific artei prezintă reunit 
(dar “după separare”) contrariile care în opera organică a naturii apar ca in-diferență 
încă neseparată, sincretică. Arta pune în acțiune acea forță a individuaţiei — propriu-zis 
creatoare — prin care nu numai că sufletul află un corp, dar ceea ce este infinit se arată 


ca fiind izvor al frumuseţii finitului. 


2. Derivarea mitologiei drept materie a artei 

Am văzut că potrivit ideii (în esenţă), adevărul este frumuseţe, şi aceasta în 
virtutea reprezentării absolutului. Dar ideile, în măsura în care sunt intuite drept reale, 
constituie materia universală şi absolută a artei. “Aceste idei reale, vii şi existente, sunt 


zeii”. Prin urmare, reprezentarea ideilor ca reale este o operaţie de simbolizare dată în 

cadrul mitologiei. Zeii nu sunt altceva decât ideile filosofice intuite în mod real, astfel că, 
propunându-şi să surprindă felul în care arta intuieşte frumosul originar în idei ca forme 
particulare, filosofia trebuie să îşi pună problema (şi să-şi impună sarcina) construcției 
mitologiei. 

“Mitologia e condiția necesară şi materia primă a oricărei arte”, ea constituind 
creația poetică privitoare la acele imagini originare ale divinului care, ca idei, sunt 
considerate sub o formă particulară şi în chip real drept zei. Astfel că zeii sunt ideile 
intuite în realitatea lor particulară, ca frumuseţe a reprezentării absolutului. Dar “secretul 
vieții îl constituie sinteza dintre absolut şi limitaţie”, dintre infinit şi finit, sinteză care 
dobândeşte o construcție completă abia în mitologia greacă (“arhetipul suprem al lumii 
poeziei”). Dacă frumuseţea este absolutul intuit în chip real, absolutul, la rândul lui, este 
cu adevărat frumos (şi corespondent adevărului) doar dacă este intuit în limitaţie. Această 
intuiție a absolutului în limitele formei (sau a infinitului în cuprinsul finitului) este o 
funcție a fanteziei creatoare. Lumea zeilor trebuie concepută numai pe calea fanteziei, 
aceasta reprezentând sinteza la nivelul imaginii-replică între ceea ce se dă ca absolut (ca 
infinitate reprezentativă a imaginii originare) şi frumusețea limitativă dar însuflețită în 
mod absolut (ca finitudine reprezentantă). Fantezia, în concepția lui Schelling, este 
dinamică şi creatoare; ea uneşte intuiţia cu reprezentarea ("“antezia este intuiţia 

intelectuală în artă"”. Spre deosebire de ea, imaginația are mai degrabă o funcție 
receptivă, ea fiind cea care primeşte şi recreează ideile create de rațiune. Or intuiţia 
reprezintă în chip interior “o lume absolută pe care doar fantezia o poate intui în chip 
real”, adică în limitația untie frumuseți absolute (“aşadar, reprezentare a absolutului în 
cadrul limitației, fără a anula absolutul”). 

În concluzie, “mitologia nu e nimic altceva decât universul într-un veșmânt 
superior, în întruchiparea sa absolută”, un univers care, în absolutul frumusetii sale, este 
deja poezie. Creația artistică nu poate fi plăsmuită şi nu poate rodi decât pe un teren 
mitologic, altfel spus în acel cuprins în care necuprinsul poate să apară drept reprezentare 
a unui absolut real. Din acest conținut poetic (“poezia este elementul plăsmuitor al 


conținutului”) ies la iveală formele artei în toată diversitatea lor. Este de la sine înțeles că 


materia absolută a artei se exprimă şi trăieşte doar în reprezentarea poetică a mitologiei ca 

lume arhetipală, în imaginea acelor zei a căror frumuseţe este în cea mai mare măsură 


adevărată pentru că ea este o intuiţie generală a universului. 


3. Schemă, alegorie, simbol 

“Reprezentarea absolutului prin in-diferența absolută a universalului şi 
particularului în cadrul particularului este posibilă doar în chip simbolic”. Dacă filosofia 
reprezintă absolutul prin in-diferența universalului şi particularului în universal (ca idee), 
arta îl reprezintă prin in-diferența lor în particular (ca imagine-replică a imaginii 
originare). Am văzut că materia universală a acestei reprezentări este mitologia în care 
are loc deja sinteza poetică a universalului şi particularului cu particularul ca in-diferență 
a acestora. Această sinteză fiind o intuiție ori o reprezentare simbolică, este necesară o 
lămurire a simbolicului. Or Schelling concepe simbolicul drept sinteză a schematicului şi 
alegoricului. Să urmărim pe rând cele trei moduri de reprezentare pentru a desprinde 
raportul dialectic dintre ele. 

a. Schematicul. “Acea reprezentare în care universalul semnifică particularul sau 
în care particularul este intuit prin intermediul universalului, constituie schematismul”. În 
schemă, se pleacă de la universal pentru a se ajunge la particular; universalul este 
dominant, cu toate că el e intuit în şi ca particular. Fiind un produs al imaginaţiei, schema 
se află între concept şi obiect; conceptul universal, în trecerea lui spre particularul 
obiectului, se schematizează, ca în cazul unui artist care încearcă să procedeze mecanic 
trans-punând conceptul în obiect. Este evident că în această situație opera rezultată nu 
oferă decât un universal sărăcit, limitat la o formă particulară care nu îl reprezintă cu 
adevărat. Lucru observabil şi la nivelul limbii, căci “însăşi limba nu este nimic altceva 
decât o schematizare continuă”, cuvintele fiind desemnări generale ale particularului. 

b. Alegoricul. “ Acea reprezentare în care particularul semnifică universalul sau în 
care universalul este intuit prin intermediul particularului, este a/egorică”. Alegoria este 
ca atare inversul schemei, raportul de semnificare plecând de data aceasta de la particular 
spre universal; particularul domină, însă el este intuit în şi ca universal. Ipoteza conform 
căreia, la originea lor, miturile au fost alegorice este falsă, din moment ce ele au avut 
dintru început o realitate proprie. Chiar dacă ele conțin posibile semnificaţii alegorice (ca 


de altfel orice creaţie care poate fi alegorizată), aceasta a survenit abia în epocile 

ulterioare, când spiritul poetic independent din ele s-a stins (este şi diferența dintre 
miturile homerice, originare, deci simbolice, şi poeziile alegorice de mai târziu care 
pierzând materia mitologică au pierdut şi conținutul poetic). “Mitologia ia sfârşit de 
îndată ce începe alegoria”. 

c. Simbolicul. Sinteza schematicului şi a alegoricului, “în care nici universalul nu 
semnifică particularul, nici particularul nu semnifică universalul, ci în care ambele sunt 
absolut una, constituie simbolicul”. Dacă toate cele trei moduri de reprezentare sunt 
posibile doar cu ajutorul imaginaţiei (“ca o gradație de potenţă”), doar simbolicul este 
forma absolută. Spre exemplu, gândirea este o simplă schematizare (semnificând, ca 
universal, un particular), dar acţiunea este alegorică (semnificând, ca particular, un 
universal), pe când arta şi mitologia sunt simbolice. La fel, epicul este schematic, liricul 
este alegoric iar dramaticul este simbolic. Precum arta în genere (adică în esenţa sa 
absolută), mitologia trebuie înţeleasă simbolic, şi aceasta întrucât doar în acest mod de 
reprezentare avem o in-diferență deplină a universalului şi particularului. În simbolic, 
universalul nu numai semnifică particularul, ci este particularul; şi invers: particularul 
este universalul, nemulţumindu-se doar să-l semnifice. “În simbol, va spune Schelling în 
Filosofia mitologiei, finitul este în acelaşi timp chiar infinitul, şi nu doar îl semnifică”. 
Astfel, Maria Magdalena “nu numai semnifică pocăinţa, ci este însăşi pocăinţa vie”. Ceea 
ce ea reprezintă, ca întruchipare simbolică, nu este doar un raport de semnificare între 
universal şi particular, ci în primul rând un semn de prezenţă. Când Schelling afirmă, în 
aceeaşi lucrare publicată postum, că “mitologia nu este alegorică: ea este fautegorică”, el 
operează sinteza între a fi şi a semnifica, întrucât zeii nu semnifică decât ceea ce sunt, 
raportul de semnificare fiind aici un act de ființare (“semnificația este aici şi ființa 
însăşi”). 

Orice reprezentare simbolică este o creaţie poetică independentă, aşa cum sunt 
întruchipările mitologice. “Fiecare este pentru sine ceea ce este, fiecare constituie o 
imagine proprie a aceluiaşi lucru”. Dacă aceste fiinţe doar ar semnifica, fără să fie ceea ce 
ele semnifică, ele nu ar mai fi nimic. De aceea, ele înseamnă ceea ce sunt; “în cazul lor, 
realitatea este una cu idealitatea”. Faptul că ele sunt o imagine proprie ţine de concreteţea 
imaginii (“imaginea este întotdeauna concretă”), diferită ca atare de simbol prin latura sa 


sensibilă. Simpla lor existență face să transpară semnificația. La fel însă cum doar 

semnificația fără ființă le-ar desființa ca existenţe reale, simpla ființă fără semnificație 
(este cazul imaginii pure epuizate în universul sensibil) le-ar face imposibilă 
reprezentarea (căci ființa lor nu ar mai însemna nimic). “Năzuim deci, conchide 
Schelling, spre ceea ce trebuie să fie obiectul reprezentării artistice absolute, la fel de 
concret, egal doar cu sine însuşi ca o imagine, şi totuşi la fel de universal şi semnificativ 
ca un concept”. Simbolul nu este ca atare nici doar imagine particulară, nici doar 
semnificaţie universală, ci “imagine semnificativă” (Sinnbild), ceea ce reprezintă 


absolutul poetic al mitologiei ca materie originară sau esenţă a frumosului artistic. 


4. Poezia antică şi cea modernă în relație cu mitologia 

Am văzut că mitologia greacă este arhetipul suprem al lumii poeziei, pentru că în 
ea se realizează sinteza desăvârşită între absolut şi limitație, între infinit şi finit. Ea 
“readuce natura în însăşi sfera artei”, înfățişându-se în cadrul universului artei precum 
natura organică, fără să fie însă o operă a naturii. “În ea predomină eludarea a tot ce este 
inform şi nelimitabil”, întrucât organicitatea ei nu se poate împlini decât într-o formă şi 
într-o limitaţie, adică într-un finit în care se arată un infinit superior celui desprins de 
orice plăsmuire. “Faţă de natură, fiecare plăsmuire a ei este infinită din punct de vedere 
ideal, dar în raport cu arta însăşi este cu totul finită şi limitată din punct de vedere real”. 
Din această configurație decurge absenţa oricăror concepte morale din mitologie, zeii 
fiind, potrivit limitației lor, ființe organice de o natură absolută, cu totul ideală. Aspect 
important în perspectiva comparaţiei ulterioare cu mitologia creştină. 

În esența lor, creaţiile greceşti îmbină finitul şi infinitul care, fără să presupună o 
simbolizare reciprocă, se află într-un raport de absolută echivalare. În forma lor însă, 
contopirea finitului cu infinitul este reprezentată în cadrul finitului. Nu este vorba însă, în 
mitologia greacă, de o coborâre a infinitului în finit (aşa cum este cazul creaţiilor 
mitologice orientale), ci de “infinitul pătruns deja de finit”, adică de spiritul divin care în 
finitudine se dă în totalitate. “În această măsură, poezia greacă este cea absolută”, pentru 
că ea a mers de la infinit sau etern către finit, până la întrepătrunderea lor (finitul şi 
infinitul sunt una, iar acest Unu absolut apare ca reprezentare — şi în întregime — pe 


tărâmul finitului). 

În trecutul istoriei culturii, apreciază Schelling, întâlnim două curente distincte în 
poezie, filosofie şi religie: idealismul şi realismul, ca modalități de dezvăluire a spiritului 
universal. “Mitologia realistă şi-a atins apogeul prin cea greacă; mitologia idealistă s-a 
revărsat în decursul timpului, pe de-a-ntregul, în creştinism”. Mitologia greacă, aşa cum 
am menționat mai sus, are ca materie intuiţia universului ca natură organică. Este de 
altfel aspectul ce îi conferă realitate. În schimb, mitologia creştină are ca materie intuiţia 
universului ca istorie providențială, ceea ce face ca ea să se îndrepte spre idealitate. 
Punctul de răscruce, care este şi unul de despărțire între lumea antică şi cea modernă, 
marchează desprinderea acesteia din urmă de natură. Cel care a generat această 
desprindere a fost creştinismul, apărut în golul lăsat de dispariția formei mitologice 
greceşti şi, prin urmare, sentimentul decăderii relației cu natura şi a degradării unei 
frumuseți absolute. Din această carenţă reală a decurs năzuința ideală a unei lumi care nu 
putea recupera absolutul naturii decât în istorie, dar într-o istorie transfigurată. 

“Atunci s-a desprins, afirmă Schelling, în cele din urmă, din această materie 
tulbure cea de-a doua lume a poeziei”, lume pusă sub semnul mitologiei creştine. Dacă 
mitologia greacă intuia universul ca natură, deci ca a-moralitate în care unitatea dintre 
infinit şi finit se reprezintă într-un finit însuflețit de germenele absolutului, mitologia 
creştină intuieşte universul ca istorie, deci ca lume morală în care finitul şi infinitul se 
opun, năzuind să le reconcilieze în temeiul libertăţii (de aici şi opoziţia dintre natură şi 
libertate). De data aceasta însă finitul nu mai reprezintă unitatea dintre infinit şi finit 
(acea in-diferenţă suverană a absolutului în şi ca natură), ci infinitul este cel dominant, în 
el finitul fiind figurat doar pentru a se suprima pe sine. “Dacă, aşadar, exigenţa realizată 
în mitologia greacă era reprezentarea infinitului ca atare în finit, prin urmare, simbolismul 
infinitului (s.n.), la baza creştinismului se află exigența opusă, aceea de a prelua finitul în 
infinit, adică de a-l transforma în alegorie a infinitului” (s.n.). În primul caz, finitul are o 
valoare în şi pentru sine, căci în el apare infinitul (finitul semnifică şi este în el însuşi 
infinitul); în al doilea caz, finitul nu este nimic în şi pentru sine, căci el doar semnifică 
infinitul căruia îi este subordonat. 

Degradarea simbolului este observabilă în interiorul creştinismului însuşi. Astfel, 
ideea de Fiu a avut la origine o semnificație simbolică, şi aceasta pentru că ea era 


expresia absolută a imaginii originare reprezentată ca imagine semnificativă (simbol al 

eternei întrupări a lui Dumnezeu în cuprinsul finitului). Fiul, ca întrupare a infinitului în 
finit, semnifică infinitul, fiind în acelaşi timp infinitul. Dar el este totodată o persoană de 
sine stătătoare, adică devenită doar istorică, pierzând relația cu natura. Din creştinismul 
originar până în modernitate, imaginea lui Hristos ca simbol al omului devenit Dumnezeu 
(şi a lui Dumnezeu devenit om) s-a alegorizat. Dacă la început (precum în păgânism) 
divinul a trecut în finit, aceasta însă (în creştinism) doar în virtutea trecerii finitului în 
infinit. “În persoana lui Hristos este simbolizat, mai degrabă, finitul prin intermediul 
infinitului, decât invers”. Principiul infinit nu se odihneşte fericit în finit, însufleţindu-l şi 
conferindu-i o nouă valoare, ci coborârea sa în finit nu are alt scop decât de a jertfi lumea 
finitului sau, mai exact, de a o conduce (ori converti) către şi în infinit. Dar cea care este 
jertfită este în ultimă instanță natura care acum, ca povară asumată, este călăuzită spre 
libertate, manifestându-se în sfera acţiunii. 

Ce însemnătate are pentru poezie trecerea de la natură la libertate, de la o 
mitologie a unităţii finitului cu infinitul (în forma reprezentativă a finitului) la o mitologie 
a opoziției dintre finit şi infinit (în lipsa de formă a năzuinței spre infinit) ? “Abia în 
cadrul întregului mai mare, din care el nu va fi decât o parte, răspunde Schelling, 
creştinismul va putea apărea ca o materie poetică universal valabilă”. Şi aceasta pentru că 
în raport cu spiritul universal, creştinismul nu reprezintă decât o parte limitată. Această 
limitare însă trebuie să reprezinte universalitatea întregului pe care îl are în vedere, pentru 
a redobândi unitatea între finit şi infinit. Reprezentare poetică doar ca expresie a 
subiectivităţii sau individualităţii ce trece în sferă obiectivă. E vorba de latura mistică a 
creştinismului (“care nu e altceva decât o lumină interioară”), singura care, intuind 
universalitatea dinspre interior spre exterior, poate deveni viziune poetică, altfel spus cu 
adevărat simbolică. 

Poezia desăvârşită (“în sensul poeziei pur mistice”) răspunde exigenţei 
fundamentale a universalității. Universalitatea, “cerința necesară a oricărei poezii”, se 
revarsă dinspre interior spre exterior, asimilând şi topind în sine parțialitatea, întrucât 
limitaţia însăşi devine mitologică, adică domeniu predilect al poeziei. Poezia modernă dă 
glas schimbării şi transfirmării, căci în ea, predominând universalul, particularul este 
supus disoluţiei. “Aici, tot ce e finit e trecător, pentru că nu există în sine însuşi, ci doar 


pentru a semnifica infinitul”. Dar acest finit ce se jertfeşte pe sine pentru a se pierde în 

infinit creează o mitologie proprie, profund originală. Originalitate care constă într-o 
creație integrală ale cărei simboluri nu doar semnifică idei, ci se semnifică pe sine, 
dobândind astfel o existență semnificativă. Creaţia originală este în acelaşi timp 
universală, întrucât, departe de a fi o simplă particularitate distinctivă, ea este cu adevărat 
plăsmuitoare în măsura în care nu este doar expresia unei subiectivități ci a întregului 
spiritual obiectiv la care se raportează ca parte integrantă. Această limitație este creatoare 
numai în situaţia în care ea reprezintă nelimitatul pe care îl intuieşte în sine, conectându- 
şi astfel diferenţa specifică la in-diferenţa universală. Este, după Schelling, “o năzuință 
simbolică, ce s-a putut manifesta însă doar ca misticism”. 

Îşi redobândeşte mitologia creştină pe această cale mistică relaţia cu natura ? S-a 
văzut că principiul creştinismului constă în preponderența absolută a idealului asupra 
realului, a spiritualului asupra corporalului. Această orientare de la finit spre infinit a 
prilejuit intervenţia supranaturalului în natură, prin intermediul miraculosului, al 
misterului. Or “replierea naturii ca mister a dat lumii moderne orientarea generală către 
tainele naturii”. Ca atare, noua mitologie nu trebuie să fie una de împrumut, ci una care 
să-şi “răsădească” divinitățile idealiste în natură. Re-legarea de natură are loc astfel pe 
calea indirectă a accesului la miezul ei misterios care este supra-natural. “Menirea 
supremă a întregii poezii moderne” constă în a căuta să semnifice acest universal în- 
tăinuit, intuit ca mister supranatural în sânul naturii, fără a renunţa la năzuinţa de a fi 
totodată replica originală a acestei imagini originare. Dacă natura se retrage în mister, 
adică în non-manifestarea ei ideală, poezia este acțiune mistică, mitologie pur interioară 
sau simbolism subiectiv, act al manifestării ce creează din particularitate substanța 
universală. Astfel că, în arta modernă, care în esenţa ei este o poetică a devenirii, zeii 
trebuie să treacă din istorie în natură, sau mai degrabă să regăsească în adâncul naturii 


absolutul unei frumuseți în care să se poată odihni fericiți. 


5. Opoziţiile dintre sublimitate şi frumuseţe, naiv şi sentimental, stil şi 
manieră 

a. În păgânism, finitul semnificând infinitul şi fiind în el însuşi infinit, este 
valorizat în asemenea măsură încât în el este cu putință chiar şi revolta împotriva 


divinului; iar aceasta constituie principiul sublimului. În creştinism, finitul se jertfeşte pe 

sine dăruindu-se infinitului, ceea ce reprezintă principiul frumuseții. “Prima dintre cele 
două unităţi, cea care constituie plăsmuirea infinitului în finit, se exprimă în opera de artă 
în special ca sublimitate, cealaltă, care constituie plăsmuirea finitului în infinit, se 
exprimă ca frumuseţe”. Atunci când, în opera de artă, distingem infinitul în finit, ca 
apariție semnificativă şi prezenţă absolută, putem spune că această operă este sublimă. 
Finitul răsfrânge infinitul în sine, trezind un sentiment de măreție zdrobitoare faţă de care 
orice intuiție sensibilă se dovedeşte neadecvată. Subjugat de infinitul ce răsare în el, 
finitul mimează simbolic infinitatea. Este o intuiție estetică în care infinitul apare în 
formă sensibilă, în ceea ce este finit, dar ca in-finit şi in-form ce devine simbol al 
infinitului ca atare, adică sublim. Forma sensibilă care instituie infinitul în finit nu poate 
fi obiect al intuiției sensibile, întrucât ea depăşeşte purul finit limitat la particular şi care 
acum apare ca “absolut mare”. Finitul oferă o formă ca simbol adecvat infinitului, dar una 
în care infinitul este cuprins fără a fi tulburat de limitație. De aceea, “forma cu adevărat 
absolută, în care orice caracter limitativ este suprimat” este forma supremă, adică, în 
ultimă instanță, absenţa absolută a formei, care este chiar forma prezenţei absolutului. 

Dar “esenţa intimă a absolutului, în care totul se află ca unul, iar unul ca tot, este 
haosul originar însuşi”, la nivelul căruia întâlnim identitatea dintre forma absolută şi 
absenţa formei. Dacă haosul este simbol al infinitului, aceasta pentru că absolutul său nu 
este o simplă negare a formei (precum in-formul ca rezultat al de-formării), ci absenţă a 
formei în forma absolută a unităţii tuturor formelor în care nici una nu se prezintă pe sine 
ca particular, dar toate împreună reprezintă universalul. Este şi rațiunea pentru care “în 
sfera sublimului infinitul sensibil este biruit de infinitul autentic”, căci infinitul nu 
rămâne ca simplă semnificare a finitului (caz în care s-ar supune limitaţiei acestuia), ci 
este finit doar în virtutea transcenderii oricărei forme limitative. 

Cât despre frumos, în el finitul se manifestă ca deja plăsmuit în infinit. Dacă în 
sfera sublimului, finitul se poate revolta împotriva infinitului (căci el este în el însuşi 
infinit), în sfera frumosului el este împăcat cu infinitul (căci el i se oferă şi nu există decât 
în virtutea acestei jertfiri). Pe de altă parte, frumosul cere o formă în care se poate 
manifesta, nelimitatul reclamând cu necesitate o limitaţie. Dar, raportate la absolutul 
pentru sine, sublimul şi frumosul se întrepătrund indisolubil: “sublimul în absoluitatea lui 


cuprinde frumosul, la fel cum frumosul în absoluitatea lui cuprinde sublimul”. Iar aceasta 

din simplul motiv că sublimul fără să fie frumos nu e decât înfricoşător şi bizar (nu in- 
form, ci cu adevărat di-form), pe când frumosul trebuie să tindă spre sublimitate pentru a 
fi absolut expresiv (spre exemplu, “Sofocle care, în comparație cu Eschil, apare drept 
frumos, dar care, privit pentru sine şi absolut, apare ca o reuniune cu totul indisolubilă 
între frumos şi sublim”). Ceea ce înseamnă că opera de artă (sau o simplă imagine) nu 
este frumoasă decât în măsura în care forma ei năzuieşte spre nelimitare, realizându-se 
într-o frumuseţe cutremurătoare, după cum ea nu este sublimă decât atunci când absenţa 
formei află o reprezentare adecvată în prezenţa calificantă a untie limite. 

b. O aceeaşi antinomie a celor două unități se exprimă în poezia pentru sine prin 
opoziţia dintre naiv şi sentimental. În situaţia în care infinitul este plăsmuit în finit (este 
vorba de arta antică), opera apare ca împlinită, având un caracter naiv, universalul fiind 
configurat în particular, pe când în situația în care finitul se resoarbe în infinit (în arta 
modernă), opera este neîmplinită, având un caracter sentimental, particularul fiind 
configurat în universal. Urmându-l pe Schiller, care a introdus cel dintâi această 
distincție, Schelling constată că la poetul naiv domină obiectul, în timp ce la poetul 
sentimental iese în evidență subiectul; primul pare inconştient în ceea ce priveşte obiectul 
său, al doilea este mereu conştient de obiectul creaţiei. Poetul naiv mai degrabă obţine 
realitatea decât o imită, intuind-o în chip desăvârşit, astfel încât obiectul său există prin 
sine însuşi; poetul sentimental doar aspiră către un infinit pe care, neputându-l intui, îl 
reflectă în emoție. Opoziția aceasta îşi pierde însă relevanța dacă privim poezia în 
absolutul ei. Absolut care pare naiv numai sentimentalului, întrucât caracterul naiv este o 
determinație care se realizează ca atare doar prin opoziţie; în schimb, sentimentalul nu se 
poate raporta la absolut (pe care nu-l are) decât prin însăşi non-absoluitatea ce-i este 
proprie. Ca atare, “poezia nu este în sine nici naivă, nici sentimentală”, întreaga opoziție 
fiind doar aparentă. 

c. Arta antică, având absolutul în sine, are stil, arta modernă, tinzând spre absolut, 
are manieră. De aceea, “stilul este absolutul, maniera este non-absolutul”. Primul termen 
exprimă absolutul din artă sau poeticul ce uneşte particularul cu universalul (este vorba 
de stil), în contrast cu arta non-absolută sau fără poezie, în care particularul cedează 
universalului (maniera). “Plăsmuirea absolutului în particular apare întotdeauna drept 


ceea ce este împlinit şi, deci, în cazul de faţă, tocmai ca stil”. Stilul este ca atare o 

particularitate absolută, adică ridicată la absolut, pe când maniera (care este stilul 
modernilor) pleacă de la particularitate, pe care o valorifică în locul universalului. 
Manierismul obţine esenţa prin intermediul formei, dar o dizolvă în aceasta din urmă. 
Fiind o limitaţie, căci nu poate depăşi particularitatea formei, el năzuieşte spre o 
frumuseţe “firavă”, neîmplinită deoarece formală. Doar stilul este forma absolută, în 
sensul că în el in-diferenţa dintre universal şi particular se împlineşte ca absolut într-o 


formă a plăsmuirii particulare. 


6. Arta cuvântului 

“Latura reală a geniului sau acea unitate care constituie plăsmuirea infinitului în 
finit, se poate numi într-un sens mai restrâns poezie; latura ideală sau acea unitate care 
constituie plăsmuirea finitului în infinit se poate numi arta din artă”. Într-un sens mai 
restrâns deci, poezia este crearea unui real, “invenţia” în sine. Or acest poiein este, pe de 
o parte, un proces de reprezentare a infinitului în finit, adică a unui concept într-un real. 
Pe de altă parte însă, actul de creație reintegrează finitul în infinit şi o face prin 
intermediul untie forme artistice. Arta (ca latură ideală a unităţii artei) este o creare a 
finitului în infinit, dar pentru ca finitul să fie o esență în sine care nu doar semnifică ci şi 
este, în el trebuie să se realizeze plăsmuirea completă a infinitului (ca latură reală — 
poetică — a unităţii artei). Poezia şi arta se află deci într-o intimă relaţie una cu cealaltă; 
prin poezie creația dobândeşte realitate de sine stătătoare, prin artă ea are o existență 
ideală în creator. 

În această accepţie, poezia este exprimare discursivă, ea creându-se prin 
intermediul limbii. Unitatea ideală însăşi devine formă, tinde să se obiectiveze, fără să-şi 
ştirbească idealitatea. Obiectivare ce este o realizare, adică o afirmare absolută a 
infinitului divin în finit. Întreaga lume reală (în unitatea realului cu idealul) este o rostire 
originară, “cuvântul rostitor al lui Dumnezeu, logosul”. Dar lumea reală în sine nu mai 
este cuvântul viu sau rostirea lui Dumnezeu, ci un cuvânt emanat; ca atare, în pura sa 
realitate, lumea nu este cuvântul rostitor ci cuvântul rostit. Natura apare astfel ca “cel 
dintâi poem al imaginaţiei divine”, căci în ea lucrurile eterne (ideile) devin reale. Natura 
conține “adevăratele arhetipuri ale poeziei” iar arta cuvântului trebuie să afirme 


originaritatea ideii, altfel spus să exprime viul în însăşi rostirea sa de sine. Dar ceea ce se 

rosteşte ca fiind originar este rostit ca semn sau imagine a sa: “Lucrul cel mai la 
îndemână devine semn pentru tot ceea ce este mai spiritual. Totul devine imagine despre 
tot, iar limba însăşi devine, tocmai prin aceasta, simbol al identităţii tuturor lucrurilor”. În 
limbă, rostitul este semn al rostirii, căci ceea ce el reprezintă este tocmai ceea ce în el se 
prezintă şi cheamă la rostire. Iar prin faptul că orice lucru rostit este simbol al unei rostiri 
originare înțelegem că el nu doar semnifică originea, ci este manifestarea vie a acesteia în 
cuvânt. 

“De ce ființa rațională, se întreabă Schelling, a ales tocmai vorbirea sau glasul 
drept trup nemijlocit al sufletului intim ?” Limba nu pare a fi cu totul arbitrară (“atât de 
întâmplătoare”), există o necesitate superioară care face ca gândurile şi pulsiunile 
sufletului să se exprime în sunete şi vorbire. Este vorba de “originea limbii în idee”, 
limba fiind “instinct artistic al omului”. Arta preia unitatea ideală, ca potenţă şi ca formă, 
fiind în această măsură o artă a cuvântului.. “Arta cuvântului este latura ideală a lumii 
artei”, adică poezia din artă; “latura ideală este cea poetică sau cea a cuvântului”. 
Schelling formulează două principii de bază ale acesteia. 1. În prima latură a universului 
(corespunzătoare celei dintâi unităţi din absolut), absolutul apare ca temei al existenţei, 
esenţa fiind configurată în planul formei diferenţiale. În a doua latură (corespunzătoare 
celei de a doua unităţi din absolut), absolutul apare ca esență, ca absolut în sine, forma 
fiind configurată în planul esenței in-diferente. Întâietate a formei în prima situaţie; a 
esenței în cea ce a doua. 2. Ambele laturi sunt în mod absolut ideale iar în esență identice 
(idealitatea uneia se exprimă în realitatea celeilalte), ele nefiind decât moduri diferite de 
manifestare a absolutului ca fiind Unul. 

Raportul poeziei cu arta în genere 

Arta “este o reproducere nemijlocită a creaţiei absolute”; în schimb, poezia 
“îngăduie acelui act de cunoaştere absolută să apară în mod nemijlocit ca act de 
cunoaştere”. Dacă arta re-produce creaţia absolutului, poezia oferă forma reală a acestei 
apariții ideale. Ceea ce apare este natura idealului (a esenței, a universalului), dar forma 
în care apare este imaginea-replică sau reprezentarea reală a idealului în universalul în 
sine al limbajului. Apariție care este o creaţie (poiesis), deci nu un lucru deja existent, ci 
o lucrare şi o producere (mai degrabă creare decât creație). De aceea poezia este esența 


artei (precum sufletul este esență a trupului) ca manifestare a “in-sinelui oricărei arte”. 


72 


Manifestare a absolutului, ea este o limitație formală a nelimitatului; este şi motivul 
pentru care “poezia este un obiect cu totul nemărginit”. În sânul ei, opoziţia esenţială este 
aceea dintre delimitare şi nelimitare. Poezia antică, în raționalitatea ei suficientă sieşi, 
este de-limitată în însuşi caracterul ei real; în schimb, poezia modernă este ne-limitată în 
virtutea laturii sale ideale. Este, în ultimă instanță, expresia opoziției dintre raționalitate şi 
iraționalitate, dintre finitul în care apare infinitul şi infinitul ce absoarbe finitul. 

În această privinţă, spune Schelling, “anticii sunt grăitori în sculptură şi, în 
schimb, plastici în poezie”, cele două atribute fiind înţelese (similar spiritului plastic 
atribuit de A.W. Schlegel poeziei antice) drept manifestări ale calmului şi armoniei, cu 
atât mai grăitoare şi poetice cu cât ele exprimă în chip desăvârşit “înrudirea şi identitatea 
internă dintre arta cuvântului şi cea plastică”. Poezia modernă însă “concentrează 
expresia într-o acțiune violentă”, traducând astfel în limbaj dinamismul iraționalului. 
raționalitate care, opusă raţiunii naturale ce guvernează poezia antică, explică 
nelimitarea lăuntrică, acel infinit ideal spre care aspiră particularul descătuşat. 
“Particularitatea are aici mai multă forță şi libertate”, de aceea universalul nu poate fi 
exprimat decât sub chipul său individual. “Individualul cere să fie reprezentat în 
absoluitatea lui”, reprezentarea concentrându-se asupra caracterizării indivizilor surprinşi 
în aspirația lor spre absolut. 

Esenţa şi forma poeziei 

Răspunsul la întrebarea “prin ce devine vorbirea poezie ?” se referă atât la esența 
poeziei (în-sinele ei), cât şi la forma prin care ea se distinge de simpla vorbire. Întrucât 
însă forma rezultă din esență, fiind o manifestare a acesteia, elementul prim pentru 
cunoaşterea poeziei este esența ei. 

a. “În-sinele poeziei este cel al oricărei arte: el este reprezentarea absolutului sau a 
universului în particular”. Această reprezentare a absolutului în particular, în chiar în- 
sinele esenţial al operei, conferă artei realitate poetică. La fel cum orice operă de artă 
trebuie să fie o răsfrângere a infinitului, orice poezie trebuie să reprezinte absolutul în 
relație cu o particularitate, altfel spus cu posibilitatea de a deveni realitate. “Ceea ce este 
posibil din punct de vedere poetic este tocmai de aceea pur şi simplu real, după cum în 
filosofie ceea ce este ideal este real”. Atât non-poezia cât şi non-filosofia nu sunt decât 


imposibilități de a recunoaşte drept real (şi adevărat) altceva în afară de datele experienţei 

immediate. Imediatitatea poeziei este însă de un cu totul alt tip, şi anume posibilitatea 
“urgentă” prin care esenţa aduce la reprezentare infinitul în finit. 

b. În ceea ce priveşte forma poeziei, ea reprezintă ideile în planul vorbirii şi al 
limbii. Am văzut că limba este “simbolul cel mai adecvat al actului de cunoaştere 
absolut”, întrucât pe de o parte acest act apare în limbă ca ideal, dar pe de altă parte se 
integrează prin intermediul a ceva real. Materia limbii este cuvântul divin pătruns în finit, 
lumea fiind substanța izvorâtă din plăsmuirea infinitului în finit. Limba dă glas astfel 
infinitului însuşi, dar în ea el vorbeşte ca finit ce reprezintă infinitul. Prin urmare, limba 
este “haosul din care poezia trebuie să plăsmuiască trupul ideilor ei”. Nu îl plăsmuieşte 
însă oricum, ci ca pe ceva absolut în cadrul particularului, un corp unitar care este chiar 
opera poetică. Or acest lucru nu e cu putință (nu e o posibilitatea reală) decât separând 
vorbirea poetică de totalitatea limbii: “ea se izolează de tot restul, urmând o legitate 
internă”. Izolarea limbajului poetic priveşte însă doar structura sa internă supusă untie 
ordini şi legități proprii, căci privită din exterior ea se mişcă liber şi autonom. 
Specificitatea acestei legități interne este ritmul artei cuvântului (“o legitate internă a 
succesiunii sunetelor”), succesiunea temporală pe care o creează din sine, independent de 
cronologia obiectivă. De aceea, ritmul este dominare şi supunere a timpului, plăsmuirea 
identității în diferență. “Limba poeziei trebuie să fie specifică şi diferită de cea 
obişnuită”, căci spre deosebire de aceasta din urmă, datorită ritmului ea nu are alt scop 
decât pe sine însăşi (“Poezia nu are niciodată un scop în afara ei’), aspirând la 
desăvârşirea absolută. Limbajul poetic devine astfel “un organ superior” care, în contrast 
cu cel al prozei, se subordonează unei legităţi interne, dar nicidecum logicii vorbirii 
curente. Poezia lirică, de exemplu, beneficiază de o “dicție” cu totul aparte, dar nu de una 
emfatică, ci în cel mai înalt grad expresivă datorită “devierilor îndrăznețe de la 
succesiunea logică sau mecanică a gândurilor”. 

Liricul 

În poezia lirică limba este în cea mai mare măsură diferenţă, particularitatea fiind 
din acest motiv dominantă. Pornind dintr-un particular, adică de la subiect, căci 
“subiectivitatea este socotită în sensul particularităţi”, ea se poate numi în această 
privinţă “tipul poetic subiectiv”. Întâietatea particularităţii înseamnă predominanţa unui 


singur ton, a unei unice stări sufleteşti fundamentale. Astfel că, raportate şi subordonate 

acestei tonalități majore, celelalte tonuri nu sunt decât diferenţe, tot atâtea vibrații 
integrate într-un ritm unitar. Pentru că poezia lirică este genul poetic cel mai subiectiv, 
dominantă în ea este şi libertatea. “Ei îi sunt îngăduite devierile cele mai îndrăzneţe de la 
succesiunea obişnuită a gândurilor”, liricul respirând cu precădere în ritmul 
discontinuităţii. Libertate din care decurge nu o unitate comună a infinitului cu finitul 
(precum în epos), ci opoziţia dintre ele în chiar actul reprezentării infinitului în finit. 
Infinitul se reprezintă în finit, dar între apariția sa şi forma finită care îl reprezintă 
“opoziția este declarată”. Nu este de altfel decât o declaraţie ori o expresie a tensiunii 
dintre ceea ce se reprezintă ca absolut şi reprezentarea ca atare într-o formă relativă. 
Caracter conflictual cu atât mai semnificativ (şi mai adevărat poetic) cu cât libertatea 


poeziei lirice este mai neîngrădită. 


III. Despre raportul artelor plastice cu natura (1807) 


1. Raportul dintre artă şi natură este în primul rând o relație cu sufletul înţeleasă 
ca legătură activă între două forțe productive: natura (a cărei productivitate “mută” se 
manifestă în absenţa limbajului) şi sufletul (în care îşi au obârşia gândurile şi conceptele). 
Creativitatea sufletului asigură independenţa artei de natură, căci creând conform 
productivității naturii, arta depăşeşte non-manifestarea acesteia, situându-se în “centrul 
viu” în care tot ceea ce este natură se preschimbă în suflet. “Suprema relație a artei cu 
natura este atinsă prin faptul că ea transformă natura în mediul menit să facă vizibil în ea 
sufletul”. Principiul activ al naturii este o esenţă înrudită cu sufletul; prin urmare, natura 
este cu adevărat creatoare abia în măsura în care esenţa ei se arată ca suflet, ca prezenţă a 
principiului vieţii în tot ceea ce este viu. “Astfel, numai la suflet se poate raporta o teorie 
care trebuie să fie satisfăcătoare pentru intelect, iar pentru arta însăşi încurajatoare şi 
rodnică”. 

2. Prin punerea sa în relaţie cu sufletul, proces ce defineşte creativitatea artei, 
natura devine vorbitoare. Dacă în plăsmuirile vechilor popoare, natura nu era doar mută 


ci “pe de-a-ntregul moartă” (căci lipsită de sufletul divin, ea nu putea naşte decât idoli), 

pentru arta greacă ea era animată de prezenţa “unui verb interior”. Sufletul care vorbeşte 
în inima naturii este prezenţa creatoare a unui zeu adevărat. Rolul artei este de a se lăsa 
pătrunsă de acest cuvânt însuflețit care se rosteşte ca “urmă a unei esențe ce acționează în 
chip viu”. Arta nu are altceva de făcut decât să urmeze această urmă, aducând la 
reprezentare esenţa vie a naturii. 

3. Aducerea la reprezentare nu este o imitare integrală a naturii. Arta reprezintă 
doar frumosul şi desăvârşitul. Din moment însă ce în natură desăvârşitul este amestecat 
cu nedesăvârşitul iar frumosul cu ceea ce nu este frumos, creatorul trebuie să distingă 
între forma goală şi esenţa proprie. A alege desăvârşitul şi frumosul înseamnă a descoperi 
în fiecare lucru natural “viața care creează în el, forţa lui de a fi prezent”. Viaţa creatoare 
a naturii este însăşi prezenţa ei vorbitoare, înfăţişarea ei esențială. Ca atare, creativitatea 
artei este acel proces adânc “prin care ia naştere, precum în lamura focului, aurul pur al 
frumuseții şi adevărului”. Alchimia artei recurge la o adevărată transmutație în urma 
căreia nu apare ca frumos şi desăvârşit - adică nu vorbeşte ca esenţă - decât ceea ce în 
natură este puritate absolută, adevăr al sufletului viu. 

4. Depăşirea realității prin artă ar trebui să ducă la configurarea untie noi 
realități, superioare atât imaginii naturii ca productivitate a lucrurilor neînsuflețite, cât şi 
imaginii ei ideale, însuflețite dar necreatoare pentru că nelocuită de o esenţă vie. Din 
păcate, observă Schelling, vechea imitație a naturii a fost înlocuită cu imitația operelor 
antichității, considerate drept pilduitoare în privinţa formei lor desăvârşite, în dauna însă 
a spiritului care le însufleţeşte. Pe de altă parte, o abatere nu mai puţin regretabilă este 
aceea prin care arta nu reprezintă decât frumusețea ideală desprinsă de materie, adică o 
desăvârşire a unui conținut de sens căruia nu îi corespunde nici o întruchipare reală. 
“Dacă mai înainte exersarea artei dăduse naştere la corpuri lipsite de suflet, acum această 
perspectivă propovăduia numai misterul sufletului, nu şi pe cel al corpului”. Ceea ce 
conferă însă artei creativitate este legătura activă dintre suflet şi trup, acea “unică suflare” 
ce topeşte laolaltă frumuseţea conceptului şi frumuseţea formei. Este o artă profund 
progresivă care, în loc de a ajunge de la formă la esență, prin potenţarea formei 
condiționate (aşa cum procedează metoda regresivă), sublimează forma în esență 
necondiționată. “Miracolul prin care condiționatul ar trebui să se înalțe până la 


necondiționat” este însăşi lucrarea spiritului a cărui prezență vie oferă forma ideală a 

propriei sale esențe. Astfel încât forma aparent dură, potrivnică şi închisă în sine a naturii 
trebuie topită spiritual într-o singură “forță pozitivă”, într-un singur principiu activ: 
““Trebuie să trecem dincolo de formă pentru a o putea redobândi pe ea însăşi limpede, vie 
şi simțită cu adevărat”. Or această trecere dincolo cade în sarcina unei “ştiinţe operante”, 
singura în măsură să călăuzească spiritul creator înspre realizarea unei supreme sinteze, a 
unităţii necesare între realitatea esenței şi idealitatea formei. 

5. Raportul artei cu natura este unul de ordin dialectic: “arta, pentru a fi 
realmente artă, trebuie să se distanțeze mai întâi de natură spre a se reîntoarce la ea abia 
după ce a atins ultimul stadiu al perfecțiunii”. Creativitatea artistică se realizează aşadar 
în doi timpi: distanțarea faţă de o natură oarbă, urmată de întoarcerea la spiritul naturii 
(cf. dezinteresarea de obiectul reprezentat şi dialectica îndepărtării şi apropierii la Fr. 
Schlegel, dar şi estetica depărtării la Novalis). Între aceste două momente aflăm întregul 
efort al artei de a pătrunde structura intimă a lucrurilor, pe care o exprimă prin mijlocirea 
simbolurilor. Astfel, opera este reală doar când dobândeşte caracterul esențialității;, ea 
este “privire şi expresie a spiritului naturii ce-o însuflețeşte”. Natura e depăşită de artă nu 
prin faptul că arta reflectă ceea ce există ca existent, ci natura în existența ei pură, în 
eternitatea vieții. De aceea, opera artistică autentică este supratemporală, ea extrăgând din 
devenirea naturii momente de existență plenară, momente în care se dezvăluie esența 
existenţei în eternitate. “Redând esența concentrată a acelui moment, arta o scoate din 
fluxul neîntrerupt al timpului; ea face să apară fiinţa în existenţa ei pură”. 

6. Dialectica raportului artă — natură se reflectă şi în raportul dintre esența şi 
forma operei. “Esenţa trebuie să se odihnească satisfăcută în limitele formei” căci, 
dobândind o formă, esenţa se afirmă în deplină libertate, iar locul în care ea se afirmă nu 
este propriu-zis o limită, ci spaţiul fertil al unei plăsmuiri. “Doar desăvârşirea formei 
duce la distrugerea ei”, ceea ce este ultimul ţel al artei. Odată împlinită, forma nu poate 
închide opera, ci dimpotrivă o deschide prin şi dincolo de caracterul ei formal. Cu cât 
plenitudinea conținutului dobândeşte o formă pe măsură, cu atât frumuseţea operei tinde 
să exprime esența ca o forță creatoare neîngrădită, liberă să-şi in-formeze continuu 
propria semnificativitate (cf. forma interioară de care vorbea A.W.Schlegel). 

7. Cât priveşte raportul dintre individual şi general, Schelling precizează: “nu 


există nici un fenomen singular care să se fi constituit prin limitarea sa, ci numai în 

funcție de forţa sa intrinsecă, datorită căreia fenomenul se justifică drept întreg de sine 
stătător faţă de univers”. Ceea ce fenomenul artistic păstrează drept individual este 
tocmai specificitatea creaţiei, acel specific natural care o singularizează. Dar opera de artă 
nu poate reprezenta doar individualul, decât cu riscul de a părea lipsită de viaţă, adică de 
acea forță a vieţii care tinde spre o formă universală. Or această formă universală este 
creația unei esențe. Ca atare, nu forma individuală a vieţii, ci esența vie a acesteia. 
Artistul “plăsmuieşte individul în sensul unei lumi anume, al unei specii, al unui prototip 
originar şi etern”. De aceea el “este obligat să se lepede mai întâi de sine şi să coboare în 
singular”, pentru a afla în adâncul individualului esenţa generalului. Lepădarea de sine 
este aici echivalentă distanţării față de natură; doar această “înstrăinare” de adevărul 
parțial înlesneşte revelarea în el a unui adevăr întregitor, doar renunţarea la imitarea 
naturii ca frumuseţe organică singulară, deci neîntregită spiritual, duce la revelarea 
esenței naturii în artă, “în desăvârşirea şi frumuseţea întregului”. 

8. Ceea ce face ca forma să apară ca plenitudine reprezentativă a esenței este 
frumusețea caracteristică. De aceea, “latura exterioară sau baza întregii frumuseți este 
frumuseţea formei”. Caracterul determinat al formei (“înțelegem prin caracter determinat 
o unitate a mai multor forțe, care tinde în mod constant către un anumit echilibru şi către 
o măsură determinată a acestor forţe”) există în virtutea manifestării în ea a esenței. Ca 
atare, frumuseţea caracteristică este “frumuseţea în rădăcina ei, abia apoi, din ea putând 
să se înalțe frumuseţea ca fruct”. Pe de o parte, forma se înrădăcinează într-o esență (într- 
un caracter întemeietor), iar pe de altă parte ea fructifică o esență pe care o aduce la 
reprezentare. Ceea ce înseamnă că echilibrul formei, ca mod de expresie a caracterului 
determinat, se împlineşte abia în acţiunea sa, devenind cu adevărat viu. Astfel încât 
“caracteristicul rămâne fundamentul mereu activ al frumosului”, deoarece el este însuşi 
modul în care se manifestă esența: ca rodire a ei în forma determinată a reprezentării 
artei. 

9. Atât în natură cât şi în artă, acțiunea esenței tinde la început să se reprezinte pe 
sine în limitarea untie forme încă neîmplinite. Şi aceasta pentru că “fără limitare, 
nelimitatul n-ar putea să apară”; fără închiderea în marginile untie forme “aspre”, spiritul 
creator n-ar putea năzui către plenitudinea nelimitatului. Pe măsură însă ce el îşi 


concentrează acțiunea într-o singură creaţie, forma se îmblânzeşte, oferindu-se pe sine 

drept loc al manifestării plenare. În stadiul maturității, “forma pură este desăvârşită”, 
spiritul naturii odihnindu-se într-o formă pe deplin reprezentativă. Abia în această 
înseninare şi eliberare a sa resimte el “înrudirea cu sufletul”, cu acel centru viu 
transfigurator. Spiritul este în cea mai mare măsură creator în cuprinsul unei plăsmuiri 
înseninate de prezenţa vestită a sufletului. În plenitudinea ei, creaţia nu e decât vestirea 
acestei apariţii, pregătirea şi încununarea acestei primiri. 

10. Ceea ce apare ca prezenţă a nelimitatului în limitatul predispus să o primească 
este “o ființă inefabilă” care se mlădiază pe orice formă, însufleţindu-i conturul. Este 
graţia (charis), acel farmec al satisfacţiei şi desăvârşirii, al armoniei depline dintre suflet 
şi corp: “corpul este forma, graţia este sufletul, deşi nu sufletul în sine, ci sufletul formei 
sau sufletul naturii”. Graţia nu e astfel decât sufletul prezenței nelimitatului (sau a 
esenței) în limitat (în formă). Însă aici forma este ea însăşi redată vieţii, căci ea 
celebrează propria-i împlinire sufletească, aducerea la vizibilitate a frumuseții sufletului 
în sine. Dacă “în om, aşadar, sufletul nu este principiul individualităţii, ci acela prin care 
omul se înalță deasupra eului său îngust”, în opera de artă sufletul artistului se arată în 
ceea ce este reprezentat, “ca forță originară a gândului”. Opera este forma aleasă în care 
spiritul îşi revelează sieşi grația sufletului, acel “daimon ocrotitor” sau frumuseţe pură ca 
imagine a împăcării supreme. Prin urmare, arta “trebuie să tindă către grația însăşi ca 
punct central al ei”, ca spre un centru viu în care urma esenței este semnul sensibil al 


untie prezenţe creatoare. 

NORD CONTRA SUD 
(DOAMNA DE STAEL) 


Revoluţia pe care Germaine Necker, baroană de Stael, o declanşează (pe urmele 
lui ].J].Rousseau) în domeniul artelor poetice (şi, în general, al teoriei literaturii) are efecte 
de ordin major în dezvoltarea ulterioară a literaturii franceze. Printre ideile novatoare 
răspândite în lucrările sale teoretice (Despre literatură; Despre Germania), menţionăm: 
sublinierea neliniştii, a melancoliei şi, cu precădere, a entuziasmului liric ce 
caracterizează sufletul romantic; relativitatea gustului şi primatul geniului (idei preluate şi 
amplificate din secolul anterior); eliberarea inspirației, dependența poeziei de starea 
moravurilor, influenţa climatului (idee împrumutată de la Montesquieu); superioritatea 


literaturii moderne față de cea antică etc. 


1. Despre literatură 

Discursul preliminar 

Ce îşi propune autoarea să studieze? “Mi-am propus să examinez care este 
influenţa religiei, moravurilor şi legilor asupra literaturii şi care este influenţa literaturii 
asupra religiei, moravurilor şi legilor”. Este vorba deci de o dublă influență - încrucişată, 
reciprocă — dinspre civilizație şi mentalități înspre literatură şi invers. Pentru prima dată 
literatura — înțeleasă în sens larg, cuprinzând şi “scrierile filosofice şi operele de 
imaginație”, adică “tot ceea ce priveşte exercițiul gândirii în scris” — este pusă în raport 
de interdependenţă cu valori care, aparent, îi sunt exterioare, şi anume: “virtutea, gloria, 
libertatea şi fericirea”. Încrederea absolută în progresul literaturii îşi are izvorul în 
încrederea, la fel de absolută, în progresul social, în perfecţionarea şi sublimarea relațiilor 
interumane, într-o lume care tinde în mod necesar spre libertate. “Progresele literaturii, 


adică perfecţionarea artei de a gândi şi de a se exprima, sunt necesare  statornicirii şi 

păstrării libertăţii”. Chezăşie a acestei stări este, ca atare, valorizarea exerciţiului gândirii, 
a artei de a gândi, astfel că nu e surprinzătoare afirmarea cu putere a literaturii filosofice, 


a raționamentului elocvent, “singura putere literară în faţa căreia tremură nedreptatea”. 


Partea întâi. Capitolul XI Despre literatura din nord 

Mitologia nordului; tristețea 

Teoria climatului 

Limita Sau neîmplinirea creatoare 

Imaginaţia melancolică 

În această primă parte a lucrării, intitulată Despre literatură la cei vechi şi cei 
moderni, autoarea stabileşte o legătură cauzală între starea civilizaţiei şi evoluția gustului. 
Capitolul XI oferă o analiză pătrunzătoare a sufletului romantic, ale cărei elemente 
configurează stabilirea unui raport între elanul entuziasmului şi stările de nelinişte 
depresivă, cât şi scoaterea în prim plan a esenței acelui mal du siècle, sentimentul dureros 
al neîmplinirii destinului uman. Este celebrul capitol care pune în cumpănă “două 
literaturi cu totul distincte: cea care vine de la miazăzi şi cea care coboară din nord” 
Încercând să stabilească “principalele diferenţe dintre cele două emisfere ale literaturii”, 
autoarea aduce în discuție “pecetea mitologiei nordului”, mult mai expresivă decât 
mitologia greco-latină deoarece respiră “o anume măreție poetică”, al cărei prim model 
este poezia legendarului Ossian: “imaginația, zguduită de cânturile ossianice, predispune 
gândirea la meditațiile cele mai adânci”. Măreţia poetică invocată constă în deschiderea 
imaginaţiei care oferă substanță creativă celor mai profunde meditații. De aceea, nu 
trebuie să pară surprinzător faptul că “poezia melancolică este, dintre toate, cea care se 
află în cea mai deplină armonie cu filosofia”. Gândirea gândeşte cu atât mai adânc cu cât 
este hrănită mai abundent de stări sufleteşti care o predispun la contemplaţie, iar dintre 
toate “tristeţea, mai mult decât oricare altă stare sufletească, ne face să pătrundem adânc 
în firea şi în destinul omului”. Vorbeam la început de teoria climatului care ar explica în 
mare măsură “una din principalele cauze ale deosebirilor care există între imaginile care 
plac în nord şi cele care plac în miazăzi”. Poezia din sud nu trezeşte atât gânduri, cât mai 
degrabă impulsuri stârnite de o natură mult prea generoasă, mai multă dorință şi mai 


puţină intensitate ideatică. Dimpotrivă, imaginaţia nordică este mult mai bogată, întrucât 

natura întunecată consună cu durerea şi tristețea, cu melancolia şi, în ultimă instanţă, cu o 
limită care nu face decât să elibereze imaginația, înălțând sufletul. Nu este vorba de 
rațiunea clară a sudului, ci de o rațiune “exaltată”, “un entuziasm născut din meditaţie, o 
nobilă exaltare” care, la rândul lor, sunt surse ale meditaţiei. lată, după Doamna de Stael, 
“adevărata inspirație poetică”. Inspirație care nu creşte dintr-o imaginație saturată 
rațional, sau dintr-una supusă dorințelor şi impulsurilor, dintr-un preaplin neroditor, ci 
tocmai dintr-o neîmplinire, pentru că ea are o funcție compensatorie: “Tot ceea ce omul a 
făcut mai măreț se datoreşte simțământului dureros al destinului său neîmplinit”. Cel mai 
bine nu vorbeşte împlinirea, căci ceea ce e împlinit nu mai dă de gândit, ci ne-împlinirea 
care lasă mereu un gol predispus la prefacere, un spațiu germinativ în care imaginaţia îşi 
găseşte loc. De aceea, “sublimul spiritului, al sentimentelor, al faptelor se naşte din 
nevoia de a sparge limitele care îngrădesc imaginația”. Paradoxal, neîmplinirea nu este o 
limită care limitează, ci promisiunea unei nelimitări, fertilitatea unei creativități mereu 


active. 


În Partea a doua a lucrării (intitulată Despre starea actuală a luminilor în Franţa 
şi despre progresul lor viitor), Doamna de Stael revine la ideea nelimitării, ca temei al 
creativităţii, invocându-l pe Kant (din Critica facultății de judecare), conform căruia 
plăcerea pe care o procură lucrările spiritului ține de nevoia de a îndepărta limitele 
destinului uman, limite care, graţie unui sentiment înalt, sunt uitate preţ de câteva clipe: 
“sufletul, afirmă scriitoarea franceză, se complace în sentimentul inexprimabil pe care îl 
produce în el ceea ce este nobil şi frumos, iar hotarele pământului dispar când lucrarea 
imensă a geniului şi a adevărului se deschide ochilor noştri”. Dintre toate aceste 
sentimente, se pare că melancolia este cea care deschide în cea mai mare măsură limitele, 
adică le pune în paranteze, întrucât ea are drept obiect tocmai un nelimitat vag, dar cu cât 
mai vag cu atât mai nelimitat şi, ca atare, cu atât mai inspirator de creativitate, de 
imaginaţie liberă: “imaginația melancolică ne face fericiți o clipă făcându-ne să visăm la 
infinit”; “melancolia este adevărata inspiratoare a talentului”. Interesant de adăugat este 
faptul că imaginaţia melancolică nu speră în ceva care ar putea-o împlini. Neîmplinirea îi 
dă putinţa de a fi, împlinirea ar seca-o cu şi în desăvârşire. De aceea ea “trebuie să fie 


eliberată atât de speranţă, cât şi de rațiune”. Melancolia este chiar inversul speranţei, căci 
59 5 5 

ea visează, nu aşteaptă. Doar o profundă răscolire a întregii fiinţe e în stare să deschidă 
limitele, să le suspende în imaginaţia creatoare şi, implicit, în darul supranatural al 
inspirației poetice: “Sufletul nostru, stăpânit de un dulce cutremur, se complace în 
prelungirea acestei stări atâta vreme cât o poate îndura. lar de oboseala pe care o simţim 
după câtva timp nu poezia e vinovată, ci slăbiciunea simţurilor noastre; încercăm atunci 
nu plictiseala izvorâtă din monotonie, ci oboseala pe care ne-ar pricinui-o plăcerea 


neîntreruptă a unei muzici aeriene”. 


2. Despre Germania 
Lucrarea cuprinde patru părți: Despre Germania şi moravurile germanilor; 
Despre literatură şi arte; Filosofia şi morala; Religia şi entuziasmul. Vom zăbovi, în cele 


ce urmează, asupra unor capitole importante din partea a doua şi, respectiv, a patra. 


a. Partea a Il-a. Despre literatură şi arte 

Capitolul X Despre poezie 

Rupând cu tradiția secolului al XVIII-lea, Doamna de Stael refuză să vadă în 
poezie o tehnică sau un simplu ornament. Poezia este un cânt religios izvorât din adâncul 
sufletului, inspirat de o sensibilitate înflăcărată, neliniştită. Ceea ce ea trebuie să exprime 
este “misterul adevăratei frumuseți” în care vorbeşte însăşi “prezența Divinității”. Poezia 
stabileşte legătura dintre transcendenţă şi trăirea sa în imanență, dând glas fiorului pe care 
îl trezeşte în noi chemarea divină. Răspunsul pe care îl dăm acestei chemări este 
entuziasmul poetic, “proslăvirea pe care pământul o aduce cerului”, cuvântul omenesc ce 
răspunde cuvântului dumnezeiesc care îl inspiră. Este chiar “darul de a revela prin 
cuvânt” o stare sufletească, de a o elibera astfel din obscuritatea trăirii şi a-i deschide un 
orizont plin de înţeles: “poetul nu face (...) decât să elibereze sentimentul captiv în 
adâncul sufletului; geniul poetic este o dispoziţie lăuntrică”. E vorba de disponibilitatea 
pe care o creează în noi conştiinţa frumosului, contactul cu un absolut al armoniei care, 
după cum am văzut, pune în paranteze limitele de orice natură, înălțându-ne deasupra lor: 
“pentru a concepe adevărata grandoare a poeziei lirice, trebuie să rătăcim cu ajutorul 
visării prin regiunile eterate, să uităm zarva pământului ascultând armonia cerească, şi să 


considerăm universul întreg drept un simbol al emoțiilor sufletului”. Legătura dintre 

sufletul individual şi sufletul universal este un raport simbolic conceput în două trepte: 


uitarea şi visarea. 


Capitolul XI Despre poezia clasică şi poezia romantică 

În acest capitol, autoarea urmăreşte afirmarea romantismului (prin opoziţie cu 
tradiția antică, păgână şi plastică), drept modernitate cu specific național, creştin şi liric, 
inspirată de neliniştea şi de exaltarea eului. În scrierile antice, “conştiinţa era figurată 
prin obiecte exterioare”, pe când în modernitate conştiinţa e orientată spre interior, 
dobândind astfel o libertate absolută. Ea nu mai e conştiinţă de ceva de dincolo de ea, ci 
conştiinţă de sine. Ceea ce înseamnă o diferenţă în raportul față de natură: în primul caz, 
o identificare cu natura şi, implicit, o personificare a ei; în al doilea caz, o sublimare a 
naturii şi, implicit, o spiritualizare a ei. Natura nu mai este o persoană asemenea omului, 
ci un spirit mai presus de om. Este diferența dintre natura alegorizată şi natura 
simbolizată, sau dintre un “suflet corporal” şi un corp spiritual. De aceea, romanticul nu 
mai se îndreaptă spre natura exterioară, ci îşi caută propria natură. Repliere asupra 
interiorității, retragere în sine care este şi rezultatul unei culturi creştine care a înlocuit 
destinul orb cu Providența clarvăzătoare. Problema însă care se pune cu precădere, ca 
urmare a distincţiei între poezia clasică şi poezia romantică, este aceea de a scoate în 
evidență deosebirea “între imitarea uneia şi inspirația alteia”. Nu e nimic de imitat în 
natură (şi cu atât mai puţin în literatura clasică, o literatură creată conform principiului 
imitației), căci, prin ceea ce are divin în ea, natura ne inspiră. Cu alte cuvinte, nu trebuie 
să mergem spre natură, ci să trezim în noi misterul naturii sau, mai degrabă, să ne lăsăm 


treziți (i.e. inspirați) de un mister ce îşi are rădăcinile în adâncul propriei noastre naturi. 


Capitolul XV Despre arta dramatică 

Doamna de Stael recomandă teatrului subiectele istorice, concomitent cu o 
îmblânzire a regulii unităţilor. Aceasta cu scopul de a evita “afectarea” ce rezultă din 
înfăţişarea “unei anumite naturi convenţionale”, artificiale. “Această natură, spune ea, 
este frumoasă şi împodobită cu mare grijă, dar cu timpul ne oboseşte”. Geniul trebuie să 
se adâncească în misterele naturii, acolo unde ceea ce îl transcende îl reflectă totodată, îi 


vorbeşte şi îi revelează “această uimitoare creatură numită om”. Ca şi în cazul poeziei 

lirice, în acţiunea dramatică nu trebuie căutată forma constrângătoare, adică limita unei 
naturi sărăcite, ci conținutul sufletesc, acel orizont nelimitat şi neîmplinit pe care însă arta 


e datoare să-l împlinească. 


b. Partea a IV-a. Religia şi entuziasmul 


Capitolul LX Despre contemplarea naturii 

Doamna de Stael expune în acest capitol un soi de mistică poetică în care lumea 
materială şi lumea ideală îşi corespund. “Adevăratele cauze finale ale naturii sunt 
raporturile sufletului nostru cu soarta noastră nemuritoare”. Nu e vorba, după cum 
spuneam mai sus, de natura ca pură exterioritate, ci de natura pe care o purtăm în noi 
înşine sau, mai precis, de acea natură — stare de spirit care naşte contemplarea. Căci 
“fenomenele naturii (...) au un sens filosofic şi un scop religios”, acelea de a trezi în 


suflet entuziasmul şi dragostea faţă de frumos. 


Capitolul X Despre entuziasm 

“Entuziasmul atinge armonia universală: este iubirea pentru frumos, elevația 
sufletului, bucuria devotamentului, reunite într-un acelaşi sentiment, de măreție şi pace”. 
În limba greacă, am văzut (la Novalis) că enthousiasmos înseamnă Dumnezeu în noi. De 
aceea această stare de supremă beatitudine nu contravine păcii lăuntrice, ci, dimpotrivă, 
dispune sufletul într-o stare de graţie. “Este în noi un prisos sufletesc pe care e bine să-l 
consacrăm frumosului, când frumosul este împlinit”. Dar tocmai această împlinire 
cheamă arta, această îndatorire de a reprezenta neîmplinitul ce tinde spre “ceea ce este 
mai admirabil în darul existenţei”. Este rolul imaginaţiei creatoare de a canaliza acest 
surplus sufletesc, de a călăuzi şi de a converti acest prisos spre împlinire, adică spre 
rodire frumoasă. Entuziasmul însuflețeşte acest elan, pentru că el e chiar energie divină 
care nu dezvăluie, dar poartă spre dezvăluire, nu revelează un adevăr, ci conduce şi arată 
spre ceea ce trebuie revelat. Arta nu face altceva decât să exprime acest entuziasm 
inalterabil, să dea cuvântul acelui zeu care ne locuieşte şi care nu poate vorbi decât în şi 


prin sufletul nostru. 

POETICA CREŞTINISMULUI 
(CHATEAUBRIAND) 


Din cele patru părți ce compun Geniul creştinismului (1802), lucrarea sa 
fundamentală, ne vom opri la partea a doua şi a treia, unde Chateaubriand află în 
creştinism izvorul poeziei, cel care duce la reînnoirea sentimentului (inclusiv al celui 
pentru natură) şi căruia îi e dat să tindă spre “frumosul ideal”. Astfel că influenţa acestei 
opere a fost una eliberatoare; deschizând calea spontaneităţii creatoare, imaginației şi 
sentimentului, scriitorul pregăteşte în Franţa (alături de Doamna de Stael) înflorirea 


romantismului. 


Partea a doua 

Cartea a l-a. Capitolul 6 (o poetică creştină a idealizării şi spiritualizării 
naturii) 

Este partea în care Chateaubriand propune o adevărată poetică a creştinismului. În 
primul rând, creştinismul, cunoscând mai bine sufletul omenesc, este “mai favorabil 
zugrăvirii caracterelor”; în al doilea rând, creştinismul înfăţişează natura umană într-o 
lumină cu totul nouă, “schimbând temeiurile viciului şi ale virtuţii”. Referindu-se la 
Andromaca lui Racine, autorul găseşte că umilința acesteia este una din formele 
“frumosului ideal moral” care îl face pe om “mai perfect decât natura şi mai apropiat de 
divinitate”. Comparând spiritualitatea antică cu cea modernă, subliniind superioritatea şi 
profunzimea trăsăturilor creştine, Chateaubriand deschide, cum de altfel îşi şi propune, “o 
nouă cale criticii”. Cale care nu are a imita “sentimentele naturale”, căci acestea sunt mult 
mai puțin, nefiind decât natură. Or, natura trebuie corectată, îmbunătățită, adeverită la un 
nivel superior prin ceea ce, contrazicându-i elanul primitiv, îi sublimează semnificaţia. 


Arta creştină este cea care va înfățişa nu natura pură şi simplă, ci natura purificată, 

spiritualizată, “natura corectată, natura mai frumoasă, natura evanghelică” (“Să zugrăvim 
natura, dar natura frumoasă”, spune autorul în Prefaţa la Atala). Este de fapt o poetică a 
idealizării naturii, aşa cum am mai întâlnit şi la alți teoreticieni romantici, doar că aici 
izvorul acestui proces este de ordin religios (în Capitolul 8, Chateaubriand va spune: 
“Religia creştină este (...) ea însăşi un fel de poezie, întrucât situează caracterele în 


frumosul ideal”). 


Cartea a II-a. Capitolul 9 (izvoarele melancoliei moderne) 

Întâlnim aici celebrul text care a servit drept introducere la romanul René. 
Studiind acțiunea creştinismului asupra sensibilităţii şi pasiunilor, Chateaubriand 
analizează izvoarele melancoliei moderne. Principala sursă a acestei stări specific 
romantice este identificată în ceea ce el numeşte “vagul pasiunilor”, o stare nedesluşită 
care precede dezvoltarea marilor pasiuni (amintită şi în Memorii de dincolo de mormânt 
şi văzută ca o infirmitate a secolului): “Eşti dezamăgit fără să fi gustat viața; mai ai 
dorinţe, dar nu mai ai iluzii. Imaginaţia este bogată, abundentă şi minunată, existenţa este 
sărăcăcioasă, seacă şi fără farmec. Cu o inimă plină, trăieşti într-o lume goală; şi fără să fi 
încercat ceva, eşti dezgustat de toate”. Opoziția dintre gol şi plin este tocmai tensiunea ce 
caracterizează “această nelinişte secretă”. Pe de-o parte, viaţa, iluziile, existența, lumea, 
acțiunea — toate marcate cu semn negativ, secătuite de energie; pe de altă parte, reacția la 
această golire: dezamăgirea, dorinţa, imaginaţia, inima, dezgustul. Se observă că din 
această a doua serie, în afară de dezamăgire şi dezgust, care exprimă pasivitatea, celelalte 
(dorinţa, imaginaţia, inima) sunt încă semne ale unei prezenţe care nu se manifestă decât 
în raportarea ei la ceea ce o neagă. De aceea, aparenta mobilitate a sentimentelor, iluzoria 
dinamică a imaginaţiei şi a ideilor reprezintă doar “permanenta inconstanţă care nu este 
decât un dezgust constant”. Melancolia îşi are temeiul tocmai în devalorizarea gustului şi 
înlocuirea lui cu o pseudo-valoare, aceea a dez-gustului. Este momentul în care religia 
creştină preia această problematică, reconvertind “dezgustul față de lucrurile vieții”, 
reabilitând taina neliniştii nedesluşite, în care află izvorul reveriei, adică al speranței: 
“religia creştină ne oferă fără încetare dublul tablou al suferințelor pământeşti şi al 
bucuriilor cereşti, şi prin aceasta ea deschide în suflet un izvor de necazuri prezente şi de 


speranţe îndepărtate, de unde decurg inepuizabile reverii”. Dacă în prima redactare a 

textului, melancolia era vinovată (“această vinovată melancolie”) de tulburarea pasiunilor 
rămase fără obiect şi care răvăşesc un suflet însingurat, într-o redactare ulterioară a 
pasajului, melancolia (devenită acum “o prodigioasă melancolie”) este chiar cea care 
conferă nedesluşirii sufleteşti o anumită vigoare, un sens creator: “printr-un efect cu totul 
remarcabil, nedesluşitul în care melancolia cufundă sentimentele este chiar ceea ce o face 
să renască”. Astfel încât “această ciudată dispoziţie a sufletului”, această stare nedesluşită 
a pasiunilor este mai mult decât o pură dezamăgire sau un simplu dezgust, căci din 
adâncul ei indistinct ia naştere acea nelinişte fecundă, acea melancolie creatoare, atât de 


specific romantică. 


Cartea a IV-a. Capitolul 1 (problema miraculosului) 

Chateaubriand readuce în discuţie (după momentele dedicate acestei probleme în 
secolele al XVII-lea şi al XVIII-lea) vechea dispută asupra miraculosului, eliberând 
sentimentul modern al naturii din lanţurile mitologiei. Mitologia “lipsea creaţia de 
întreaga sa gravitate, măreție şi singurătate”. Creştinismul a readus natura la starea ei 
sublimă, înlăturând aparatul mitologic: “adevăratul Dumnezeu, reintrând în creaţiile sale, 
i-a redat naturii propria sa imensitate”. Astfel că o “maşinărie de operetă”, un mecanism 
artificial şi ridicol a fost înlocuit cu “miracolul creaţiei”, “codrii s-au umplut din nou cu o 
Divinitate imensă”. Imensitatea invocată are ceva din panteismul ce îl cufundă pe 
Dumnezeu în natură. Natura, ca şi în alte cazuri discutate, este adânc spiritualizată, 
îndumnezeită, o creaţie vie ce fertilizează creația omului, căci, spune Chateaubriand, 
“există în om un instinct care îl pune în raport cu scenele naturii”, de fapt cu acea scenă 
supra-naturală care vorbeşte propriei noastre naturi. Identificarea cu această natură 
superioară reprezintă ecoul corespondenţelor dintre prezenţa divină şi prezența 
omenească. Artei nu îi revine decât să slujească şi să zugrăvească această contopire a 
finitului cu infinitul, cu ceea ce în noi e mai presus de noi: “această imensitate a mărilor, 
în care pare să se întrevadă o anumită măsură a măreției sufletului nostru, această 
imensitate care face să apară în noi o dorință nedesluşită de a părăsi viața pentru a 


cuprinde natura şi a ne contopi cu autorul ei”. 

Partea a treia 

Cartea I. Capitolul 8 (poeticitatea creştinismului) 

Chateaubriand ilustrează în acest capitol poeticitatea creştinismului care oferă 
“subiecte mai frumoase, mai bogate, mai dramatice, mai mişcătoare decât subiectele 
mitologice”. Armonizându-se cu pasiunile omeneşti şi cu peisajele naturii, religia creştină 
le-a înrădăcinat într-un alt temei, transformând această legătură în însuşi izvorul 
frumosului artistic. Idee pe care autorul încearcă să o dovedească prin interpretarea 
simbolică a catedralei, ceea ce atestă o revigorare nu numai a interesului pentru poezia 
mistică, ci şi a uneia din sursele de inspiraţie ale artei romantice: evul mediu creştin şi 
mai ales gotic. “Fiecare lucru trebuie aşezat la locul său”, spune Chateaubriand, 
referindu-se la climatul propice oricărui aşezământ religios. Templul grecesc îşi are locul 
în pământul elen, la fel cum biserica creştină este la ea acasă pretutindeni unde civilizația 
datorează totul creştinismului. lată de ce, refuzând exotismele, adevărații “poeţi şi 
romancieri, printr-o reîntoarcere firească la moravurile strămoşilor, introduc cu plăcere în 
ficțiunile lor subterane, fantome, castele, temple gotice”. Spiritualitatea nu poate fi 
desprinsă de o întreagă tradiţie istorică, iar monumentul nu e viu decât în măsura în care 
“o lungă istorie a trecutului este oarecum impregnată sub bolțile sale”. De aceea, 
miraculosul nu e de găsit într-un templu nou, care nu vorbeşte decât de prezent, ci în 
vechimea înnegurată a bisericilor, în care sălăşluieşte însăşi originea. Or, această 
originare, ca măsură indubitabilă a autenticităţii, este inspiratoare a frumuseţii creştine 
care impune o nouă ordine, o nemaiîntâlnită până atunci prezenţă a sacrului: “Ordinea 
gotică (...) are o frumuseţe care îi este specifică”. Specificitatea artei religioase rezidă în 
apropierea de modelul naturii (din nou, se afirmă teza influenţei climatului): “Pădurile au 
fost primele temple ale Divinităţii, iar oamenii au desprins din păduri prima idee despre 
arhitectură”. Natura a trecut astfel în cultură, “labirintul pădurilor” reflectându-se în 
biserica gotică. Nu e vorba însă de o imitație prin absorbție sau de o simplă 
metamorfozare a naturii în spirit, ci de o rafinată spiritualizare, prin care nu devine 
cultură decât ceea ce în natură contribuie la împlinirea umană. “Arhitectul creştin, afirmă 
Chateaubriand, nemulțumit să construiască păduri, a vrut, ca să spunem aşa, să le imite 
murmurele”. Este evident că aici imitaţia nu consideră natura un model în sine, ci 


mijlocul cel mai autentic prin care cultura se deschide spre izvorul însuşi al creației. 

UN STROP DE FENOMENOLOGIE 
(ALPHONSE DE LAMARTINE) 


Prima Prefaţă a Meditaţiilor 


Textul prefeţei (la ediția din 1849 a volumului de poezii), nu expune la modul 
abstract nişte norme care să fundamenteze un sistem poetic bine strucurat, ci are 
caracterul unei mărturisiri profund personale. “M-am născut impresionabil şi sensibil. 
Aceste două calități sunt primele elemente ale poeziei”. Impresionabilitatea şi 
sensibilitatea sunt, ca atare, cele două surse originare ale creaţiei poetice. A fi impresionat 
de ceva, a fi sensibil la ceva — fără această deschidere spre exterior, nici exteriorul nu se 
poate răsfrânge în lăuntrul simțirii. Căci a fi impresionat şi a fi sensibil înseamnă tocmai 
a simţi lumea şi a o păstra prezentă în imaginaţie, care o “revede şi re-prezintă în noi”. 
Procesul creativităţii parcurge drumul de la simțire la imaginaţie, iar de la aceasta la 
sentiment. Evocarea unei impresii în imagine creează între primul moment al impresiei 
sensibile şi imaginea ei acea participare sufletească la o re-apariție inedită: “aceste 
imagini astfel revăzute şi evocate se transformau prompt în sentiment. Sufletul meu 
anima aceste imagini, inima mea lua parte la aceste impresii”. Toată această mică 
fenomenologie a originării creaţiei presupune o interiorizare, o asumare şi o reflectare. 
Totul e însuflețit, căci totul nu mai este impresie trecătoare, sentiment fugar, ci imagine 
re-prezentativă, prim prag al creativității: “Eram o oglindă vie (...) care reverbera opera 
lui Dumnezeu! De aici până la a cânta acea cântare interioară care se înalță în noi nu era 
departe”. Sunt analizate cu finețe psihologică etapele naşterii poeziei înainte ca aceasta să 
fie plăsmuită ca atare, ceea ce Lamartine numeşte “primele revelații ale sentimentului 


poetic”. 

Ca şi pentru Doamna de Stael şi Chateaubriand, poezia ossianică este aceea care 
joacă rolul de revelator al presentimentelor poetice. la naştere astfel “acea lume de 
imagini şi de sentimente”, lume caracterizată prin contururi imprecise, ambiguitate 
onirică şi perspectiva departelui (întâlnită la Novalis): “imprecizia, visarea, cufundarea 
în contemplație, privirea fixată asupra nălucirilor confuze din depărtări”. Alături de 
estetica novalisiană a depărtării, întălnim şi semnificaţia primordială a acelui nedesluşit 
invocat de Chateaubriand, ca izvor al melancoliei moderne: “Este cartea nescrisă a 
visării, ale cărei pagini sunt acoperite cu caractere enigmatice şi nedesluşite cu care 
imaginaţia face şi desface propriile ei poeme”. Punerea-în-depărtare este de fapt o trans- 
punere-iîn-taină, ca stadiu prescriptural al creaţiei, dar şi ca orizont al imaginaţiei 
productive. Imaginație comparată cu un ochi visător care “face şi desface peisajele din 
nori”, plăsmuind mereu alte noi peisaje, conform viziunilor sale întăinuite. 

Starea aceasta germinativă, în care sentimentul nu devine imagine decât pentru a 
exprima o taină nedesluşită, este o realitate pur lăuntrică, o dispoziţie originară ce nu se 
lasă discursivizată, prinsă în cuvânt. Sărăcia limbajului este cu atât mai pregnantă cu cât 
finitudinea posibilităților sale de expresie nu e în stare să reprezinte în sunetele articulării 
simțirea infinitului la care sufletul participă, fără să-l poată cuprinde însă în rostire: "ce 
este mai divin în inima omului nu străbate niciodată de acolo, din lipsa unui limbaj care 
să-l articuleze. Sufletul este infinit şi limbile nu sunt decât un număr mic de sunete”. Se 
pare că pentru Lamartine “acel cântec interior care se numeşte poezie” nu e de fapt 
poezia structurată în discurs, plăsmuită pentru a fi comunicată, ci pură trăire lăuntrică, 
incomunicabilă. “Nu mai era o artă, afirmă Lamartine, era o alinare a propriei mele 
inimi”; “mă exprimam pe mine pentru mine”; “nu mă gândeam la nimeni, doar la o 
umbră şi la Dumnezeu. Aceste versuri erau un geamăt sau un strigăt al sufletului”. Poezia 
nu se naşte decât ca o formă subiectivă de non-artă, zămislită din imagini pre-scrise, în 
numele sentimentului încercat față de un adevăr-impresie receptat ca imagine sensibilă. 
Nicăieri până acum romantismul nu a propus acest contact nemijlocit al spiritului cu 
natura pură drept artă poetică ce refuză orice artă, în afara celei a naturii înseşi: “Nu 
devenisem mai poet, devenisem mai sensibil, mai serios şi mai adevărat. Aceasta este 
adevărata artă: să fii impresionat, să uiţi orice artă pentru a ajunge la arta suverană, 


natura”. 

ADEVĂRUL NEADEVĂRAT 
(ALFRED DE VIGNY) 


Reflecţii despre adevărul în artă 


1. Raportul dintre imaginaţie şi adevărul istoric 
2. Fiecare fapt e un eveniment 

3. Adevărul ca Idee sintetică 

4. Realitatea nu trebuie imitată ci inventată 


5. Părăsirea pozitivului şi deschiderea spre ideal 


Textul ce poartă acest titlu este prefața la a doua ediţie (1827) a romanului Cinq- 
Mars, scrisă pentru a răspunde criticilor care îi reproşau autorului libertățile față de 
adevărul istoric. 

1. Alegând ca fundal al acţiunii romanului secolul al XVII-lea, Vigny alege 
implicit modul de a înfățişa adevărul istoric: “alegerea unei anume epoci va necesita o 
anume manieră”; nu importă genul literar în forma căruia se prezintă opera, ci 
“ansamblul ideilor şi sentimentelor” care îi conferă măreție. Principala problemă care se 
pune este însă aceea a raportului dintre imaginație şi adevărul istoric. Cât de liberă este 
imaginația pentru a recrea acest adevăr? Până unde trebuie ea să-l respecte, 
recunoscându-şi propriile limite? Sau poate că imaginația îşi impune adevărul ei, de alt 
tip decât cel al istoriei...Cu alte cuvinte, prefața cuprinde “reflecții despre libertatea pe 
care trebuie să o aibă imaginaţia de a înlănțui în legăturile ei creatoare toate figurile 
principale ale unui secol şi, pentru a da mai multă coerență acțiunilor lor, să facă astfel ca 


realitatea faptelor să cedeze în faţa /dei;”. Răspunsul la întrebările de mai sus este deja 

prefigurat: imaginația are (trebuie să aibă) libertatea de a recrea figurile trecutului. Şi 
aceasta pentru a conferi existenţei istorice un plus de coerență. Realitatea faptelor nu e 
semnificativă decât în măsura în care ea re-prezintă o idee pe care o ilustrează (în acelaşi 
sens, Hegel definea opera de artă drept “semn al ideii”).Doar astfel fapta reală rămâne, 
dăinuie în timp, nu în concretul săvârşirii sale, ci în de-săvârşirea supra-reală a spiritului 
universal. Artei îi revine misiunea de a înfăţişa acest alt adevăr ce pare să survoleze 
adevărul istoric, adevăr al Ideii platoniciene care este participat de tot ceea ce există, dar 
care, totodată, transcende orice existență. Astfel că, reflecțiile lui Vigny se opresc, în 
esență, la “diferenţa (...) între Adevărul Artei şi Adevăratul Faptului” (“entre La Vérité 
de l’Art et Le Vrai du Fait’). Importantă, şi cu consecinţe în plan estetic, este dinstincția 
dintre Adevăr şi Adevărat. 

2. Principala cauză a acestei distincții este, după Vigny, nevoia omului de 
certitudini, de o axă în jurul căreia să-şi zidească existența. Coborând în sine pentru a afla 
acel “sentiment originar care dă naştere formelor gândirii, întotdeauna imprecise şi 
nedesluşite”, el află două necesităţi în aparență opuse: iubirea de adevăr şi iubirea de 
fabulos. Istoria se petrece ca întâmplare al cărei personaj este omul ca ființă istorică. Dar 
istoria trebuie povestită, căci ea este viața omului jalonată de fapte adevărate. Aceste 
fapte istorice trebuie să servească însă drept exemplu, să fie pilde vii ale oricărei 
reprezentări morale. Din păcate, succesiunea lentă a evenimentelor este incompletă, 
înlănțuirea — lacunară, astfel încât înşiruirea lor discontinuă şi deseori contradictorie nu 
duce la o concluzie morală. Coerenţa faptelor istorice nu este vizibilă dacă privim fiecare 
fapt în parte; dar fiecare fapt devine cu adevărat eveniment în momentul în care îşi 
regăseşte locul într-o coerență vizibilă şi logică a întregului. Dorinţa omului este de a 
cuprinde totul la îndemâna lui, de a grupa “pentru folosul lui inelele acestui vast lanţ de 
evenimente pe care vederea lui nu le poate cuprinde”. Ceea ce echivalează cu aflarea unui 
adevăr moral care nu numai să lege evenimente disparate, ci şi să le subîntindă şi să le 
supradetermine, astfel încât să facă vizibil acel Tot al istoriei lumii. 

3. “Aşa s-a născut, fără îndoială, povestirea. Omul a creat-o adevărată (...), dar a 
creat-o Adevărată de un Adevăr cu totul deosebit”. Vigny distinge, ca atare, după cum am 
văzut, Adevărul intelectual, ca “suflet al tuturor artelor”, de Adevăratul vizibil, dar 


trunchiat, al unei realităţi contradictorii. Adevărul, spune el, “este alegerea semnului 

caracteristic tuturor frumuseţilor şi tuturor mărețiilor Adevăratului vizibil, dar nu este 
acest Adevărat vizibil, ci mai mult decât el; este o unitate ideală a principalelor sale 
forme, o tonalitate luminoasă”. Adevărul este semnul ales a tot ceea ce semnifică în 
lumea adevărată, şi nu poate semnifica decât la nivelul acestui hiper-semn întregitor, 
adevărat focar în care se adună sensul istoriei pentru a se face vizibil, “o armonie 
perfectă”, “suma completă a tuturor valorilor”. “Numai spre acest Adevăr, continuă 
Vigny, trebuie să aspire operele de Artă care sunt o reprezentare morală a vieţii”. Dar 
aspirând spre Adevăr, opera de artă trebuie să cunoască Adevăratul istoric, cunoaştere de 
gradul întâi bazată pe atenţie, răbdare şi memorie. Cunoaşterea de gradul doi însă 
operează prin selecţie şi închegare în jurul unui “centru inventar”. Analizei îi urmează 
astfel travaliul de sinteză care aduce tot materialul analizat la acelaşi centru. Dacă această 
centralitate este inventată, este pentru că ea este rodul imaginației şi al acelui simţ 
infailibil al esenţelor care, după Vigny, este calitatea exclusivă a geniului. 

4. Ca atare, realitatea nu trebuie imitată, ci inventată, pornind de la datele pe care 
ea le oferă în stare brută, adică spiritualizată, esențializată, sublimată chiar, dar nu în ceea 
ce ea nu este, ci în ceea ce ea poate fi mai presus de orice. Adevăratul nu trebuie să 
pătrundă în artă; am obţine astfel o artă servilă, subordonată spectacolului incoerent al 
unei istorii incomprehensibile. Este vorba de Adevăratul care, prin creativitatea artei, 
devine Adevăr, fără a trăda însă realitatea concretă din care se hrăneşte, la fel cum opera 
înfăţişează mai degrabă viaţa decât ceea ce este viu, deci “adevărul acestui Om şi al 
acestui Timp”, dar ridicând viaţa “la o putere superioară şi ideală”. Opera vie este astfel 
opera în care Adevăratul celor vii vorbeşte în Adevărul însuşi al vieții. 

5. Este, în acelaşi timp, o părăsire a pozitivului şi o deschidere spre ideal. “Arta, 
spune Vigny, nu trebuie niciodată apreciată decât în raporturile ei cu Frumusețea ideală”, 
ceea ce înseamnă că judecata estetică nu se raportează la un adevărat secundar, care este 
cel al realităţii iluzorii, căci realitatea istorică nu e adevărată decât pentru sine, un 
adevărat al faptului care nu slujeşte artei. S-ar putea lipsi de el, “căci Adevărul cu care se 
hrăneşte este adevărul observației asupra naturii umane, şi nu autenticitatea faptului”. 
Ceea ce este autentic în fapt este chiar faptul în sine, cel care a fost odată prezent. Arta nu 
plăsmuieşte fapte, ci, observând natura umană, extrage din miezul faptelor semnificația 


lor morală. De aceea, “ideea este totul”, şi nu existenţa concretă a cutărei epoci. A crea 

idei înseamnă a idealiza Adevăratul, a-l sublima în Adevăr al Frumosului. Proces în care 
imaginaţia creatoare transformă persoana în personaj, făcând din caracterele individuale 
tipul general. În concluzie, îndemnul lui Vigny (“să nu cerem Muzei decât Adevărul ei 
mai frumos decât Adevăratul”) reprezintă un efort de simbolizare ce dă posibilitate Ideii 


să se exprime în dubla ei dimensiune: de Adevăr şi de Frumos. 

ILUZIA CREATOARE 
(STENDHAL) 


Racine şi Shakespeare 


Lucrarea nu reprezintă un manifest al romantismului; este, mai întâi, un mic tratat 
format din trei capitole şi publicat în 1823 Obiectul analizei îl constituie tragedia, râsul şi 
romantismul în general. Doi ani mai târziu, în 1825, Stendhal publică o nouă versiune a 
pamfletului, adăugând o serie de scrisori adresate de un romantic unui apărător al 
valorilor clasiciste, şi în care estimează că genurile dramatice de viitor sunt tragedia 
istorică şi comedia realistă în proză. De fapt, în Prefaţa ediţiei din 1823, el se pronunță 
pentru tragediile în proză, considerând versul alexandrin doar “un veşmânt care ascunde 
prostia”. În plus, aceste tragedii trebuie să aibă un specific naţional “de un interes profund 
şi durabil”, astfel încât să zugrăvească adevărul pornind de la toate cuvintele existente în 
limbă. O revoluţie asemănătoare este preconizată şi în poezie. Dar analiza lui Stendhal se 


îndreaptă cu precădere către creația dramatică. 

Capitolul I Pentru a face tragedii care să poată interesa publicul în 1823, 
trebuie să urmăm procedeele lui Racine sau pe cele ale lui Shakespeare? 

1. Plăcerea dramatică şi plăcerea epică 

2. Durata reală şi durata fictivă 

3. Iluzia perfectă şi iluzia imperfectă 

1. Pentru a răspunde la această întrebare, Stendhal face mai întâi o distincţie între 
plăcerea epică şi plăcerea dramatică. Cea dintâi se întemeiază pe calitățile psihologice şi 
artistice ale unei tragedii. Spectatorul, în acest caz, este impresionat de “sentimente 
generoase exprimate în versuri frumoase”. Dimpotrivă, plăcerea dramatică nu este creată 
de forma artistică, ci de conţinutul unei acțiuni care, nesupunându-se convențiilor clasice, 
place prin libertatea pe care o degajă, prin “acel grad de iluzie necesară unei emoții 
profunde”. Arta operei nu mai e supusă regulilor, pentru ca perfecțiunea creată să ducă la 
plăcerea “epică”, ci regulile (dacă mai e păstrată vreuna) slujesc artei autentice, 
“dramatismului” unei acțiuni care place nu pentru că e de o frumuseţe formală, ci pentru 
că e firesc de frumoasă. Ca atare, “toată disputa dintre Racine şi Shakespeare se reduce la 
a şti dacă, respectând cele două unităţi, de /oc şi de timp, se pot face piese care să 
intereseze profund pe spectatorii din secolul al XIX-lea (...), piese care să le ofere plăceri 
dramatice, în locul plăcerilor epice”. Dintre cele trei unități impuse obligatoriu de teatrul 
clasic, incriminate sunt primele două (cea de loc şi cea de timp) care, susține Stendhal, 
“nu sunt deloc necesare pentru a produce emoția profundă şi adevăratul efect dramatic”. 
Pentru a susține această idee, Stendhal imaginează un dialog între un romantic şi un 
academician susţinător al clasicismului. În esenţă însă, întreaga discuţie se concentrează 
asupra unității de timp. 

2. Invocând verosimilitatea, academicianul clasicist introduce distincția dintre 
durata reală a unei acțiuni şi durata fictivă care nu corespunde exact “timpului material 
folosit pentru reprezentaţie”. Este o imposibilitate rațională de a concepe o durată a 
reprezentării care să fie identică cu durata reprezentată. Între cele două durate apare un 
interval ce scapă spectatorului: "Spectatorul nu este deloc atent la intervalul de timp de 
care are nevoie poetul (...). Aceasta este una din infirmitățile artei. Spectatorul (...) se 
preocupă numai de fapte şi de evoluţia pasiunilor care îi sunt înfăţişate”. Intervine în 


acest interval “iluzia teatrală”, iluzie care, conform romanticului, nu decurge dintr-o 
2 2 

imposibilitate rațională, ci se bazează pe imaginația spectatorului. Acesta “îşi poate 
imagina Că se scurge un timp mai îndelungat decât timpul petrecut de el la teatru”. Nu 
rațiunea ne spune acest lucru, ci experiența artei care ne arată că atât timp cât urmărim un 
spectacol, timpul scenei este singurul timp real. Realitate bazată, într-adevăr, pe o iluzie, 
aceea de a vedea “timpul mergând cu paşi diferiți pe scenă şi în sală”. Nu este vorba de o 
iluzionare raţională — care este chiar verosimilitatea — ci de o iluzie creată de imaginaţie. 
Este însăşi iluzia artei, aceea care ne face să luăm drept adevăr ceea ce pare să se 
îndepărteze de adevăratul existenţei concrete. “Iluzia teatrală va fi acţiunea unui om care 
crede că există cu adevărat lucruri care se petrec pe scenă”. 

3. Pe de altă parte, romanticul distinge între iluzia perfectă şi iluzia imperfectă. 
“Iluzia pe care o căutăm la teatru nu este o iluzie perfectă”; orice spectator ştie că asistă 
la un spectacol artistic şi nu la un fapt real. Adevărul artei răzbate însă în acele rare 
momente de iluzie perfectă, în care nu mai vedem actorul, ci personajul implicat în 
acțiune. "Aceste clipe delicioase şi atât de rare de iluzie perfectă nu se pot întâlni decât în 
focul unei scene animate”, iar ele sunt “mai dese în tragediile lui Shakespeare decât în 
tragediile lui Racine”. Plăcerea dramatică este suscitată tocmai de această nesocotire a 
unităţii de timp, căci durata fictivă creează iluzia perfectă. Iluzie a unui alt adevăr, acela 
al artei, care nu se poate naşte atâta vreme cât admirăm versurile frumoase ale unei 
tragedii. Iată cum forma frumoasă, voit frumoasă, conform normativităţii clasice, este un 
obstacol în calea libertăţii frumosului care, cu cât oferă mai multe momente de iluzie 
perfectă, cu atât este, într-o măsură mai mare, expresia adevărului creat de artă. “Toată 
plăcerea, conchide Stendhal, pe care o aflăm la spectacolul tragic depinde de frecvenţa 
acestor mici momente de iluzie, şi de starea de emoție în care, în intervalul dintre ele, lasă 


sufletul spectatorului”. Este chiar problema romanticismului redusă la ultima ei limită. 


Capitolul III Ce este romanticismul 

“Romanticismul [termen prin care Stendhal a tradus cuvântul italian 
romanticismo, n.n.] este arta de a prezenta popoarelor operele literare care, în starea 
actuală a obiceiurilor şi credințelor lor, sunt susceptibile să le provoace cea mai mare 
plăcere posibilă. Clasicismul, dimpotrivă, le prezintă literatura care provoca cea mai mare 


plăcere strămoşilor lor”. Cu alte cuvinte, romantic este sinonim cu re-prezentare actuală. 

În acest sens, Sofocle şi Euripide, la fel precum Corneille sau Racine, au fost la vremea 
lor romantici, deoarece s-au adresat unui public contemporan, înfățişându-i probleme 
existențiale stringente, conform unui orizont de aşteptare specific. A-i imita înseamnă 
clasicism, adică zugrăvirea unei problematici străine, care nu ne mai vorbeşte. Ceea ce 
echivalează cu deschiderea romantismului spre viață, spre o actualitate în permanentă 
mişcare. “Trebuie curaj ca să fii romantic, susține Stendhal, deoarece trebuie să rişti”. 
Orice operă romantică la vremea ei, prin riscul asumat de a surprinde adevărul epocii şi 
de a veni astfel în întâmpinarea întrebărilor contemporane, se clasicizează în timp, pare 
mai “prudentă” în ochii posterităţii. Valoarea unei opere rezidă astfel, după Stendhal, în 
gradul de risc şi de curaj cu care atinge problemele esenţiale. În acest sens, Shakespeare 
este romanticul prin excelență, deoarece “tablourile subtile ale elanurilor inimii şi 
nuanțele cele mai delicate ale pasiunilor” nu reflectă doar specificul vieţii elisabetane, ci 
orizontul larg al vieţii înseşi. Este arta care îşi transcende timpul pentru a dobândi o 
valoare perenă, mereu actuală. lar proba acestei valori constă tocmai în imposibilitatea 


imitație. 

DIALECTICA SUBLIMULUI ŞI GROTESCUL TRAGIC 
(VICTOR HUGO) 


Victor Hugo şi-a expus ideile cu privire la arta poetică în prefeţele la volumele 


sale de poezii şi de piese teatrale, cât şi în lucrarea intitulată William Shakespeare. 


I. Prefaţa la Ode şi Balade (1826) 


1. Desființarea granițelor dintre genurile literare 


2. Ordinea şi regularitatea 


Volumul cuprinde Odele publicate în 1822, la care se adaugă Baladele. Încă din 
prefața Odelor însă (cunoscută sub numele de prima prefaţă, cea din 1822), ideile lui V. 
Hugo încep să se contureze atât în ceea ce priveşte unitatea poeziei, cât şi însăşi esenţa ei: 
“Domeniul poeziei este nelimitat. Sub lumea reală există o lume ideală care se arată în 
toată splendoarea ei doar celor pe care îndelungi meditații i-au obişnuit să vadă în lucruri 
mai mult decât simple lucruri...Poezia nu este în forma ideilor, ci în ideile înseşi. Poezia 
este tot ce e intim în toate”. Se observă încă de pe acum viziunea clar dihotomică: lume 


reală vs. lume ideală, ceea ce implică distincțiile derivate: esență vs. aparenţă, conținut 

(al ideii) vs. formă (a ideii). Această estetică substanțialistă (esențialistă) pledează pentru 
o poezie a intimităţii pure, a unei interiorități pline de sens. Nu e surprinzător că în 
prefața la ediția din 1824 a Odelor (a doua prefață), Hugo dezvoltă o altă idee, aceea a 
funcției pe care o îndeplineşte poetul, de clarvăzător şi de călăuzitor al celor mulţi, a cărui 
rostire este inspirată de Verbul divin (idee care va reveni şi în prefața la volumul din 
1837, Vocile lăuntrice, legată de misiunea civilizatoare a poetului, şi apoi, sub formă de 
poem intitulat chiar Funcţia poetului). 

1. Revenind la prefața din 1826, trebuie remarcată o primă idee specifică poeticii 
romantice: desființarea graniţelor dintre genurile literare. Singura deosebire, spune Hugo, 
între operele create de spirit “este aceea dintre bun şi rău”; în rest, “ceea ce este într- 
adevăr frumos şi adevărat, este frumos şi adevărat peste tot”. Libertatea de expresie 
poetică nu pare astfel să fie îngrădită decât de considerente de ordin moral, cărora li se 
subsumează cele de ordin estetic (ceea ce este “bun” nu poate fi decât frumos şi adevărat, 
în proză sau în versuri, într-un roman sau pe scenă). Or, ceea ce este bun în cea mai mare 
măsură este tocmai natura a cărei ordine fără cusur poezia are chemarea să o urmeze. 
Trebuie ales aşadar “între capodopera grădinăriei şi opera naturii, între frumosul 
convențional şi frumosul fără reguli, între o literatură artificială şi o poezie originală”. Nu 
este vorba însă aici de imitarea naturii, conform poeticii clasice, ci de inspirația prin care 
poetul urmează ordinea naturală, în sensul că orice creație poetică se naşte înlăuntrul 
naturii al cărei adevăr îl revelează. Putem spune că poezia nu este o re-prezentare după 
natură, ci o prezentare a naturii, natura însăşi ca frumuseţe a libertăţii. 

2. V. Hugo distinge astfel între ordine şi regularitate: “Regularitatea nu priveşte 
decât forma exterioară; ordinea rezultă din fondul însuşi al lucrurilor, din dispunerea 
inteligentă a elementelor intime ale unui subiect”. Nu există ca atare o estetică normativă, 
ci doar o ordine a libertății, o anumită altitudine a inspiraţiei, de esență divină: 
“Creatorul, care vede de la înălțime, ordonează; imitatorul, care priveşte de aproape, 
regularizează (...). Pentru primul arta este o inspirație, pentru celălalt ea nu este decât o 
ştiinţă”. Inspirația (vederea de sus) şi imitația (vederea de aproape) despart astfel gustul 
geniului de cel al mediocrităţii şi, în ultimă instanță, literatura romantică de cea clasică. 
Precum la Vigny, a urma natura nu înseamnă, prin urmare, a o imita, ci a o reinventa. 


“Spiritul de imitație” este un flagel al artei, oriunde s-ar manifesta. Precum Stendhal, 

Hugo descalifică astfel orice fel de imitație, chiar şi aceea a unui alt romantic (“Cel care 
imită un poet romantic devine în chip necesar un clasic, de vreme ce imită”). Paradoxal, a 
privi natura de aproape înseamnă a te îndepărta de calea adevărului şi a frumosului, căci 
acest fel de a vedea nu este cel al artei clarvăzătoare, ci mai degrabă un meşteşug miop, o 
ştiinţă servilă care confundă făgașul cu drumul. În concluzie, singurul model al poeziei 
este calea naturii, care este totodată aceea a adevărului şi a frumosului. Model văzut însă 
de la distanţa de la care nici o regulă nu mai poate strica armonia naturală, acea ordine 
neimpusă, ci creată de ceea ce este mai intim şi mai adânc în noi: “Poetul nu trebuie să 
aibă decât un model, natura, şi un ghid, adevărul. Nu trebuie să scrie cu ceea ce a fost 
scris, ci cu sufletul şi cu inima sa”. 

În prefața la Hernani (1830), problema libertăţii literaturii romantice este reluată, 
romantismul fiind conceput drept “liberalismul în literatură”. Semnificativ e faptul că 
această libertate artistică merge mână în mână cu libertatea socială (“libertatea literară 
este fiica libertăţii politice”). Astfel că vechiul tipar poetic, cel clasic, trebuie părăsit în 
favoarea unei arte noi. Arta romantică nu este libertate decât în măsura în care eliberează 
de toate servituțile la care spiritul a fost supus, readucându-l pe calea naturii adevărate, 


făcându-l astfel să se regăsească pe sine, să-şi dezvolte creator propria natură. 


II. Prefaţa la Cromwell (1827) 


1. Drama romantică: amestecul genurilor; sublimul şi grotescul; contrastul şi 
apoi echilibrul între ele; grotescul tragic 
2. Critica unităţilor clasice 


3. Limitele libertăţii în artă 


Prefaţa reuneşte în modul cel mai limpede cu putinţă ideile hugoliene ce definesc 
estetica dramei. Este un manifest agresiv, înflăcărat, care impune formula unei noi arte 
dramatice. O spune Hugo însuşi, prefigurând parcă, într-un limbaj violent, metoda 


nietzscheană a distrugerii falşilor idoli (a se vedea simbolul ciocanului eliberator de 

iluzii, în Amurgul zeilor): “A venit timpul s-o spunem deschis, şi ar fi ciudat ca în această 
epocă, libertatea, ca şi lumina, să pătrundă pretutindeni în afară de ceea ce în lume este 
lucrul cel mai liber din naştere, cel al gândirii. Să izbim cu ciocanul în teorii, în poetici şi 
în sisteme. Să smulgem acea tencuială învechită care marchează chipul artei ! Nu există 
nici reguli, nici modele; sau mai degrabă nu există alte reguli decât legile generale ale 
naturii care privesc arta în întregul ei, şi legile speciale care, pentru fiecare compoziție în 
parte, rezultă din condițiile de existență proprii fiecărui subiect”. Cu alte cuvinte, nu 
există decât generalitatea unei naturi “artistice” în sine şi specificitatea unei creaţii 
singulare care, pentru a fi originală, trebuie să se întemeieze pe ceea ce este universal şi 
etern. “Primele, într-un cuvânt, adaugă Hugo, sunt osatura, celelalte îmbrăcămintea 
dramei”. 

La începutul prefeţei, scriitorul distinge trei vârste ale umanității: timpurile 
primitive lirice, timpurile antice epice şi timpurile moderne dramatice. La obârşia dramei 
s-ar afla ideea creştină a omului dublu, natura umană fiind formată din corpul supus 
finitudinii şi sufletul nemuritor (teoria e de fapt platoniciană). Înfăţişând realul, drama nu 
poate decât să exprime această bivalenţă fiinţială între grotesc şi sublim care se împletesc 
în artă, la fel cum se împletesc în viaţă. Căci, subliniază Hugo, “poezia adevărată, poezia 
completă, stă în armonia contrariilor”. Arta nu poate face abstracție de această tensiune 
neîncetată dintre cele două principii opuse, astfel că participând la aceeaşi realitate 
aparent scindată, dar unitară în esenţa ei, “tot ceea ce este în natură este şi în artă”. 

1. Ideea lui Hugo de a lega drama de gândirea creştină are ca obiect 
fundamentarea amestecului genurilor, drept condiție a înfățişării totale a realității. 
Înfățişare totală înseamnă reprezentare a naturii în întregul ei: frumosul alături de urât, 
lumina alături de umbră, sufletul şi trupul, spiritul şi bruta, pe scurt sublimul şi grotescul. 
Acest “dublu agent” care însuflețeşte viața face ca drama romantică să fie o împletire 
între tragedie şi comedie, un fel de piesă mixtă în care libertatea şi suplețea acțiunii 
decurg din dinamismul permanentei tensiuni şi alternanțe dintre două principii. Este exact 
ceea ce deosebeşte în mod fundamental arta modernă de arta antică, “forma actuală de 
forma moartă”, literatura romantică de cea clasică. 

“Din fecunda împreunare a tipului grotesc cu tipul sublim se naşte geniul modern, 


atât de complex (...), într-un contrast hotărât cu uniforma simplitate a geniului antic”. 

Rezultă de aici o infirmitate, sau cel puţin o incompletitudine a artei antice care nu a 
cultivat grotescul, mărginindu-se să înfăţişeze cu precădere sublimul. “Grotescul e lipsit 
de îndrăzneală şi încearcă întotdeauna să se ascundă”, astfel că în antichitate comedia 
trece aproape neobservată. Sufletul antic nu resimte grotescul ca firesc şi, ca atare, nu îl 
creditează ca valoare artistică reprezentativă. Dimpotrivă, “în gândirea modernilor, rolul 
grotescului e nemăsurat"”. Nu trebuie să surprindă importanţa pe care Hugo o acordă 
laturii groteşti a naturii umane, căci contrastul dintre aceasta şi sublim este “cel mai 
bogat izvor pe care natura îl poate oferi artei”. Este vorba de inserția comicului în tragic, 
pentru a obţine acel grotesc tragic pe care Hugo însuşi l-a ilustrat atât de bine în drama 
Ruy Blas (838). 

Din punctul de vedere al artei romantice, este poate forma cea mai liberă pe care 
creația o poate atinge, stimulată de acel “accent energic şi profund” pe care doar 
amestecul genurilor îl poate produce. De aceea, rolul grotescului în artă este atât de 
important, dar nu în singularitatea sa izolată, ci în atingere cu sublimul: “atingerea cu 
diformul a conferit sublimului modern ceva mai pur, mai mare, mai sublim în sfârşit, 
decât frumosul antic”. Sublimul însuşi pare că dobândeşte o nouă semnificație prin 
alăturarea sa grotescului. “Cu greu, nuanțează Hugo, poate crea un contrast sublimul 
suprapus sublimului”, în vreme ce grotescul, nepunându-se pe sine în lumină, luminează 
ceea ce i se opune, înălțându-ne spre frumos “cu o înțelegere mai proaspătă, mai vie”. 
Vedem mai bine frumuseţea atunci când ea se învecinează cu urâtul; la fel, frumosul 
artistic atinge cu adevărat sublimul în măsura în care, în mod paradoxal, se lasă luminat 
de ceea ce pare să-i întunece orizontul. 

Dacă grotescul nu a găsit în sufletul antic terenul prielnic pentru a încolți, sufletul 
modern îi acordă rolul pe care îl merită, acela de a înfățişa dreptul părții noastre 
întunecate de a ieşi la rampă. Ceea ce a fost ascuns, ori pur şi simplu ignorat, iese în 
sfârşit la lumină, fiind invocat nu pentru sine, ci în vederea unei mai vii înţelegeri a 
sublimului însuşi. “Într-adevăr, spune Hugo, în poezia modernă, în timp ce sublimul va 
înfăţişa sufletul aşa cum e el, purificat de către morala creştină, grotescul va juca rolul 
bestiei umane”. În lipsa urâtului şi a tot ceea ce este rău, purificarea sublimului pare o 
adevărată sterilizare. Frumuseţea în sine aproape că nu are nuanțe, urâtul este însă 


multiform, cu atât mai mult cu cât el este di-form. Am văzut că pentru Schelling sublimul 

fără frumos nu e decât bizar (di-form), pe când pentru Hugo frumosul fără grotesc este 
incomplet, pentru că inexpresiv: “Frumosul are o singură înfăţişare; urâtul, o mie. Şi- 
aceasta deoarece frumosul, omeneşte vorbind, nu este decât forma considerată în raportul 
său cel mai simplu, în simetria sa cea mai absolută, în armonia sa cea mai intimă cu 
alcătuirea noastră. De aceea el ne şi oferă întotdeauna un ansamblu complet, dar restrâns, 
ca şi noi. Dimpotrivă, ceea ce noi numim urâtul este un amănunt dintr-un mare ansamblu 
care ne scapă şi care se armonizează nu doar cu omul, ci cu întreaga fire. lată pentru ce el 
ne înfăţişează mereu aspecte noi, dar incomplete”. Chipul frumosului este forma simplă a 
absolutului uman. Incompletitudinea lui nu derivă atât din proporționalitatea sa 
schematică, din armonia sa limitată la idealul naturii umane, ci din unitatea sa simplă, 
lipsită de diversitate. Dacă frumosul pare complet, prin sublimarea şi armonizarea 
distincțiilor, deci prin ştergerea nuanţelor, pe de altă parte el este restrâns la o putere 
expresivă limitată. Dimpotrivă, urâtul este în cea mai mare măsură expresiv, căci el 
înfăţişează detaliul, în aparenţă nereprezentativ, în realitate însă cu atât mai elocvent cu 
cât noutatea sa “incompletă”, căci redusă la o situație individuală, la un accident 
particular, este expresia vie a multiplului ce însuflețeşte unitatea. 

Chiar dacă arta romantică acordă întâietate grotescului asupra sublimului, ca 
reacție excesivă față de două secole de artă clasică, “în curând, afirmă Hugo, frumosul îşi 
va recuceri atât rolul cât şi dreptul său, care nu este de a exclude celălalt principiu, ci de a 
avea precădere asupra lui”. “A venit momentul, continuă el, când echilibrul dintre cele 
două principii se va restabili”. Şi aceasta după modelul inegalabil al lui Shakespeare. 
Drama shakespeariană este tragedie şi comedie totodată, grotesc şi sublim, teribil şi 
bufon, - toate reunite în acelaşi suflu dramatic care este chiar suflul vieții. “Drama, va 
spune Hugo în prefața la Ruy Blas, ţine de tragedie prin zugrăvirea pasiunilor şi de 
comedie prin zugrăvirea caracterelor”. Acest amestec al genurilor care face posibilă 
libertatea de expresie a dramei (şi implicit postularea esteticii grotescului) deschide larg 
drumul spre punerea în cauză a unităților de timp şi de loc, specifice teatrului clasic. 

2. În ceea ce priveşte unitatea de loc, verosimilul care era presupus că îi oferă un 
temei este chiar cel care nu stă în picioare în confruntarea sa cu realul. Căci ce e mai 
neverosimil, deci mai potrivnic realului, decât vestibulul sau anticamera în care se 


desfăşoară acțiunea? Loc banal care nu numai că contravine adevărului, dar verosimilului 

însuşi. Întrucât ceea ce se petrece pe scenă, ceea ce piesa arată, este mai degrabă un 
discurs despre ceea ce are loc altundeva, o relatare despre o acţiune nevăzută. Am putea 
spune că aici limbajul indică fără să arate. “Într-un fel, spune Hugo, noi nu zărim la teatru 
decât coatele acțiunii, mâinile sale sunt în altă parte”. 

“Nici unitatea de timp nu e mai întemeiată decât unitatea de loc”. O acţiune 
înghesuită în 24 de ore este la fel de neverosimilă ca şi cea înghesuită într-un vestibul. 
Ceea ce tragedia clasică a nesocotit este durata vie a întâmplării care trebuie să aibă 
răgazul să se dezvolte, să nască pasiuni. Pe de altă parte, a împrumuta doar subiecte din 
trecut înseamnă a imagina o acțiune artificială, a încerca să însufleţeşti într-o zi ceea ce în 
istorie s-a consumat după alte măsuri. “Ce a fost viu în cronici e mort în tragedie”, 
proclamă Hugo, căci timpul istoric comprimat pe scenă nu face decât să înfățişeze o 
istorie mutilată, ruinând verosimilitatea creaţiei dramatice. În prefața la Legenda 
Secolelor (1859), Hugo precizează: “Toate poemele, cel puţin cele care rezumă trecutul, 
sunt realitate istorică condensată sau realitate istorică intuită. Ficţiunea uneori, 
falsificarea niciodată”. 

Un ultim argument pentru a demonstra absurditatea regulii celor două unităţi este 
chiar existenţa celei de-a treia, unitatea de acțiune, singura acceptată de toţi, căci ea 
defineşte punctul de vedere dramatic, excluzându-le pe celelalte două. La fel cum într-un 
tablou nu pot fi trei orizonturi, unitatea acțiunii este suficientă pentru a conferi unitatea de 
ansamblu a piesei. Unitatea acţiunii nu înseamnă simplitate a ei, deoarece acțiunea poate 
fi multiplă, desfăşurându-se pe mai multe planuri. Dar acțiunile secundare trebuie să 
graviteze în jurul acţiunii centrale, pentru a menține unitatea întregului, acea unitate de 
ansamblu care este “legea de perspectivă a teatrului” şi singura lege a dramei romantice. 

3. Libertatea în artă este în esenţă revendicarea noii doctrine. Totuşi, pentru a nu fi 
nemăsurată, ca atare haotică, Hugo îi trasează limitele. 

l. În primul rând, nici reguli, nici modele, doar legile generale ale naturii şi legile 
speciale ale artei: “Poetul (...) nu are de primit sfaturi decât de la natură, de la adevăr şi 
de la inspiraţie, care este şi ea natură şi adevăr”. Aşadar, natura şi adevărul. 

2. În al doilea rând, este vorba de graniţa care desparte realitatea din artă de 
realitatea din natură: “Arta nu poate fi tot atât de adevărată (...) ca realitatea absolută. 


Arta nu ne poate da obiectul însuşi”. Spunând că tot ceea ce este în natură este şi în artă, 

Hugo nu este partizanul unui realism absolut. Şi atunci, în spiritul lui Hugo însuşi, trebuie 
să adăugăm: tot ce este în natură este în artă altfel. Aşadar, natura transfigurată în artă. 

3. În al treilea rând, arta reflectă realitatea precum o oglindă concavă care “să 
facă dintr-o licărire o lumină, dintr-o lumină o flacără”. Teatrul este ca atare “un punct 
optic” în care se răsfrânge tot ceea ce există, dar care în acelaşi timp conferă un alt 
prestigiu realității. Scopul artei este aproape divin: acela de a crea o realitate superioară. 

4. În al patrulea rând, “dacă poetul trebuie să aleagă în lucruri (şi trebuie s-o 
facă), el alege specificul şi nu frumosul”. Această pecete individuală nu e un adaos 
factice, ci o realitate lăuntrică a operei. Ceea ce singularizează prezintă obiectul nu într-o 
lumină frumoasă, ci în distincția sa semnificativă, relevantă pentru ceea ce este el în şi 
prin sine. Aşadar, diferenţa specifică. 

În concluzie la cele spuse, scopul multiplu al artei (şi nu doar dramatice) este 
acela de a deschide spectatorului un dublu orizont, de a ilumina în acelaşi timp interiorul 
şi exteriorul omului. Pus în prezența spectacolului, spectatorul participă de fapt la 
spectacol, spectacolul are loc în el însuşi, căci pe scenă, precum şi în sufletul său, se 


reprezintă aceeaşi acțiune, se joacă aceeaşi “dramă a vieții şi a conştiinţei”. 


3. William Shakespeare (1864) 

Sinteză a ideilor prezentate anterior, lucrarea este considerată, de V. Hugo însuşi, 
“manifestul literar al secolului al XIX-lea”. “Testament aproape complet al 
Romantismului” (Pierre Albouy), volumul rezumă de fapt întreaga gândire a 


romantismului francez. 


a. În Partea I, Cartea a III-a, Arta şi ştiinţele, Hugo aduce un elogiu cărţii şi 
implicit creației şi lecturii. Cartea este mai vastă decât lumea, deoarece arta ei este 
superioară spectacolului lumii. Ceea ce are ea în plus este ideea, spiritul creator, mereu 
înnoitor (““Dacă ceva este mai mare decât Dumnezeu văzut în soare, este Dumnezeu văzut 
în Homer”). De aceea, existența cărții înseamnă apariție a idealului şi, ca atare, o 
transmutaţie în esența fenomenului uman. Or, a avea un ideal înseamnă a acționa pe calea 
acestuia; iar poezia este acțiune în orizontul acestei înțelegeri mai înalte. “Cartea este 


unealta acestei transformări”, căci ea este “hrănirea cu lumină”. Poezia ( a se citi: 
$ 

literatura) reprezintă o putere eficace, o energie transformatoare, creația poetică fiind 
totodată înţelepciune şi iluminare (precum Fr. Schlegel şi Novalis, V. Hugo identifică 


poezia cu filosofia: “Cine spune poezie spune filosofie şi lumină”). 


b. În Partea a Il-a, Cartea I, Shakespeare. Geniul lui, ideea este continuată, 
extinzându-se la concepţia istorică: “Cine spune poet spune în acelaşi timp şi în mod 
necesar istoric şi filosof”. Şi aceasta pentru că adevăratul poet este un “om triplu”; el nu 
doar povesteşte, ci şi arată, discursul poetic fiind totodată limbaj şi arătare, simţire şi 
mărturisire. “Poeţii au în ei un reflector, observaţia, şi un condensator, emoția”. Or atât 
observația, cât şi emoția se întâlnesc creator în imaginație: “imaginația înseamnă 
profunzime.Nici o facultate a spiritului nu se cufundă şi nu scormoneşte mai mult ca 
imaginaţia; este marea scufundătoare”. Ceea ce se reflectează prin observație, ceea ce se 
condensează în emoție, creează în imaginație. Imaginaţia creatoare îl apropie pe poet de 
filosof, căci ambii mânuiesc în mod suveran realitatea, dar din lăuntrul ei esențial pe care 
îl revelează în limbaj. Dacă “poetul filosofează pentru că imaginează”, filosoful 
poetizează în imaginaţie, contemplând dincolo de “arabescul” lucrurilor esenţa lor vie. Şi 
unul şi altul între-zăresc, adică revelează în operă, chipul adânc al lumii ce se dă pe faţă, 
iese la lumină şi se rostește. 

Iată de ce Hugo vorbeşte, cu referire la Shakespeare, despre “reflectarea dublă” de 
care beneficiază geniile, precizând: “Acest fenomen al reflexiei duble ridică la cea mai 
înaltă putere la genii ceea ce retoricii numesc antiteza, adică facultatea suverană de a 
vedea cele două laturi ale lucrurilor”. Este vorba în ultimă instanţă de problema, specific 
romantică, a contrastului în artă (problemă amintită de Hugo în prefața la Cromwell, cu 
referire la contiguitatea antitetică dintre sublim şi grotesc). Prin totus in antithesi, Hugo 
formulează cerința fundamentală a artei, fața şi reversul ei coexistând după modelul 
naturii înseşi (“Natura este eternul bifrons”), ca şi al obiceiurilor şi al spiritului uman. 
“Este această sumbră dispută flagrantă, acest flux şi reflux fără sfârşit” care reface de 
fiecare dată “antiteza universală”, “ubicuitatea antinomiei”, acel clar-obscur care 
pulsează în natură şi în artă deopotrivă, conferindu-le acea realitate a adevărului pe care 


doar jocul paradoxal al vieţii o poate justifica. 

În Cartea a VI-a, Frumosul în slujba adevărului, Hugo lărgeşte teza reflectării 
antitetice, mutând accentul dinspre interioritate pe exterioritate. Pe de-o parte, “nu este 
poet acela care nu are o viaţă sufletească izvorând din conştiinţa sa”, pe de altă parte el 
trebuie să dezvăluie frumosul lumii întregi. Astfel încât “el este destinat unei duble 
misiuni, una individuală şi una publică şi din această cauză are nevoie, ca să spunem aşa, 
de două suflete”: un suflet care gândeşte şi un suflet care iubeşte sau, mai exact, un suflet 
care veghează atât la libertatea gândirii cât şi la libertatea iubirii. Iată de ce “el are în 
fiecare clipă un rol de filosof”; cultivându-şi propriul suflet, poetului îi sunt date în grijă 
sufletele celorlalți. Arta pentru artă este înlocuită astfel de concepţia asupra unei arte puse 
în slujba adevărului. Atunci când arta revelează frumosul, nu o face doar pentru a se arăta 
pe sine, ci pentru a lumina un adevăr care o transcende ca atare. “Frumosul, spune Hugo, 
nu e înjosit atunci când serveşte libertăţii”; dimpotrivă (aşa cum arăta şi Vigny), el 
răspunde libertăţii înseşi, deschizând artei un orizont nebănuit. Pentru a-şi împlini 
menirea, frumosul nu poate respira decât în lumina unui adevăr mai presus de sine, la fel 
cum arta nu îşi desăvârşeşte vocaţia decât tinzând neîncetat spre zarea unei libertăţi din ce 
în ce mai neîngrădite. Este însăşi credinţa romantismului revoluționar profesat de Hugo, 
aşa cum este ea sintetizată în Concluzia lucrării: “A rămâne credincioşi tuturor legilor 


artei combinându-le cu legea progresului, aceasta este problema”. 

